May 1, 2020 ফটা প্ৰশ্ন\t7 Comments\n১) জিতা ফুকন:- এইযে উৰাবাতৰিবোৰ, সিহতৰ পাখি দুখন কত থাকে বাৰু? পাখি নাই যদি কেনেকৈ উৰে?\nউত্তৰঃ- পাখি কেলৈ লাগে, কৰোণাক দেখা নাই। পাখি নোহোৱাকৈয়ে দুনীয়াখন উৰি ফুৰিছে। উৰা-বাতৰিও\nতেনে এক ভাইৰাছ।\n২) ইভান জে. দাস:- গাখীৰ পৰা দৈ কেনেকৈ হৈ আপোনালোকে নিশ্চয় জানে;\nকিন্তু দৈৰ পৰা গাখীৰ কেনেকৈ বনাই আপোনালোকে কব পাৰিবনে?\nউত্তৰঃ- পাৰিম বাৰু, অলপ গৱেষণা কৰিলেই হ’ল। কিন্তু প্ৰথমতে কওকচোন এই কামটো কৰিব লগা কিয় হ’ল? যদি ভীষণ প্ৰয়োজন তেনে মই আজি গধুলিৰ পৰা গৱেষণাত বহিম।\n৩) শান্তনু বৰপূজাৰী:- ৰামায়ণত দেখুওৱা বানৰ সেনা বালি, সুগ্ৰীৱ সকলোৰে নেগুৰ আছে কিন্তু তেওঁলোকৰ পত্নী বোৰৰ নেগুৰ কিয় নাই?\nউত্তৰঃ- ষ্টাইল, অ’ বোপাই ষ্টাইল। এইযে চৰিহতীয়া গাটোত, দহ হতীয়া শাৰীখন মেৰিয়াই মেৰিয়াই মেৰিয়া পিন্ধে, কেলৈ পিন্ধে বুলি ভাৱিছেনো? নেজডাল ওলাই থাকিলে কি যে বেহেনজী টাইপ লাগিব- সেয়ে লুকুৱাই পেলায়। পুৰুষসকল বিন্দাছ, ভগৱানে যি দিছে, তাতে সন্তুষ্ট।\n৪) কমল তালুকদাৰ:- “তুমি যিমান খোজ আগুৱাই যোৱা;\n(____) তুমি সমানেই এৰি থৈ যোৱা!”\nকি এৰি থৈ যায়?\n৫) ৰূপা বনিয়া: মহিলাসকলে ভালকৈ বনাই খুৱালেও নাম নাপাই, পুৰুষে এদিন এসাজ বনাই ভাল ৰান্ধনি নাম পাই কিয়?\nউত্তৰঃ- আনৰ কথা কব নোৱাৰি। অমুকাৰ ল’ৰাহঁতৰ মাকে আজি দুকুৰি বছৰ সদায় ভাত ৰান্ধিছে, কিন্তু ৰান্ধনি নাম পোৱাৰ যোগ্য হৈ উঠা নাই। ৰান্ধনি বুলিলে ৰন্ধাত ৰস পম অলপ থাকিব লাগে নহয়।\n৬) জীতা ফুকন:- মহিলাসকলে ঘৰটো মচি অহাৰ লগে লগে বাহিৰত থকা পুৰুষসকল লৰালৰিকৈ ভিতৰলৈ আহি ঘৰটো গচকেহি কিয় ?\nউত্তৰঃ- দোষটো মহিলাৰ গাত। এক, হকে বিহকে ঘৰ মুচি থকাৰ স্বভাৱ, আৰু দ্বিতীয়তে পুৰুষসকল অত্যন্ত জৰুৰী কামৰ বাবে ভিতৰলৈ যাব লগা সময়খিনিৰ ঠিক আগে আগে উদ্দেশ্যপ্ৰণোদিত ভাৱে ঘৰ মোচাৰ কাম উলিয়াই লোৱা। এই দুইটা বুদ্ধিৰেই মহিলাসকলে যুগ যুগ ধৰি পুৰুষক কুকুৰে কাঁইট নোখোৱাকৈ গালি দিবলৈ সুযোগ উলিয়াই আহিছে।\n৭) মামণি কলিতা:- চাউল, দাইল বা অন্যান্য সকলো সামগ্ৰী ভাল হোৱাৰ পিছতো মানুহে এইবোৰ বস্ত পোৱা দোকানক গেলামালৰ দোকান বুলি কিয় কয় বাৰু?\nউত্তৰঃ- আচলতে গেলা নহয়, মূল শব্দটো গোলা, (মাৰোৱাৰী) গোলাত পোৱা গৈছিল বাবে গোলামাল। কিন্তু আজিকালি গেলামালেই বেছি শুদ্ধযেন লাগে, যিসোপা প্ৰিজাৰভেটিভ ঢালি থোৱা হয়, নিদিলে সকলো গেলিলেইহেঁতেন।\n৮) নয়নজ্যোতি বৰঠাকুৰ:- “আগ তপা লনী, মাজ তপা ধনী, পিছ তপা শণি ।” হয় জানো ? যদি হয়, তেনেহ’লে কাষ তপা আৰু পূৰা তপা কি বাৰু ?\nউত্তৰঃ- কাষ তপা “সোণৰ খনি” আৰু পুৰা তপা এইসকলো গুণৰে সামাহাৰ।\n৯) টিংকুমণি দাসঃ- চিনেমা বা কাহিনীত প্ৰেমত বাধা দিয়াজনক খলনায়ক (Villain) বুলি কোৱা হয়। বাস্তৱত প্ৰেমত বাধা দিয়া জনক কি বুলি ক’ব?\nউত্তৰঃ- প্যাৰ কা দুছমন।\n১০) অভিজিত গোস্বামী:- ৰুটী বা লুচি গোল হবই লাগিব বুলি কোনে নিয়ম বনালে? বেলেগ যিকোনো আকাৰৰ হলে কি আপত্তি কৰিবলগীয়া আছিল বাৰু?\nউত্তৰঃ- একো আপত্তি নাই। খাওতে তো এনেও চিঙি ভাঙিয়ে খোৱা হয়। আচলতে ৰুটী গোল হবই লাগিব বুলি কোৱাতো এক অপপ্ৰচাৰ, এক ষড়যন্ত্ৰ, বুৰ্জোৱা ৰান্ধনি সকলে নিজৰ গুৰুতব বঢ়াবলৈ কৰা এক প্ৰয়াস।\n১১) কংকনা কলিতা:- ৰসগোল্লাত এসোপা ৰস থকা বাবে ৰসগোল্লা বুলি কয় নে তাৰ নামেই সেইটো? লালমোহনত ও দেখোন ৰস থাকে এইটো কিয় #ৰসলালমোহন বুলি নকয়???\nউত্তৰঃ- ৰস= ৰস থকা। গোল্লা= গোলাকাৰ বস্তু। লালমোহনতো দুইটা গুণেই আছে। সেইবুলি লালমোহনক ৰসগোল্লা বুলিব নেকি? আপোনাৰ দৰে বৈদেহী বাইদেউৰ উপাধিও কলিতা, সেইবুলি আপুনি তেনে ধপ দিব নেকি? নামৰ কথা বাদ দিয়ক হে, সোৱাদৰ কথা ভাৱক। লকডাওনত নিউট্ৰিলা ভাজি খাই থাকোতে ৰসগোল্লা- লালমোহনৰ নাম ল’লে কিবা ভাল নেলাগে।\n১২) ইলি তালুকদাৰ: – ৰাৱণৰ দহটা মূৰ থকা বাবে তেওঁৰ সুবিধা আৰু অসুবিধা কি আছিল বাৰু?\n************এইটো উত্তৰ আগতে দিয়া হৈছে***************\n১৩) জয়শ্ৰী শৰ্মা:- ৰাৱণৰ সোণৰ লংকাখনৰ সোণবোৰ কি হ’ল বাৰু?\nউত্তৰঃ- গোটেইখনিৰ খবৰ পোৱা নাই, কিন্তু তাৰে আধামান বাপ্পী লাহিড়ীৰ কোনোবা পূৰ্ব পুৰুষে “মাৰি দিয়া” বুলি অনুমান কৰা যায়।\n১৪) জীতা ফুকন:- আমাৰ সমাজ ব্যৱস্হাত যিকোনো দোষ কৰিলেই টকাকেইটামান জৰিমনা ভৰিলেই সকলো মাফ হৈ যায়যে ,কিয় বাৰু ?\nউত্তৰঃ- ইয়াৰ পৰাই প্ৰমাণ হয় যে টকাই সকলোৰে মূল, টকাত ফুলিছে শতদল, টকাত ঘুৰিছে ভূমণ্ডল। টকাই আদি টকাই অন্ত, টকাই জীৱনৰ মোল; বাকী সকলো হাত মলি, একোতে নেয‍াবা ভোল।\n১৫) মাধুৰ্য্য বৰা:- “চুলি আৰু নখৰ দৰে মানুহৰ দাঁত বিলাকো দীঘল হৈ গৈ থাকিলে কি কি সুবিধা-অসুবিধা হ’লহেঁতেন!!??”\nউত্তৰঃ- বিশেষ অসুবিধা নহয়, কেৱল চাইনীজ কেইটাই দাঁত কটা, ট্ৰিমিং কৰা যন্ত্ৰ আৱিষ্কাৰ কৰি আৰু অলপ টকা উপাৰ্জন কৰি ভাইৰাছ গৱেষণাত লগাব পাৰিলেহেঁতেন।\n১৬) কিশোৰ কুমাৰ শইকীয়া : -মানুহৰো যদি এডাল নেগুৰ থকা হ’লে ছোৱালী বিলাকে কেনেদৰে নেগুৰ ডাল সজালে হেতেন ?\nউত্তৰঃ- ক কব লাগিছেনে? কত যে কি ওলালেহেতেন, – নেগুৰকিয়ৰ, নেগুৰ পলিছ, নেগুৰ ট্ৰিমিং, নেগুৰ ৱেক্সিং, নেগুৰ চেটিং, নেগুৰ হাইলাইটিং, নেগুৰ কাৰ্লিং, নেগুৰ ষ্ট্ৰেইটেনিং, নেগুৰ খোপা, নেগুৰ ক্লিপ, নেগুৰ শ্বেম্পু, নেগুৰ কণ্ডিচনাৰ, নেগুৰ হেয়াৰফল ট্ৰীটমেণ্ট, …….. মুঠতে বিউটি পাৰ্লাৰ কেইখনৰ জয় জয় ময় ময় অৱস্থা হ’লহেতেন।\n১৭) নয়নজ্যোতি বৰঠাকুৰ:- “নাই মোমাইতকৈ কণা মোমাইয়ে ভাল”- কণা মোমাইতো ভাগিনৰ হাৰমাল নহ’বনে বাৰু ? গতিকে ভাল কেনেকৈ হ’ব?\nউত্তৰঃ- কিয় হাৰমাল হবহে? আজিকালি চৰকাৰী আঁচনিত চাকৰি লৈ ভাগিনিয়েকক বাইক কিনি দিয়া, মোবাই ৰিচাৰ্জ কৰি দিয়া আদি সকলো কৰিব পাৰিব। ধেমালিকৈ কৈছো যদিও, আজিকালি শাৰীৰিক বিকলাংগতাক উপহাস কৰা অনুচিত। নানান পদ্ধতি ওলাইছে যাৰ দ্ৱাৰা তেওলোকেও সাধাৰণ মানুহৰ দৰেই জীৱন নিৰ্বাহ কৰিব পাৰে, যি তেওলোকৰ অধিকাৰো।\n১৮) অভিজিত অভি শইকীয়া:- প্ৰেমত পৰি দুকুৰি ওচৰ চাপে অথচ বিয়া পাতিবলৈ ভয় কৰে। সেইসকল পুৰুষক এটা শব্দত কি বুলি প্ৰকাশ কৰে?\n১৯) নিৰ্মালী বৰমুদৈঃ- চিনেমাবোৰত হিৰ’ ৰোল বোৰ ধুনীয়া লৰাক কিয় দিয়ে?\nউত্তৰঃ- যাতে আপোনাৰ দৰে মহিলাসকল দৌৰি দৌৰি চিনেমা চাবলৈ যায়। আজিকালি হিৰোতো বাদেই, ভিলেইনৰ ৰোলতো ধুনীয়া ধুনীয়া ল’ৰা লোৱা হৈছে। ই বলীউডী বণিকগোষ্ঠীৰ এক ষড়যন্ত্ৰ বুলিও কব পাৰি।\n২০) বিপুল শৰ্মা:- (যোৱা কেইদিনমান মহিলাসকলৰ আপদেট পঢ়ি যি দেখিলো…)\nমহিলাসকলৰ ক্ৰাছ একেজন হ’লে নলে গলে লাগি যায় আৰু বয়ফ্ৰেণ্ড একেজন হ’লে চুলিয়া-চুলি লাগি যায় কিয়?\nউত্তৰঃ- ক্ৰাছ শব্দটো বহুবচন, কিন্তু বয়ফ্ৰেণ্ড বা স্বামী একবচন। একবচন কে’ছত আন কাৰো বচন সহ্য কৰা নেযায়।\n২১) ৰাণু হাজৰিকা: – এই লক ডাউনৰ সময়ত যদি আমাৰ একোখনকৈ পুষ্পক ৰথ থাকিলে হেঁতেন কি কৰিলে হয়?\nউত্তৰঃ- একো লাভ নহ’লহেতেন। লকডাউনত প্ৰথম প্ৰথম উৰণীয়া বাহনবোৰেই বন্ধ কৰিছে। আৰু একেবাৰে পিছেলৈকেও বন্ধ থাকিব।\n২২) হৃষীকেশ ডেকা:- চিনেমাবোৰত ভিলেইনবোৰ শেষত মৰে কিয় ?\nউত্তৰঃ- প্ৰশ্নটোৰ বহুত বিপৰীত উদাহৰণ আছে। গতিকে উত্তৰ দিয়াত অসুবিধা। কেতিয়াবা হিৰো মৰে, কেতিয়াবা হিৰো হিৰোইন একেলগে মৰে, কেতিয়াবা হিৰোৰ বন্ধুৱে চেক্ৰিফাইচ কৰি মৰে। কেতিয়াবা ভিলেইন নমৰে- কেৱল পুলিচে ধৰে। শ্বোলে ত যদি গব্বৰ সিং নমৰিল, তেনে ভিলেইন সদায় মৰি যায় বুলি ধৰি লোৱা কঠিন।\n২৩)অঞ্জন সাধনিদাৰ:- “লকডাউন”ৰ বিপৰীত শব্দ কি?\nউত্তৰঃ- আজিৰ দিনত লকডাওনৰ বিপৰীত স্থিতি লোৱা মানেই ‘লক আপ’। সদ্যহতে এইটো উত্তৰেই থাককচোন বাৰু।\n২৪)পৰীস্মিতা বৰদলৈ:- হনুমানৰ যদি নেগুৰ ডাল নাথাকিলেহেঁতেন লংকাত কেনেকৈ/কিহেৰে জুই লগালেহেঁতেন বাৰু?\nউত্তৰঃ- গ্ৰেনেড লন্সাৰ বা বাঝুকা লৈ যাব লাগিলেহেতেন। অৱ‍শ্যে এচিটিলিন বা বিউটেল টৰ্চেৰেও পাৰিলেহেতেন।\n২৫)কমলা দাস:- বৰদৈচিলাজনীয়ে মাকৰ ঘৰলৈ আহোঁতে খঙৰ কাৰণ টো অনুমান কৰিব পাৰি বাৰু! হয়তো শাহু, শহুৰ নাইবা জোৱাইয়ে আহিবলৈ মানা কৰাৰ কাৰণে খঙতে প্ৰবাল গতিত ঢাহিমুহি আহে। পিছে ঘুৰি যাওঁতেও কিয় একেই প্ৰবাল গতিৰে একেবাৰে যাজ্ঞসেনী জনী হৈ যায় বাৰু?\nউত্তৰঃ- ঘৰত মাহীমাক আছে বুলি অনুমান হয়।\n২৬)ভূপালী দেৱী:- মহিলা সকলৰ মহাদেৱৰ দৰে তিনিটা চকু আৰু দুৰ্গা মাৰ দৰে দহখন হাত থকা হ’লে কি কি সুবিধা আৰু কি কি অসুবিধা হ’ল হেতেন ?\nউত্তৰঃ- তিনিনম্বৰ চকুটো মেলিলে যদি মহাদেৱ এফেক্টটোৱেই হ’লহেতেন, তেনে- স্বামীসকল দিনে কমেও তিনিবাৰকৈ কামদেৱ বা ফিনিক্স প‍ক্ষীৰ দৰে ছাঁইৰ পৰা আকৌ যি উঠাৰ কৌশল আয়ত্ব কৰিব লাগিলেহেতেন। সুবিধা হিচাপে ঘৰত এল পি জিৰ ঘৰছ কমিলেহেতেন বুলি অনুমান কৰিব পাৰি।\nআনহাতে মহিলাক দহখন হাত নিদিয়াতো আচলতে ভগৱানৰ ভুলেই হৈছে। স্কুটী চলাই যাওতে হেণ্ডেল পোনাই, মাজে মাজে ব্ৰেক আদি ব্যৱহাৰ কৰি, মোবাইলত কথা পাতি পাতি ছাতি মেলি যোৱাৰ সময়ত বতাহত উৰি যোৱা উৰ্ণাখন ঠিক কৰিবলৈ লাগেই আৰু হাত কেইখনমান; হ’লে বৰ সুবিধা হ’লহেতেন। অসুবিধা বুলিবলে ব্লাউজ চিলোৱা দৰ্জীসকলৰ কষ্ট অলপ বেছি হ’লহেতেন আৰু।\nচ’তৰ বিহুত বৰদৈচিলা\nমাকৰ ঘৰলৈ যায়,\nহিল- দল ভাঙি\nলগত নিছে লগৰীয়া\nআউল বাউল চুলি মেলি\nমাৰিছা কিয় লৰ ?\nলাহে ধীৰে গলেও দেখোন\nপাবা মাৰাৰ ঘৰ ।\nএতিয়া মোৰ প্ৰশ্নটো হ’ল-আচলতে এই বৰদৈচিলা জনীৰ ঘৰ ক’ত?\nউত্তৰঃ- প্ৰশান্ত আৰু ভাৰত মহাসাগৰৰ মাজামাজি ঠাইবোৰৰ ফালৰ পৰাই অহা দেখোঁ, পিছে নিজে গৈ দেখা নাই। কথাতে কৈছে- দেখাৰো লবা তিনি প্ৰমাণ। এবাৰ গৈ চাই আহিব লাগিব বুলি আশা পালি আছো বাৰু।\nধন্যবাদ ফতহু কাই । বৰ ধুনীয়াকৈ উত্তৰ পাই মই নিৰুত্তৰ, বাকৰুদ্ধ হৈ পৰিলোঁ। কিন্তু মগজুটোত আৰু ফটাপ্ৰশ্ন কিছুমানে বিৰবিৰাই ফুৰিছে ।\n😍 থেংক ইউ ফটহুুকাই , ভাল লাগিল উত্তৰ বোৰ পঢ়ি ৷\nধন্যবাদ ফটহুকাই উত্তৰ পোৱা বাবে | পিছে মোৰ দ্বিতীয় প্ৰশ্নটোৰ উত্তৰেহে মনত অলপ আঘাট দিলে | যুগে যুগে পুৰুষৰ অত্যাচাৰে সীমা চেৰাই গৈছে |\nঅতি সুন্দৰ ফটহু কাইৰ ফটা প্ৰশ্নৰ উত্তৰ ।\nথেংকিউ ফটহু কাই


মোৰ কবিতাৰ ডায়েৰি\nভূপেন হাজৰিকাৰ জীৱন ৰথ\nPosted by প্ৰিয়ম ৰাজ শিৱম সময় 8:53 pm No comments:\nআখেই তোলা বিয়াগীত---\nকইনাঘৰীয়া নামতীয়ে গায়---\nPosted by প্ৰিয়ম ৰাজ শিৱম সময় 8:49 pm No comments:\nPriyam Raj Shivam\nমোৰ বিষয়ে অলপ\nপ্ৰিয়ম ৰাজ শিৱম\nমঙ্গলদৈ, অসম, India\nমই সৰুৰে পৰাই কবিতা আৰু সাহিত্য ভালপাওঁ আৰু মাটি,মানুহ আৰু শইচৰ প্ৰেমত পৰা এজন পৰিবৰ্তনকামী যুৱক ।\nCopyright @ প্ৰিয়ম ৰাজ শিৱম. Picture Window theme. Theme images by Nikada. Powered by Blogger.


কাইলৈ পুৱা ৯ বজাত সোণোৱাল মন্ত্ৰী সভাৰ সম্প্ৰসাৰণ; অন্তৰ্ভুক্ত হ’ব দুখন নতুন মুখ\nমন্ত্ৰিত্বৰ দৌৰত বাদ পৰি ৰোৱাৰ সম্ভাৱনা বহুকেইগৰাকী জ্যেষ্ঠ বিজেপি নেতা!\nJanuary 17, 2020 7:56 pm\nমুখ্য মন্ত্ৰী সৰ্বানন্দ সোণোৱাল নেতৃত্বাধীন ৰাজ্য চৰকাৰৰ মন্ত্ৰীসভাৰ সম্প্ৰসাৰণৰ বিষয়টো অধিক চৰ্চিত হৈ থকাৰ মাজতে কাইলৈ মন্ত্ৰীসভাৰ সম্প্ৰসাৰণ ঘটিব।\nপুৱা ৯ বজাত উজানবজাৰস্থিত ৰাজভৱনত হ’ব মন্ত্ৰীসভাৰ সম্প্ৰসাৰণ। বিজেপিৰ এক উচ্চস্তৰীয় সুত্ৰই জানিবলৈ দিছে এই কথা।\nইতিমধ্যে বিজেপিৰ দুজনকৈ বিধায়ক ক্ৰমে মাহমৰা সমষ্টিৰ বিধায়ক যোগেন মহন আৰু তিনিচুকীয়া সমষ্টিৰ বিধায়ক সঞ্জয় কিষাণলৈ মুখ্য মন্ত্ৰীৰ কাৰ্য্যালয়ৰ পৰা ফোনযোগে পুৱা ৯ বজাত ৰাজভৱনত উপস্থিত হ’বলৈ কোৱা বুলি নৰ্থ ইষ্ট নাওৰ সাংবাদিকৰ আগত স্পষ্ট কৰিছে বিধায়ক দুজনে।\nউল্লেখ কৰিব পাৰি যে, ২০১৯ ৰ লোকসভা নিৰ্বাচনত দুজনকৈ কেবিনেট মন্ত্ৰী ক্ৰমে তপন গগৈ আৰু পল্লৱ লোচন দাস সাংসদ হিচাপে নিৰ্বাচিত হোৱাৰ পাছতে খালী হৈ আছিল সোণোৱাল কেবিনেটৰ কেইবাটাও গুৰুত্বপূৰ্ণ দপ্তৰ।\nসাংসদ তপন গগৈৰ অধীনত আছিল শক্তি বিভাগ আৰু পল্লৱলোচন দাসৰ অধীনত আছিল শ্ৰম, নিয়োগ আৰু চাহ জনজাতীয় কল্যাণ দপ্তৰ।\nস্বাভাৱিকতে চৰ্চা চলিছে যে সাংসদ তপন গগৈৰ অধীনত থকা শক্তি বিভাগটো মাহমৰা সমষ্টিৰ বিধায়ক যোগেন মহনে আৰু চাহ জনজাতিক প্ৰতিনিধিত্ব কৰা সঞ্জয় কিষাণে সাংসদ পল্লৱলোচন দাসৰ অধীনত থকা দপ্তৰকেইটা লাভ কৰিব নেকি?\nবিজেপিৰ এক উচ্চস্তৰীয় সুত্ৰই এই সম্ভাৱনাই প্ৰকট বুলি দাবী কৰিছে।\nউল্লেখযোগ্য যে, দুয়োগৰাকী বিজেপি বিধায়কে প্ৰথমবাৰলৈ মন্ত্ৰিত্বৰ সোৱাদ লাভ কৰিব।\nতাৎপয্যপূৰ্ণভাৱে, সোণোৱাল মন্ত্ৰীসভাৰ সম্প্ৰসাৰণ হ’ল যদিও জ্যেষ্ঠ বিজেপি নেতা অথবা বিধায়ক মন্ত্ৰিত্ব লাভৰ পৰা বাৰেপতি উপেক্ষিত হৈছে বুলি জানিব পৰা গৈছে।\nইপিনে, অচিৰেই সোণোৱাল মন্ত্ৰীসভাৰ কেইবাটাও দপ্তৰৰ ৰদবদল হ’ব পাৰে বুলি সুত্ৰত প্ৰকাশ পাইছে। শিক্ষা মন্ত্ৰী হিচাপে কাৰ্য্য নিৰ্বাহ কৰি থকা সিদ্ধাৰ্থ ভট্টাচাৰ্য্য, জলসিঞ্চন বিভাগৰ মন্ত্ৰী ৰঞ্জিত দত্ত আৰু সাংস্কৃতিক পৰিক্ৰমা দপ্তৰৰ মন্ত্ৰী নৱকুমাৰ দলেই মন্ত্ৰীত্ব পদ হেৰুৱাব বুলিও চৰ্চিত হৈছে।\nঅহা দেওবাৰে মুখ্য মন্ত্ৰী সৰ্বানন্দ সোণোৱাল মন্ত্ৰিত্ব ৰদবদল সম্পৰ্কে দিল্লীত গৈ কেন্দ্ৰীয় গৃহ মন্ত্ৰী অমিত শ্বাহৰে এক আলোচনাত মিলিত হ’ব বুলিও এক সুত্ৰত প্ৰকাশ পাইছে।


ৰুণজুণ - খণ্ড ২৮ (ধাৰাবাহিক উপন্যাস)\nএটা সম্বন্ধ আছিল, প্ৰেম আৰু ভালপোৱাৰ আৰু সেই সম্বন্ধই এতিয়াও এৰ খোৱা নাই , যিয়ে নেকি জীৱনৰ নেজডালৰ জুইকুৰাৰ দৰে উমি -উমি জ্বলি ৰুণক দুৰ্ব্বল কৰি পেলাইছিল ।\nবিবাহৰ পাছত পতি বা পত্নীয়ে অকলশৰীয়াকৈ একো সিদ্ধান্ত নলয়, যেতিয়ালৈকে তেওঁলোকৰ মাজত ভাল বুজা - বুজি বা মিল থাকে ।\nযেতিয়া ৰিহণে, আঁৰে আঁৰে নিজৰ জীৱনৰ ঢাৰ অন্যফালে টোৱাই ৰুণক নজনালে, ৰিহণৰ সেই ভুলেই - দুয়োৰে মাজত মতানৈক্যৰ সৃষ্টি কৰিছিল ।\nএদিন ৰুণে, বন্ধৰ দিনা ফেচবুকটো খুলি চাই আছিল; দেখিলে পল্লৱীয়ে মন্দিৰ এখনৰ প'ষ্ট দিছে ।তাতে বহু পুৰণা ফটোও প্ৰফাইলত দেখিলে । দেখিলে পল্লৱীৰ বিয়াৰ ফটো- কিন্তু দৰাৰ ফটোখন দেখি তাই বাকৰূদ্ধ হৈ গ'ল !!\nসেইজন দৰা আন কোনো নহয় -স্বয়ং ৰিহণ !!!!!!!!\nইমান দিনৰ নোপোৱা অংকৰ উত্তৰ আজি তাই পাই গ'ল । তাই পল্লৱীৰ সকলো ফটো স্ক্ৰীনচট মাৰি ল'লে । তেতিয়া তাইৰ মূৰত আকাশী সৰগ ভাগি পৰা যেন লাগিল। আজি কি দেখিলো এইবােৰ !!! পল্লৱীয়ে ফেচবুকত ইমান স্বাধীনভাৱে ফটো দিয়াৰ সাহস ক'ত পালে - তাকে ভাৱি তাই আচৰিত হৈ গ'ল !!! বন্ধুক কেনেকৈ ইমান ঠগিব পাৰে । ৰিহণৰ পলায়নবাদী আচাৰ -ব্যৱহাৰ কিয় হৈছিল ? সিহঁতৰ বিয়া - মনে মনে ৰুণহঁতৰ বিয়াৰ আঠ বছৰমানৰ পিছতেই হৈছিল । ৰিহণে গোপনে ৰাখিছিল । কামৰ অজুহাত দেখুৱাই দিল্লীত থাকিছিল !! ৰিহণে মাহত ঘৰলৈ আহি এসপ্তাহহে থকাৰ কাৰণ আৰু বুজিবলৈ ৰুণৰ বাকী নাথাকিল !! পল্লৱীয়ে সেইবাবেই গিৰিয়েকৰ নামটাে কোৱা নাছিল !!! কি আচৰিত !! চকুৰ আগতে দেখি থকা মানুহতে ইমান ৰহস্য লুকাই থকা দেখি ৰুণে নিজে থিয় হৈ থকা মাটিকণকো যেন বিশ্বাস কৰিব পৰা নাছিল । আগতে মনতো বেয়া কৰি থাকোতে যিমান বেয়া লাগিছিল, এতিয়া তাতকৈ শতগুণে বেয়া লাগিল ! তাইৰ মুখৰ ভাষা হেৰাই গৈছিল !!\nইমান ডাঙৰ প্ৰতাৰণা (!) আৰু এনেকৈ (?) প্ৰতাৰণা !!\nতাই ভাৱি ভাৱি ভিতৰি পাগল হোৱাৰ নিচিনাই হৈছিল তেনেকুৱা ।\nৰুণে সেইদিনাই সিদ্ধান্ত লৈছিল - মই ডিভােৰ্চ নিদাে ।\nমই ডিভােৰ্চ দিলে ৰিহণৰ গাখীৰতে মহৰ খুটি হ'ব ।\nইমান সহজতে খেলখন খেলিবলৈ দিয়া নহ'ব ।\nৰুণৰ মনত অযুত দুখ । বুকু ফাটি যোৱাৰ সমান হৃদয়ত আঘাত পালে ।\nপল্লৱী আৰু ৰিহণৰ সম্পৰ্ক একো নজনাৰ নজনাৰ ভাৱত কিছুদিন থাকিল ।\nদুখৰ মাজতে বহুত ধৈৰ্য্য ধৰি ৰুণ থাকিল !\n৬ এদিন ৰিহণে ফোন কৰি খবৰ লৈছিল, তাই বহুত ধৈৰ্য্য ধৰি কথাখিনি পাতিছিল । ৰিহণে তাইক ঘৰলৈ উভতি যাৱলৈ বহুত কাকূতি কৰিছিল ।\nভিতৰি ভিতৰি ৰিহণৰ দুখন ঘৰ -এখন ঘৰ দিল্লীত । ৰুণ নোহোৱাৰ পৰা ঘৰখন ছেদেলি - ভেদেলি হ'বলৈ ধৰিল । ঘৰত থকা মানুহবােৰেও ভালদৰে ঘৰখন চোৱা- চিতা নকৰা হ'ল ॥\nতেতিয়া ৰুণে কৈছিল , " ঘৰলৈ উভতি যাম এটা চৰ্ত্তত , সেইটো হৈছে ঘৰখন ৰুণৰ নামত উইল কৰিব লাগিব আৰু ফ্লেটৰ আধা অংশ ৰুণৰ নামত দিব লাগিব " । ৰিহণ মান্তি হ'ল - তেওঁ মনে মনে দিল্লীত থকাৰ পৰিকল্পনা কৰি আছিল আৰু ইয়াৰ সম্পত্তিবােৰ ৰুণক দিলে তাই ভালদৰে চোৱা- চিতা কৰিব পাৰিব বুলি সম্পূৰ্ণ ভৰসা আছে । সেইবাবে ৰিহণ সন্মত হ'ল । ৰুণৰ উদ্দেশ্য আছিল ইয়াৰ সম্পত্তি যাতে পল্লৱীক নিদিয়ে । ইমান দিনৰ অগনিৰ খৰিডাল আজি ৰুণে হাতৰ মুঠিতে পালে !! পুৰি যোৱা হিয়াখন হিয়া হৈ থকা নাই, জীৱন্ত- মৃত মানুহৰ দৰে জীয়াই থাকিল । ইমান দিনৰ পিছত ৰিহণ -পল্লৱীৰ অজ্ঞাত সম্বন্ধ আৰু ক'ত ভাঙিব পাৰিব -ৰুণে আশা ক্ষীণ দেখিলে !! সেই ৰিহণ - ৰিহণ হৈ থকা নাই !!\nসেই ৰিহণ - এতিয়া পল্লৱীৰ ৰিহণ !!\nৰুণে অনুভৱ কৰিলে , "যেতিয়া মানুহৰ মনোযোগৰ অভাৱ হয় -তেতিয়াই বুজি ল' লাগে যে, ইয়াৰ নিশ্চয় নিহিত অৰ্থ - এশ শতাংশই থাকে" ॥ ৰিহণৰ ক্ষেত্ৰতো সেই একেই হ'ল - যিটাে তাই সুধি সুধিও উত্তৰ উলিয়াব নোৱাৰিছিল । যেতিয়া উত্তৰ বিছাৰি পালে, তেতিয়া ৰুণৰ মনটো আৰু বেছিহে বেয়া লাগিবলৈ ধৰিলে । অধিক চিন্তা হ'লে ৰুণে আকাশলৈ থৰ লাগি চাই ৰয়..........।


পৃষ্ঠা:জ্ঞান-মালা.djvu/১৬ - ৱিকিউৎস\nএই ডাৱৰবিলাকে কেনেকৈ নিজৰ ৰূপ সলাই বৰষুণৰ ৰূপ ধৰি পৃথিবীত পৰিবলৈ সমৰ্থ হয়? সদায় ঘটিব লাগিছে দেখি অতি সামান্য ভাবি বহুতে এই বিলাক প্ৰশ্ন মনলৈ নানে, কিন্তু এই সামান্য কথাবোৰৰ ইতিহাস জানিব পাৰিলে আমাৰ মনত নথৈ ৰঙ্গ লাগে আৰু এই সামান্য কথাবোৰৰ ইতিহাসেই আমাৰ দেখা আৰু চিন্তা কৰিব পৰা শক্তি বঢ়াই দিয়ে।\nএটা টেকেলিত পানী থৈ তলত জাল দিলে দেখিবা জুইৰ তাপ পাই ভিতৰৰ পানীবোৰ ধোঁৱা হৈ টেকেলিৰ মুখে দি ওলাব ধৰিছে। বেচি পৰ জুইৰ ওপৰত থাকিলে টেকেলিটোৰ সকলো পানী নোহোৱা হৈ যাব। এই পানী কলৈ গল? নষ্ট হল নেকি? নষ্ট হোৱা নাই, তাপ পাই পানীৰ পৰমাণুবিলাক ইটো সিটোৰ পৰা আতৰা আতৰি হৈ ভাপ ৰূপে বায়ুত আশ্ৰয়\n"https://as.wikisource.org/w/index.php?title=পৃষ্ঠা:জ্ঞান-মালা.djvu/১৬&oldid=26610"ৰ পৰা অনা হৈছে\nLast edited on ২২ মে' ২০১৯, at ১৪:২৮\nএই পৃষ্ঠাটো শেষবাৰৰ কাৰণে ২২ মে' ২০১৯ তাৰিখে ১৪:২৮ বজাত সলনি কৰা হৈছিল।


আমি আজি কোন পথেৰে আগবাঢ়িম ?(-প্ৰতিম কুমাৰ) - সাহিত্য ডট অৰ্গ\nআমি আজি কোন পথেৰে আগবাঢ়িম ?(-প্ৰতিম কুমাৰ)\nআজিৰ পৰা পাঁচ বছৰৰ আগতে মই হাইস্কুল শিক্ষান্ত পৰীক্ষাত উত্তীৰ্ণ হৈছিলোঁ। উত্তীৰ্ণ হোৱাৰ পিছতে আহিল মহাবিদ্যালয়ত নামভৰ্তি, নামভৰ্তিৰ বাবে প্রয়োজন হ’ল জাতিগত প্রমাণপত্র(Caste Certificate)। হাতত সময়ো বৰ কম। দেউতাই সেইকেইদিন অফিচলৈ দৌৰি দৌৰি আন বহুততকৈ হয়টো সোনকালেই সেইখন উলিয়াই আনিলে। মই দেউতাক কেনেকৈ ইমান সোনকালে উলিয়ালে বুলি সোধাত উত্তৰ দিলে যে সিহঁতক টকা কেইটামান দিলেই সেইখন চহী কৰিবলৈ বুলি সোনকালে পঠাই দিয়ে। নহ’লে হেনো তাতেই পেলাই থৈ দিয়ে; লাহে লাহে গৈ থাকিব ক্রমান্বয়ে। তাৰমানে যিখিনিয়ে পইছা-পাতি নিদিয়ে, পইছা দিয়া খিনিৰ বলত নিয়ম মতে আগত চহী কৰিবলৈ যাবলগীয়া কাগজখনো পিছ পৰি ৰয়। যাৰফলত বহু দিন ধৰি সেই কামটোতে দৌৰি ফুৰিব লগীয়া হয়। যিটো কাম কেইটকামান গুজি দিলেই দুদিনতে সম্পূৰ্ণ হৈ উঠে।\nতাৰ দুবছৰৰ পিছতে উচ্চতৰ মাধ্যমিক পৰীক্ষাত উত্তীৰ্ণ হ’লো। যিহেতু বিজ্ঞানৰ ছাত্র আন সকলোৰেই দৰে প্রথম লক্ষ্য ডাক্তৰী বা ইঞ্জিনিয়াৰিং পঢ়া। তথাপিও মনত বান্ধি ৰাখিছিলো এইবোৰ একো পঢ়িব নোৱাৰিলে পিছত স্নাতককে কৰিম। আহিল নহয় বিভিন্ন মেডিকেল-ইঞ্জিনিয়াৰীঙৰ নামভৰ্তিৰ প্রৱেশিকা পৰীক্ষাৰ বাবে প্র-পত্র পূৰণ কৰাৰ সময়, প্রয়োজন হ’ল স্থায়ী বাসিন্দাৰ প্রমাণপত্র(PRC) খন। এইবাৰ দেউতা নহয় মইয়ো নিজে যাব পৰা হৈছো। সেইখন উলিয়াবলৈও সেই একেই আগৰদৰে কৰ্ম-কাণ্ড। আবেদন কৰি মেলি প্রথমটো চহীৰ বাবে কম্পিউটাৰৰ ওচৰত বহি থকাজনক পঞ্চাশ টকা এটা দিলেহে সেইখন পঠাই দিয়ে। নহ’লে তাতে পৰি থাকিব। প্রথমটো চহী হৈ অহাৰ পিছত আকৌ দ্বিতীয়টো চহীৰ বাবে পুনৰ তেওঁৰ ওচৰলৈ যাব লাগিব। মই ভাবিছো এইবাৰ হয়টো তেওঁ একো নিবিচাৰিব যিহেতু আগতে এবাৰ দিছোৱেই। কিন্তু তেওঁ পুনৰ পইছা বিচৰাত উঠিল নহয় মোৰ খঙটো। খঙতে অফিচৰ সকলো মানুহৰ আগতেই সকলোৱে শুনাকে ডাঙৰকৈ কৈ দিছিলো- ‘আপোনাক আৰু কিমানবাৰ লাগে হে, আগতে এবাৰ পঞ্চাশ টকা দিছোৱে দেখুন।’ মানুহজনে অকণমান সেমেনা-সেমেনি কৰি উত্তৰ দিছিল- ‘আমাৰ দৰমহা ইমান নাই নহয় ভাইটি, কিবা এটা দিয়া আৰু মিলাই।’ মইও কামটো কৰি নিদিব বুলি ভয়তে এইবোৰ জগৰ লগোৱাতকৈ ত্রিশ টকা এটা দি তাৰ পৰা ওলাই আহিছিলোঁ। সেইয়া কথা গ’ল। সময়ত সেইখন পালোঁ কিন্তু মেডিকেল-ইঞ্জিনিয়াৰিং ক’তো আসন নাপালোঁ। ব্যক্তিগত ভাবে পঢ়িবলৈও দেউতাই বলে নোৱাৰিব বুলি জানি নিজেও মন মেলা নাছিলোঁ। শেষত স্নাতক মহলাতে নামভৰ্তি কৰিলোঁ। লগৰে বাকী টকা থকা সকলৰ কিছুমানে অসমতে বা কিছুমানে বাহিৰত ব্যক্তিগত খণ্ডত ডাক্তৰী, ইঞ্জিনায়াৰিং, ফাৰ্মাছি পঢ়ি থকাৰ সময়তে ভাবিছিলোঁ আমাৰ দেউতায়েও যদি বাহিৰা উপায়ে টকা পইচা কেইটামান গোটালেহেঁতেন, মইয়ো হয়তো আজি তেনেদৰে ইমানখিনি টকা খৰছ কৰিবলৈ কুন্ঠাবোধ নকৰিলোঁহেতেন! যদিও, মই অসৎ উপায়েৰে দেউতাই উপাৰ্জন কৰাটোৰ কেতিয়াও পক্ষপাতী নাছিলোঁ আৰু মই আজিও নিজৰ বুকুত হাত থৈ ক’ব পাৰো যে দেউতাই সেই কাম কেতিয়াও কৰা নাছিল। আচলতে তেনেদৰে ভবাৰ আৰু এটা কাৰণো আছিল। কিয়নো সেইসময়তে শুনিবলৈ পাইছিলোঁ যে টকা দিলে হেনো অসমৰ মেডিকেল-ইঞ্জিনিয়াৰিং আদিতো আসন পাব পাৰি। কথাটো কিমান দূৰ সত্য নাজানো কিন্তু আজিও মই সেই কথা বিশ্বাস কৰিবলৈ টান পাওঁ।\nস্নাতক পঢ়ি থকাৰ সময়তে দেউতা অলপ অসুস্থ। সিফালে দেউতাৰ প্রথমটো পদোন্নতি আহিছে মৰিগাঁৱলৈ বুলি। দেউতাৰ লগৰে বাকীদুজনৰ আকৌ নিজ ঠাইতে পদোন্নতি পাইছে। অসুস্থ দেহাৰে ঘৰৰ পৰা ইমান আঁতৰত দেউতাই বদলি নিবিচাৰি একেটা পদতে একেঠাইতে থাকিল। দেউতাৰ লগৰ দুজনৰ পদোন্নতি পূৰ্বৰ ঠাইতে হোৱাৰ বিপৰীতে দেউতাক কিয় ইমান আঁতৰত দিলে সোধাত দেউতাই লুকাই থকা ক্ষোভ এটা উজাৰি কৈছিল,- “বাকী বিলাকে গুৱাহাটীলৈ গৈ আগতেই টকা খুৱালে, সেইকাৰণে তেওঁলোকে নিজঠাইতে খালি হৈ থকা পদ কেইটা পালে আৰু মই অসুস্থ দেহাৰে সেইখিনি কৰিব নোৱাৰিলোঁ বাবে আজি এই অৱস্থা”। এবছৰৰ পিছত পুনৰ সেই একেটা পদতেই একেটা স্থানতে পদোন্নতি আহিল। পুনৰবাৰ সেই সুযোগ দেউতাই হেৰুৱালে। আচলতে সেইখিনি মই নিজে কৰি দিবলৈও নোৱাৰিম বুলি দেউতাই হয়তো মোক কেতিয়াও আগবাঢ়িবলৈ দিয়া নাছিলে। ইয়াৰ পিছত পুনৰ শেষৰটো পদোন্নতিৰ সুযোগ আহিল স্থান হোজাইলৈ বুলি। তাতে আকৌ কাৰ্যালয়ৰ নামটো আহিছে ভুলকৈ। সেইবাৰ দেউতাৰ আৰু চাকৰি কাল আছে আগত মাত্র এবছৰ। পদোন্নতি গ্রহণ কৰিব পাৰিলে হেনো চাকৰিৰ পৰা অৱসৰ লোৱাৰ পিছত পেঞ্চনটো কিছু বাঢ়ি যাব। দেউতাই আমাৰ ভৱিষ্যতৰ কথা চিন্তা কৰিয়েই এবছৰ যেনেতেনে কটাই দিম বুলি যাবলৈ ওলাইছিল। এইবাৰ মইয়ে অলপ আগবাঢ়ি ভুল হৈ অহা কাৰ্যালয়ৰ নামটো শুধৰাই অনাৰ বাবে গুৱাহাটীলৈ বুলি গ’লো। তালৈ গৈয়ো সেই একেই অৱস্থা, তেওঁলোকৰ নিজৰ ভুলটো শুধৰাবলৈও আকৌ পাঁচ হাজাৰ মান টকা আগবঢ়াই দিলেহে লৰচৰ কৰে। নহ’লে যেন তেওঁলোকে কাকো গুৰুত্বই নিদিব, লাগিলে আপোনাৰ অৱস্থা যিয়েই নহওক। ইমান হাৰাশাস্তি ৷ সেইখিনি কৰি মেলিও কিন্তু পিছত দেউতাৰ পদোন্নতিৰ সুযোগ গ্রহণ কৰা নহ’ল। আমিও কেইটামান টকাৰ বিনিময়ত ঘৰৰ পৰা ইমান দূৰলৈ দেউতাক পঠাবলৈ সাহস গোটাব নোৱাৰিলোঁ। নিজেই যেন নিজকে তেতিয়া বুজাইছিলোঁ মোৰ দেউতা জনতকৈ সেই কেইটা টকা কেতিয়াও ডাঙৰ হ’ব নোৱাৰে। ফলত দেউতাই সেই একেটা স্থানতে এজন তৃতীয় শ্রেণীৰ কৰ্মচাৰী হিছাপেই চাকৰি জীৱন সমাপ্ত কৰিলে৷\nআজি মই স্নাতক শিক্ষা সাং কৰি নিজৰ বাবে এটা চাকৰিৰ যা-যোগাৰ কৰিবলৈ চেষ্টা কৰিছো। দেউতাৰ চাকৰি আৰু বেছি দিন নাই। ইয়াৰ পিছত ঘৰখনৰ গধুৰ দায়িত্ব এটা যেন মোৰ ওপৰতেই পৰিব। কিন্তু এইয়া কি, আজিৰ দিনত চৰকাৰী চাকৰি এটা পোৱাটো জানো ইমান সহজ! দেউতাই কৰা সেই সাধাৰণ চাকৰিটো পাবলৈকে আজি ঘোচ দিব লাগে ছয়-সাত লাখ টকা। যিখিনি টকা হয়টো মোৰ দেউতাই গোটেই চাকৰি জীৱনতে আৰ্জিব নোৱাৰিলে। তেনেক্ষেত্রত এই সময়ত মোক সিমানখিনি টকাৰ যোগাৰ কৰি দিয়ে কেনেকৈ। এনে এটা পৰিস্থিতিত পৰি পুনৰবাৰ দেউতাৰ সেই চাকৰি জীৱনৰ নিকা কাম-কাজ খিনিৰ ওপৰত অভিমান তোলো! কথা এটালৈ মনত পৰিছে। সিদিনা মোৰ কোঠাৰ কাষতে স্নাতক তৃতীয় বৰ্ষত পঢ়ি থকা ভাইটিজনৰ বায়েকহঁত আহিছে। বায়েকে তাক সুধিছে, ইয়াৰ পিছত ভাইটি কি কৰিম বুলি ভাবিছ? সি এক মিনিট সময়ো নোৰোৱাকৈ উত্তৰ দিছে- ‘চাকৰি-তাকৰি এটা বিচাৰিব লাগিব। আৰু পালে যে এনেকুৱা টকা মাৰিম নহয়। দেউতাই যি ভুল কৰিছে, সেই ভুল মইয়ো কৰিম বুলি ভাবিছ নেকি? কেতিয়াও নকৰোঁ। দেউতাই যিহে কৰিলে, মোৰ পিছৰখিনিক আমাৰ নিচিনা কষ্ট খাবলৈ নিদিওঁ !’ মই ক্ষন্তেক তভক মাৰি চিন্তা কৰিছিলোঁ, সিটো একো ভুল কথা কোৱা নাই। ইমান শুদ্ধ আৰু নিকা মনোভাৱৰ ব্যক্তিৰ জানো আজিৰ সময়ত কিবা গুৰুত্ব আছে। যি জন মানুহে নিজৰ চাকৰি জীৱনত এক টকা পইছাও ইফাল সিফাল নকৰাকৈ পাৰ কৰিলে তেওঁৰ আজি কি হ’ল? নিজৰ তিনিটাকৈ পদোন্নতিৰ সুযোগ ওপৰত গৈ কেইটকামান গুজি দিব নোৱাৰাৰ বাবেই গ্রহণ কৰিব নোৱাৰিলে। প্রথমৰ পৰা শেষলৈকে একেটা পদতে কটাই কেইদিনমানৰ পিছত চাকৰিৰ পৰা অৱসৰ গ্রহণ কৰিব। অৱসৰৰ পিছত পুনৰ আহিব পেঞ্চনৰ চিন্তা। নিজৰ শুদ্ধ পথেৰে গৈ কাম কৰি পোৱা দৰমহা কেইটাৰ পৰা কাটি ৰখা টকা কেইটা লাভ কৰিবলৈকে ৬০ বছৰীয়া সেই অসুস্থ দেহাৰেই তেতিয়া দৌৰিব লাগিব ইটো কাৰ্যালয়ৰ পৰা সিটো কাৰ্যালয়লৈ। নিজৰ জীৱনকালত টেবুলৰ তলেৰে এক পইচাও ল’বলৈ হাত কঁপা সাধাৰণ সহজ-সৰল নিকা মানুহজনে নিজৰ প্রাপ্য খিনি লাভ কৰিবলৈ সেই একেটা হাতেৰেই ডাঙৰ ডাঙৰ ঘোচখোৰ বিষয়ালৈ বুলি টেবুলৰ তলেৰে আগবঢ়াই দিব লাগিব। তেনেস্থলত ভাইটিজনে নিজৰ দেউতাকৰ নিকা কাম-কাজ খিনিক ভুল বুলি কোৱাত জানো কিবা ভুল হ’ব পাৰে ?\nআমি আজি উঠি অহা নতুন প্রজন্মটোৰ একো একোজন সদস্য। আমিও সপোন দেখোঁ এখন সুস্থ, দুৰ্নীতিমুক্ত আৰু নিকা দেশৰ। য’ত সকলোৱে সমান অধিকাৰ পাওক, সকলোৱে একেলগে আগবাঢ়ি অহাৰ সুযোগ পাওক। য’ত সকলোৱে সপোন দেখাৰ অধিকাৰ পাওক আৰু নিজৰ জীৱনটোৰ লগতে দেশখনক ৰঙীন কৰি তোলক। যাৰবাবে হয়টো আমিয়েই আগবাঢ়িব আহিব লাগিব আৰু দুৰ্নীতিগ্রস্ত দেশ তথা জাতিটোক নিকা কৰি তুলিব লাগিব। কিন্তু এইখিনি কৰিবলৈ আগবাঢ়িব ধৰিলেই উঠি অহা জীৱনটোৰ পথত কোঙা কৰা অভিজ্ঞতা সমূহে অলপ হ’লেও থমকি ৰ’বলৈ বাধ্য কৰাব। কিয়নো বাহিৰৰ জগতখনৰ কথা বুজি নাপাওঁতেই যেতিয়া নিজৰ জাতিগত প্রমানপত্র বা স্থায়ী বাসিন্দাৰ প্রমাণপত্রখন উলিবলৈকে কুমলীয়া হাত কেইটাৰে টকা আগবঢ়াব লগা হ’ব। ইফালে আকৌ কেইটামান টকাৰ বিনিময়তে নিজৰ প্রয়োজনীয় জাতিগত প্রমাণপত্রখন খুচিমতে বনাই ল’ব পাৰি, লাগিলে আপুনি সেই জাতিৰ নহওকেই বা কিয়। নিয়মমতে এখন চালকৰ প্রমাণপ্রত্র উলিয়াবলৈ প্রায় এবছৰতকৈ বেছি সময় লাগিব কিন্তু কেইহাজাৰমান টকা খৰছ কৰিলেই এমাহৰ ভিতৰত প্রমাণপত্র আপোনাৰ হাতত।নাই কোনো চালনাৰ পৰীক্ষা, নাই কোনো নাকচ কৰাৰ সম্ভাৱনা। যেতিয়া পঢ়ি শুনি উঠি নিজৰ যোগ্যতা খিনি থাকিলেও চাকৰি এটাৰ বাবে লাখ-লাখ টকাৰ উৎকোচ দিব লাগিব, তেতিয়া সেই মোটা অংকৰ ধনখিনি পৰিশোধ কৰিবলৈ আমি কোন পথেৰে যাব লাগিব? ইয়াতেই হওক বা বাহিৰতে হওক লাখ-লাখ টকা খৰছ কৰি পঢ়ি অহা সকলে সেই টকাখিনি কোন পথেৰে গৈ পৰিশোধ কৰিব? আমি আমাৰ বা ওপৰৰ সকলৰ নিকা ভাৱমুৰ্তিৰ বাবে যদি জীৱনটোৰ অকণমান ৰং-স্ফুৰ্তিবোৰৰ পৰা বঞ্চিত হ’ব লগা হয়, তেনেহ’লে আমাৰ ভৱিষ্যতৰ সুখৰ বাবে কোনটো পথ গ্রহণ কৰিম? আমিও জানো এই পৃথিৱীত আমাতকৈও মানুহে সাধাৰণ ভাৱে থাকিব লগা হৈছে, অতি কষ্টৰে দুবেলা দুমুঠি খাই জীৱনত জীয়াই থাকিব লগা হৈছে। কিন্তু নিকা আৰু শুদ্ধ ভাৱে থাকি সাধাৰণ জীৱন কটোৱা সকলৰ পেটত গোৰ মাৰি যেতিয়া আমাৰ নিচিনা এচামেই ৰঙ-চঙীয়া জীৱন যাপন কৰিব তেনেক্ষেত্রত আজিৰ সময়ত আমিও এটা সুযোগ পালে সেই সুযোগৰ ব্যৱহাৰ কৰাটোত জানো কিবা ভুল হ’ব পাৰে? সৰুৰ পৰা ডাঙৰ হোৱালৈকে ইমানবোৰ টেঙা অভিজ্ঞতাৰে পুষ্ট হোৱাৰ পিছতো যদি আমি নিজে শুদ্ধ পথত থাকি আগবাঢ়ি যাব লগা সময়খিনিত আনৰবাবে বাৰে বাৰে তেনে পৰিস্থিতিৰ সন্মুখীন হ’বলগীয়া হয়, তেনেহ’লে আমি উঠি অহা চামে আজি কোন পথেৰে আগবাঢ়িম?\n← মীন প্ৰযুক্তি কৌশল আৰু অসমত ইয়াৰ সম্ভাৱনীয়তা(- ধীৰেন নাথ)\nস্মৃতিৰ জোলোঙাইদি …………(- দেবিকা ঠাকুৰীয়া) →


এনেই বুঢ়ী নাচনী, তাতে মুখ্যমন্ত্ৰীৰ পুতেকৰ বিয়া...ক’ত, কি লটিঘটি সুৰামত্ত আৰক্ষীৰ? -\nHome ৰাষ্ট্ৰীয় এনেই বুঢ়ী নাচনী, তাতে মুখ্যমন্ত্ৰীৰ পুতেকৰ বিয়া…ক’ত, কি লটিঘটি সুৰামত্ত আৰক্ষীৰ?\nএনেই বুঢ়ী নাচনী, তাতে মুখ্যমন্ত্ৰীৰ পুতেকৰ বিয়া…ক’ত, কি লটিঘটি সুৰামত্ত আৰক্ষীৰ?\nএনেই বুঢ়ী নাচনী, তাতে মুখ্যমন্ত্ৰীৰ পুতেকৰ বিয়া... ক’ত, কি লটিঘটি সুৰামত্ত আৰক্ষীৰ?\nডিজিটেল ডেস্কঃ অসমীয়াত এষাৰ কথা আছে, এনেই বুঢ়ী নাচনী, তাতে নাতিনীয়েকৰ বিয়া। পিছে এইবাৰ নাতিনীয়েকৰ বিয়া নহয়, মুখ্যমন্ত্ৰীৰ পুত্ৰৰ বিয়াত উলাহৰ মাদুলি হৈ বিপদত পৰিল পঞ্জাৱ আৰক্ষী। ঘটনা সংঘটিত হ’ল পঞ্জাৱৰ নৱ-অভিষিক্ত মুখ্যমন্ত্ৰী চৰণজিত সিং চন্নীৰ পুত্ৰ বিবাহ অনুষ্ঠানত। মুখ্যমন্ত্ৰীৰ পুত্ৰৰ বিয়াত স্বাভাৱিকতে ৰাজ্যৰ আৰক্ষী বাহিনীক নিয়োগ কৰা হৈছিল সুৰক্ষা ব্যৱস্থা নিশ্চিত কৰাত। পিছে মুখ্যমন্ত্ৰীৰ পুত্ৰ বিয়াত ডিঙিলৈকে সুৰাপান কৰি মাতাল হৈ একপ্ৰকাৰ তাণ্ডৱ নৃত্য দেখুৱালে ভালেমান আৰক্ষী বিষয়া-জোৱানে। আৰক্ষীৰ ইউনিফৰ্ম পৰিহিত অৱস্থাতে তেওঁলোকে মাতলামি কৰে চন্নীৰ পু্ত্ৰৰ বিবাহ অনুষ্ঠানত।\nএগৰাকী শীৰ্ষ আৰক্ষী বিষয়াই ৰাজ্যখনৰ আৰক্ষী বাহিনীৰ মুৰব্বীলৈ পত্ৰ প্ৰেৰণ কৰি এই দায়িত্বহীনতাৰ কথা উদঙাই দিছে। আনকি নিৰাপত্তা ব্যৱস্থাতো ভালেমান সুৰুঙা থকাৰ কথা তেওঁ প্ৰকাশ কৰে পত্ৰযোগে। এনে দায়িত্বহীন আচৰণ কৰা এগৰাকী আৰক্ষী বিষয়াক ইতিমধ্যে নিলম্বিতও কৰা হৈছে। উল্লেখ্য যে, মুখ্যমন্ত্ৰী চন্নীৰ পুত্ৰ নৱজিৎ সিঙে ইঞ্জিনিয়াৰিঙৰ স্নাতক ছিমৰনধীৰ কৌৰৰ সৈতে শনিবাৰে মোহালিৰ এটা গুৰুদ্বাৰত বিবাহপাশত আবদ্ধ হয়। তাৰ পূ্ৰ্বে অনুষ্ঠিত ‘মহিলাৰ সংগীত’ অনুষ্ঠানত ব্যাপক নিৰাপত্তাজনিত সুৰুঙা ধৰা পৰে। মোহালীৰ আৰিষ্টা নামৰ ৰিজ’ৰ্টখনত ৮ অক্টোবৰত অনুষ্ঠিত এই অনুষ্ঠানত ভালেমান সশস্ত্ৰ লোকে প্ৰৱেশ কৰিছিল বুলি প্ৰতিবেদনত উল্লেখ কৰা হৈছে।\nমূল প্ৰৱেশদ্বাৰত ভালদৰে পৰীক্ষা নকৰাৰ বাবেই এনে হ’বলৈ পায়। নিৰাপত্তা ব্যৱ্স্থাৰ চোৱাচিতাৰ বাবে নিয়োগ কৰা মহিলা আৰক্ষীয়ে খোৱা-লোৱাত ব্যস্ত হৈ আছিল। হাইপ্ৰফাইল কাৰ্যসূচীটোত আনকি চিচিটিভিৰো ব্যৱস্থা কৰা হোৱা নাছিল। আনহাতে মুখ্যমন্ত্ৰীৰ নিৰাপত্তাত নিয়োজিত আৰক্ষীৰ লোকসকলে মোবাইলত ভিডিঅ’ চোৱাত আৰু একাংশই মদ খোৱাত ব্যস্ত হৈ পৰিছিল। আনকি মূল প্ৰৱেশদ্বাৰত নিয়োজিত একাংশই অনুষ্ঠান শেষ হোৱাৰ পূৰ্বেই সেইস্থান ত্যাগ কৰিছিল। মুখ্যমন্ত্ৰীৰ কাৰ্যসূচীতে এনে গুৰুতৰ নিৰাপত্তাজনিত বিসংগতিক লৈ এতিয়া অস্বস্তিত পৰিছে পঞ্জাৱ আৰক্ষী। ইতিমধ্যে এই ঘটনাৰ তদন্ত ঘোষণা কৰা হৈছে।\nPrevious articleহতভাগা দিল্লী! ৰাহুলৰ অ’ভাৰ বাউণ্ডেৰীৰে ফাইনেলত কলকাতা\nNext articleপৰ্দা ফাচ! পলাতক অপৰাধীও আছিল আৰিয়ানক আটক কৰা দলত, জাৰি হ’ল লুকআউট নটিচ


অংক জংক পংক খণ্ড - ০২~ শিশু প্ৰেৰণামূলক কাহিনী - দুলাল ৰবিদাস\nby©AdminPosted at Sunday, November 22, 2020\nপংকজ ঘৰলৈ গৈ মনে মনে নিজৰ কোঠাত সোমাই বহি কথাবোৰ ভাবি আছে এনেতে বাপেকে তাৰ কোঠাত সোমাই আহিল তাৰ মূৰত হাত ফুৰাই\nবাপেকঃ কি হ’ল পংকজ স্কুলৰ পৰা আহি ইউনিফৰ্ম খোলাই নাই যে যোৱা যোৱা কাপোৰ সলাই হাত মুখ ধুই ভাত খাই লোৱা তিনি আলি যাবলৈ আছে ৷\nপংকজঃ ( দীঘলীয়া উশাহ টানি শ্বাস এৰি ) পাপা মোৰ ভোক লগা নাই তিনি আলিৰ পৰা কি আনিবলগীয়া আছে কোৱা মই গৈ লৈ আহোঁ\nবাপেকঃ ( পকেটৰ পৰা পাঁচশ টকীয়া নোট এখন পংকজৰ হাতত দি ) এইয়া লোৱা হামিদ লিপিৰ পৰা স্টাম্প বনাবলৈ দিয়া হৈছিল হৈ গ’ল চাগে তিনিশ টকা দি লৈ আনিবা ৷\nপংকজঃ ( বহাৰ পৰা উঠি ) ঠিক আছে পাপা ৷ এই বুলি কৈ চাইকে’ল খন লৈ তীব্ৰ বেগেৰে গৈ হামিদৰ লিপিৰ সন্মুখত চাইকে’লখন ৰাখি ভিতৰত সোমাই\nপংকজঃ আংকল মোৰ পাপাই স্টাম্প বনাবলৈ দিছিল যে বনোৱা হ’ল নেকি ?\nহামিদঃ হয় হয় যোৱাকালিয়েই হৈ গ’ল ৰবা মই উলিয়াই দিছোঁ ইয়াত বহাচোন ৷ হামিদে পংকজলৈ চকীখন আগবঢ়াই দি আলমাৰীৰ দৰ্জাখন খুলি স্টাম্প দুটা উলিয়াই আনি পংকজৰ হাতত দিলে ৷ পংকজে পাঁচশ টকীয়া নোটখন হামিদৰ হাতত দিলে ৷ হামিদে দুশ টকা পংকজক উভতাই দিলে ৷ পংকজ চাইকে’লট উঠি ঘৰলৈ উভতিল ৷ ঘৰত সোমাই বাপেকৰ হাতত স্টাম্প আৰু দুশটকা দিলে ৷\nবাপেকেঃ ( স্টাম্প আৰু টকা লৈ ) অ তিনি আলিত একো নাখালা কিয় ?\nপংকজঃ নাই খাবলৈ মন নগ’ল ৷\nবাপেকঃ বাৰু হব টেবুলত ভাত বাঢ়ি থোৱা আছে ভোক লাগিলে খাই লবা মই মিটিঙলৈ যাওঁ ৷ বাপেকৰ যোৱাৰ পাছত পংকজ গভীৰ চিন্তাত মগ্ন হ’ল কিবা এটা বিচাৰি পোৱাৰ দৰেই আনন্দত জঁপিয়াই উঠিল নিজকে কবলৈ ধৰিলে মই যদি পৰীক্ষাত এই পদ্ধতি ব্যৱহাৰ কৰোঁ তেন্তে মই দেখােন সহজে অংকত পাছ হৈ যাম ৷ এইবুলি কৈ অলপো পলম নকৰি চাইকে’ল লৈ আকৌ হামিদৰ লিপি পালেগৈ ৷\nLabels#অংক জংক পংক, #দুলাল ৰবিদাস


ক’ৰনা মহামাৰীৰ সময়ত কি কি খাদ্য খাব? - সাহিত্য ডট অৰ্গ\nক’ৰনা মহামাৰীৰ সময়ত কি কি খাদ্য খাব?\nলেখক- প্ৰণীতা দাস\n“ক’ৰনা” – এই শব্দটোৱে আমাক যোৱা বছৰৰ পৰা আতংকিত কৰি তুলিছে। ক’ৰোনা ভাইৰাছ আক্ৰমণৰ পৰা ৰক্ষা পাবলৈ দেহত এণ্টিবডি শক্তিশালী কৰিব লাগিব। ইয়াৰ প্ৰতিৰোধ ক্ষমতা বৃদ্ধি কৰিবলৈ হ‘লে আমি খোৱা বস্তুৰ ওপৰত বিশেষ ভাবে গুৰুত্ব দিব লাগিব, সদায় সুষম আহাৰ খাব লাগিব।\nআমাৰ শৰীৰক নিতৌ প্ৰয়োজন হোৱা আটাইবোৰ উপাদান একেবিধ আহাৰত পোৱা নাযায়, আমাৰ শৰীৰক প্ৰয়োজন হোৱা শৰ্কৰা, প্ৰটিন, চৰ্বি, ভিটামিন আৰু খনিজ দ্ৰব্য যিবোৰ আহাৰত প্ৰয়োজনীয় পৰিমাণে থাকে সেয়ে সুষম আহাৰ। সুষম আহাৰ বুলিলে বহুত দামী আহাৰক নুবুজায়, আমাৰ থলুৱা খাদ্য সমূহ, আমাৰ চাৰিওফালে পোৱা ফলমুলবোৰ, বিভিন্ন সেউজীয়া শাক–পাচলি, মচলা জাতীয় খাদ্য, টেঙা, তিতা, খাৰ, আদিতে প্ৰচুৰ পৰিমাণে শৰীৰত এণ্টিবডি বঢ়াব পৰা উপাদান সমূহ থাকে ।\nএই সময়ত প্ৰচুৰ পৰিমাণে পানী খাব লাগে, খাদ্য তালিকাত প্ৰচুৰ পৰিমাণে সেউজীয়া শাক পাচলি, টেঙা, নেমু, মধুশালেঙ, টেঙেচি, আমলখি, বিলাহী, গাজৰ, শিলিখা, অমৰা, মধুৰী আম, সুমথিৰা, কলপচলা, কলফুল, আদি অন্তৰ্ভুক্ত কৰিব লাগে। এইবোৰ খাদ্যই আপোনাক সুৰক্ষিত ৰখাত সহায়ক হ’ব।\nপ্ৰচুৰ পৰিমাণে উচ্চ প্ৰটিন যুক্ত খাদ্য গাখীৰ, দৈ, কনী, মাছ, মাংস, দাইল, মটৰ, মাকৈ, বুট, ৰাজমাহ, চয়াবিন, কাঠফুলা আদি খাব লাগে, জন্তুৰ মাংস বেছি খোৱাটো ভাল নহয়, কাৰণ জন্তুৰ মাংসত সংপৃক্ত স্নেহ থাকে, চৰাইৰ মাংস স্বাস্থ্যৰ বাবে উপকাৰী। মাজে সময়ে লোকেল মাংসৰ চুপ চুৰুহা খাব লাগে।\nবিভিন্ন মচলা জাতীয় খাদ্য লঙ, ইলাচি, ডালচেনি আজৱাইন, পিয়াঁজ, আদা, কেঁচা হালধি, নহৰু, তুলসী আদিৰে কাঢ়া বনাই খাব লাগে।\n(মই কাঢ়াৰ ৰেচিপি এটা ফটো সহকাৰে দিছোঁ, এইদৰে মাজে সময়ে খাব )\nএই সময়ত বিভিন্ন ফষ্টফুড, পেকেটত থকা খাদ্য, চিপচ, কল্ড ড্ৰিংক আদি খাব নালাগে, আমাৰ চাৰিওফালে থকা ফল–মুলবোৰৰ জুচ, চৰবত বনাই খাব লাগে, চেনি, নিমখ, ময়দাৰ খাদ্য কমকৈ খাব লাগে, তাৰ সলনি গুৰ, ঘেহুৰ আটা, মৌ আদি খাব লাগে।\nখোৱা বস্তু সদায় পৰিষ্কাৰ কৈ ঘৰতে বনাই খাব লাগে, সদায় সজীব আৰু নতুনকৈ ৰন্ধা খাদ্য হে গ্ৰহণ কৰিব, ফ্ৰীজত থোৱা খাদ্য ক্ষতিকাৰক।\nলগতে বিনা কাৰণত ঘৰৰ পৰা বাহিৰলৈ নোলাব, সদায় মাস্ক পিন্ধিব, ছেনিটাইজাৰ ব্যৱহাৰ কৰিব, আৰু সামাজিক দূৰত্ব বজাই ৰাখিব।\nহালধি, আদা, লঙ, ইলাচি, দালচেনি, তুলসীৰ পাত কালজিৰা, আজৱাইন, এইখিনি পৰিমাণে লব, তাৰ পিছত আদা, হালধি, তুলসীৰ পাত খুন্দি লৈ দুকাপ পানীত আটাইবোৰ বস্তু মিহলাই উতলাই আধা কৰিব, তাৰ পিছত মৌ মিহলাই খাব দিব।


ATMৰ পৰা টকা উলিওৱাৰ সময়ত আপুনি সেউজীয়া পোহৰ প্ৰত্যক্ষ কৰে নেকি ? অন্যথা, এটা ডাঙৰ বিপদ আছে ...– News18 assam\nATMৰ পৰা টকা উলিওৱাৰ সময়ত আপুনি সেউজীয়া পোহৰ প্ৰত্যক্ষ কৰে নেকি ? অন্যথা, এটা ডাঙৰ বিপদ আছে ...\nযেতিয়া আপুনি এটিএমলৈ যায়, মেচিন কাৰ্ডৰ স্লটটো সাৱধানে পৰীক্ষা কৰক। যদি আপুনি ভাবে যে এটিএম কাৰ্ড স্লটত হেৰফেৰ হৈছে বা যদি স্লটটো ঢিলা বা আন কোনো ত্ৰুটি আছে, ইয়াক ব্যৱহাৰ নকৰিব।\nLast Updated : January 15, 2022, 18:06 IST\nচাইবাৰ ক্ৰিয়াৰ এটাৰ পিছত এটা ঘটনা প্ৰতিদিনে বাঢ়ি আহিছে। আজিকালি অনলাইন লেনদেনৰ লগতে এটিএমৰ পৰা ধন উলিওৱাটো নিৰাপদ নহয়। এটিএমে নগদ ধনৰ সমস্যা সমাধান কৰিছে কিন্তু মানুহৰ অসুবিধাও বৃদ্ধি কৰিছে। এটিএম জালিয়াতিৰ নতুন ঘটনা প্ৰতিদিনে পোহৰলৈ আহে।\nসাৱধানতাই যিকোনো অপ্ৰীতিকৰ ঘটনাৰ পৰা সুৰক্ষা দিব পাৰে-\nঅলপ সাৱধানতাই আপোনাক যিকোনো ধৰণৰ অপ্ৰীতিকৰ ঘটনাৰ পৰা ৰক্ষা কৰিব পাৰে। যিকোনো এটিএমৰ পৰা টকা উলিওৱাৰ আগতে, আপুনি টকা উলিওৱা যন্ত্ৰটো সুৰক্ষিত নেকি পৰীক্ষা কৰক। এটিএমবোৰত আটাইতকৈ ডাঙৰ বিপদটো কাৰ্ড ক্ল'নিংৰ পৰা হ'ব পাৰে। আপোনাৰ ব্যক্তিগত তথ্য কেনেদৰে চুৰি হ'ব পাৰে জানি লওঁক...\nহেকাৰসকলে যিকোনো গ্ৰাহকৰ ডাটা স্লটৰ পৰা চুৰি কৰিব পাৰে য'ত কাৰ্ডখন এটিএম মেচিনত সুমুৱাই দিয়া হয়। তেওঁলোকে এটিএম মেচিনৰ কাৰ্ড স্লটত এটা ডিভাইচ ৰাখে যি আপোনাৰ কাৰ্ডৰ সম্পূৰ্ণ ডাটা স্কেন কৰে। তাৰ পিছত, তেওঁলোকে ব্লুটুথ বা আন যিকোনো ডিভাইচৰ জৰিয়তে ডাটা চুৰি কৰে।\nআপোনাৰ ডেবিট কাৰ্ডত সম্পূৰ্ণ প্ৰৱেশাধিকাৰ প্ৰাপ্ত কৰিবলৈ, হেকাৰৰ ওচৰত আপোনাৰ পিন নম্বৰ থাকিব লাগিব। হেকাৰসকলে কেমেৰাৰে পিন নম্বৰট্ৰেক কৰিব পাৰে। এই ধৰণৰ চুৰি পৰিহাৰ কৰিবলৈ যেতিয়াই আপুনি এটিএমত আপোনাৰ পিন নম্বৰ লিখে তেতিয়া ইফালে সিফালে আপোনাৰ পিন নম্বৰ লুকুৱাওক। যাতে চিচিটিভি কেমেৰাস্কেনে ছবিখন কেপচাৰ নকৰে।\nকাৰ্ড স্লট সাৱধানে পৰীক্ষা কৰক\nসেউজীয়া পোহৰ নাথাকিলে বিপদ\nকাৰ্ড স্লটত কাৰ্ড সুমুৱাই থাকোঁতে সেউজীয়া পোহৰ পৰীক্ষা কৰক। যেতিয়া স্লটত সেউজীয়া লাইট জ্বলোৱা হয় তেতিয়া এ টি এম সুৰক্ষিত। কিন্তু ৰঙা বা পোহৰ নাথাকিলে সেই এটিএম ব্যৱহাৰ নকৰিব। আপোনাৰ সৰু ভুলটোৱে এটা ডাঙৰ বিপদৰ সৃষ্টি কৰিব পাৰে।\nযদি আপুনি কেতিয়াবা ভাবে যে আপুনি হেকাৰৰ জালত পৰিছে, আপুনি লগে লগে আৰক্ষীৰ সৈতে যোগাযোগ কৰা উচিত। যিমান সম্ভৱ সোনকালে সকলো তথ্য আৰক্ষীক জনাব। আপুনি এইটোও চাব পাৰে যে সেই ব্যক্তিজনৰ ওচৰলৈ যোৱাটো সহজ কৰি তুলিবলৈ কাৰোবাৰ চাৰিওফালে ব্লুটুথ সংযোগ আছে নেকি।\nFirst published: January 15, 2022, 18:06 IST\nATMCyber CrimeDebit cardhacker


'সুশীল কুমাৰৰ ফাঁচী হওঁক, তেওঁৰ সকলো পদক কাঢ়ি লোৱা হওঁক!' - Olympia Sports\nHomeNews'সুশীল কুমাৰৰ ফাঁচী হওঁক, তেওঁৰ সকলো পদক কাঢ়ি লোৱা হওঁক!'\n‘সুশীল কুমাৰৰ ফাঁচী হওঁক, তেওঁৰ সকলো পদক কাঢ়ি লোৱা হওঁক!’\nদেশৰ এগৰাকী উদীয়মান মল্লযোদ্ধাক হত্যাৰ গোচৰত সম্প্ৰতি আৰক্ষীৰ জিম্মাত আছে দেশৰ চেলিব্ৰেটি মল্লযোদ্ধা সুশীল কুমাৰ। দিল্লীৰ সত্ৰশাল ষ্টেডিয়ামৰ বাহিৰত যোৱা ৪ মেত ঘটা এটা হত্যাৰ ঘটনাত নাম সাঙোৰ খাই পৰিছিল সুশীল কুমাৰৰ। উক্ত ঘটনাত নিহত উদীয়মান মল্লযোদ্ধা সাগৰ ৰানাৰ হত্যাৰ অভিযোগ উত্থাপন হৈছে দেশৰ তাৰকা মল্লযোদ্ধাগৰাকীৰ বিৰুদ্ধে। বহুদিন ধৰি পলাতক অৱস্থাত থকা মল্লযোদ্ধাগৰাকীক অৱশেষত দেওবাৰে গ্ৰেপ্তাৰ কৰিবলৈ সক্ষম হয় আৰক্ষীয়ে।\nসুশীল কুমাৰৰ গ্ৰেপ্তাৰৰ লগে লগে এতিয়া তেওঁৰ উচিত শাস্তি বিচাৰিছে ভুক্তভোগী পৰিয়ালটোৱে। সাগৰ ৰানাৰ পিতৃ মাতৃয়ে পুত্ৰৰ হত্যাকাণ্ডৰ ন্যায়িক তদন্তৰ দাবী কৰিছে। ৰাজনৈতিকভাৱে শক্তিশালী সুশীল কুমাৰে তদন্ত প্ৰক্ৰিয়াত বিভিন্ন ধৰণে প্ৰভাৱ খটুৱাব পাৰে বুলি সন্দেহ ব্যক্ত কৰিছে ভুক্তভোগী পৰিয়ালটোৱে।\nইণ্ডিয়া টুডেক দিয়া এক সাক্ষাৎকাৰত সাগৰৰ মাতৃয়ে মল্লযোদ্ধাগৰাকীৰ পৰা তেওঁ লাভ কৰা সকলো পদক ঘূৰাই লোৱাৰ লগতে তেওঁৰ পুত্ৰৰ হত্যাকাৰীক ফাঁচী কাঠত ওলোমাব লাগে বুলি মন্তব্য কৰিছে।\nসাগৰৰ পিতৃয়েও সংবাদমাধ্যমৰ আগত ন্যায়ৰ দাবী কৰিছে। তেওঁ সুশীল কুমাৰ ইমানদিনে আৰক্ষীৰ চকুত ধূলি দি ক’ত লুকাই আছিল আৰু এই কাৰ্যত তেওঁক কোনে সহায় কৰিছিল তাৰ উচিত তদন্ত হ’ব লাগে বুলিও দাবী কৰিছে। উল্লেখযোগ্য যে, ভুক্তভোগী পৰিয়ালে সাগৰৰ হত্যাকাণ্ডত সুশীল কুমাৰকে মূল অভিযুক্ত হিচাবে গোচৰ ৰুজু কৰিছিল। দিল্লী আৰক্ষীয়ে ইতিমধ্যে তদন্তৰ ভাৰ ক্ৰাইম ব্ৰান্সলৈ হস্তান্তৰ কৰিছে।\nPrevious articleচেম্পিয়নছ লীগলৈ যোগ্যতা অর্জন জুভেন্টাছৰ\nNext articleপাত্ৰী বিচাৰি হাহাকাৰ পাকিস্তানৰ আটাইতকৈ ওখ ক্ৰিকেটাৰগৰাকীৰ\nফুটবলক চুমা দি বিপদত ফুটবলাৰ!\nলক্ষীমপুৰত টিউলিপ ড্ৰীম লীগ\nএলিমিনেটৰত আজি বেংগালুৰুৰ মুখামুখি হ’ব ছানৰাইজাৰ্ছ হায়দৰাবাদ


চঞ্চল শিশু আৰু আমি পম্পী বৰা বৈশ্য - সাহিত্য ডট অৰ্গ\nশিশু মানেই এটোপোলা পোহৰ, হাঁহিৰ সঁফুৰা। শিশু এটিৰ এটা হাঁহিতে স্বৰ্গ বিচাৰি পোৱা যায়। এই শিশু সকলৰ প্ৰায় প্ৰত্যেকেই কম বেছি পৰিমাণে চঞ্চল হয়। এটা বয়সত সকলো শিশুয়েই উৎপাত কৰে। ইয়াৰে কিছুমানে কমকৈ আৰু কিছু সংখ্যকে অলপ বেছি উৎপাত কৰে। উৎপাত অলপ বেছি হ’লে মাক দেউতাক আৰু পৰিয়ালৰ সদস্যসকল অতিষ্ঠ হৈ পৰে । এনে ক্ষেত্ৰত কেতিয়াবা শিশুক গালি গালাজ কৰা বা মাৰ পিত কৰাও দেখা যায়।\nসন্তানৰ অস্থিৰ আচৰণ আৰু উৎপাতে অভিভাৱকৰ অৱস্থা কাহিল কৰি পেলায়। কেতিয়াবা স্কুলতো কিছুমান ল’ৰা-ছোৱালীয়ে আনক খুচি থকা, একে ঠাইতে বহি থাকিবলৈ নিবিচৰা, অমনযোগী হোৱা আদি আচৰণ কৰা দেখা যায়।\nকিন্তু কথাটো হ’ল সৰু ল’ৰা-ছোৱালীবোৰে যদি উৎপাত নকৰে, হুলস্থূল নকৰে, তেন্তে আমি ডাঙৰবোৰে কৰিম নেকি? নে সিহঁতে অনবৰতে শান্ত-শিষ্ট হৈ থাকিলে আমি সিঁহতক ঠিকে আছে বুলি ক’ম? সাধাৰণতে স্বভাৱগতভাৱেই সৰু ল’ৰা-ছোৱালীবোৰ চঞ্চল হয় আৰু সেইটো কোনো কোনো সময়ত ভাল লগা আৰু উপভোগ্য হৈ পৰে। কিন্তু যেতিয়া ইয়াৰ মাত্ৰা বেছি হৈ যায় তেতিয়া সেইয়া আচৰণগত সমস্যা বুলি ধৰা হয়। কিন্তু শিশুৰ স্বাভাৱিক চঞ্চলতা আৰু সমস্যামূলক চঞ্চলতা পাৰ্থক্যখিনি বিচাৰি উলিওৱাটো ইমান সহজ নহয়। এটা কথা খুব মনোযোগৰে লক্ষ্য কৰা উচিত যে, যেতিয়া ল’ৰাটো বা ছোৱালীজনীক সিহঁতে ভাল পোৱা কাম কৰি থাকিবলৈ দিয়া হয় যেনে ভিডিঅ’ গেম খেলা বা কাৰ্টুন প্ৰ’গ্ৰেম চাবলৈ দিয়া হয়, তেতিয়া সেই সময়তো সিহঁতে সেই একেখিনি ঠাইতে থাকিব পাৰে নে ? নে তেতিয়াও চঞ্চলতা নকমে ?\nযদিহে সিহঁতে কোনো অসুবিধা নোহোৱাকৈ সেই প্ৰ’গেমটো একেৰাহে চাই থাকিব পাৰে বা নিজৰ ভাল লগা কামটো কৰিব পাৰে তেন্তে আমি ক’ব পাৰিম যে তেনে শিশুকেইটিৰ সেই সমস্যাটো নাই।কিন্তু যি সকলে নিজৰ ভাল লগা কামকেইটাও থিৰেৰে কৰিব নোৱাৰে, তেনেবোৰ শিশুৰ সমস্যা থকাটো নিশ্চিত। শিশু মানসিক চিকিৎসা বিজ্ঞানত এনে ধৰণৰ সমস্যাবোৰক এটেনচন ডেফিচিট হাইপাৰ এক্টিভ ডিজঅৰ্ডাৰ(Attention Deficit Hyperactive Disorder) বুলি কোৱা হয়। সাধাৰণতে এনে শিশুৰ মাজত মনোযোগৰ অভাৱ হয় আৰু এক স্থিৰতাবিহীন আচৰণ দেখা যায়। যিকোনো সৰু-সুৰা কথাই সিহঁতৰ মনোযোগ ভাঙিব পাৰে, সিহঁতৰ সহন শক্তি একেবাৰে কম, যিকোনো কথাতেই বা কামতেই সিহঁত উত্ৰাৱল হৈ পৰে। এনে শিশুৱে আনৰ কথা মানি চলিবলৈ বেয়া পাই বাবে সমনীয়া বন্ধু-বান্ধৱৰ লগত ভাল সম্পৰ্ক নাথাকে। ইহঁতৰ অস্থিৰ আৰু আনক দিগদাৰ দি থকা স্বভাৱৰ বাবে সিহঁতৰ লগৰীয়াৰ অভাৱ দেখা যায়। মনোযোগ কম বাবেই এনে ল’ৰা-ছোৱালীবোৰে পঢ়াত বিশেষ ভাল ফল দেখুৱাব নোৱাৰে। সাধাৰণতে ১০০ গৰাকী ল’ৰা-ছোৱালীৰ ভিতৰত এজনৰ এই সমস্যাটো থাকে আৰু ল’ৰাৰ মাজত ই বেছিকৈ হোৱা দেখা যায়। আচৰণৰ এই সমস্যাসমূহ সাধাৰণতে চাৰি বছৰৰ আগৰেপৰা আৰম্ভ হয়, কিন্তু এইবোৰ ভালদৰে চকুত ধৰা পৰে যেতিয়া সিহঁতে স্কুললৈ যাবলৈ আৰম্ভ কৰে আৰু আন ল’ৰা-ছোৱালীৰ লগত মিলামিছা কৰিবলৈ লয়। হাইপাৰএক্টিভিটী শিশুৱে স্কুল, ঘৰ বা অন্য সামাজিক পৰিৱেশতে এনে আচৰণ কৰা দেখা যায়। অৱশ্যে ইয়াৰ পৰিৱেশ অনুসৰি এই সমস্যাবোৰৰ ধৰণ আৰু তীব্ৰতাৰ তাৰতম্য পৰিলক্ষিত হয়।\nএই হাইপাৰ এক্টিভিটি কিয় হয়, তাৰ কোনো নিৰ্দিষ্ট কাৰণ নাথাকে। সাধাৰণতে কোৱা হয় যে মগজুত পোৱা কিছুমান আঘাতৰ বাবে, মৃগী ৰোগ বা অইন কিছুমান নিউৰোফিজি’অ’ল’জিকেল বিসংগতিৰ ফলত এনেবোৰ সমস্যা হ’ব পাৰে। কিন্তু কাৰণ যিয়েই নহওক, সমাধানৰ পথ বিচৰাটোহে আমাৰ মুখ্য কাম হোৱা উচিত।\nদেখা যায় যে এই সমস্যাবোৰ ডাঙৰ হোৱালৈকে থাকে, কিন্তু তাৰ প্ৰকাশভংগীবোৰ বেলেগ বেলেগ হয়। সৰুৰেপৰা যদি সঠিক আৰু পদ্ধতিগত অনুশীলন দিব পৰা যায়, তেন্তে হাইপাৰএক্টিভিটীৰ সমস্যাবোৰ একেবাৰে নাইকিয়া কৰিব পাৰি বা নিজৰ নিয়ন্ত্ৰণৰ ভিতৰত ৰাখিব পাৰি হাইপাৰ এক্টিভিটিৰ লগত আন কিছুমান অসুবিধাও জড়িত হৈ থাকে। যেনে, পঢ়া-শুনাৰ ক্ষেত্ৰত হোৱা অসুবিধা, কোনো এটা নিৰ্দিষ্ট বিষয়ৰ ক্ষেত্ৰত হোৱা অসুবিধা, বিষাদগ্ৰস্ততা, হীনমন্যতা আদি। শিশু এটাক এনেবোৰ সমস্যাৰপৰা মুক্ত কৰাৰ বাবে অভিভাৱক, শিক্ষক আৰু সমাজৰ প্ৰত্যেকৰে সমূহীয়া প্ৰচেষ্টাৰ প্ৰয়োজন। আটাইতকৈ উল্লেখযোগ্য কথাটো হ’ল, মাক দেউতাকে নিজে শিশুৰ সমস্যাটোৰ বিষয়ে জানিব লাগিব আৰু যদি কোনো বিশেষজ্ঞই এইটো আচৰণ সমস্যা বুলি দেখুৱাই দিয়ে তেন্তে তাক মানি লোৱা উচিত। কাৰণ মাক-দেউতাকে যেতিয়ালৈকে এইবোৰ মানি নলয়, তেতিয়ালৈ তেওঁলোকক কথাবোৰ বুজাব নোৱাৰি। প্ৰধানকৈ হাইপাৰ এক্টিভিটিত ভোগা ল’ৰা-ছোৱালীৰ ক্ষেত্ৰত মনোযোগ বঢ়াব লাগে অৰু অস্থিৰতা কমাব লাগে, তাৰ বাবে কিছুমান ছাইক’ল’জিকেল কৌশল আছে। সিহঁতৰ মনোযোগ বঢ়োৱাৰ কৌশলবোৰ ঘৰত অভিভাৱকে আৰু স্কুলত শিক্ষক-শিক্ষয়িত্ৰীয়ে ব্যৱহাৰ কৰিব লাগে। প্ৰশংসাই সকলোকে উৎসাহিত কৰে।\nএনে শিশুবোৰ অত্যাধিক চঞ্চল হোৱা বাবে সিহঁতে কৰা ভাল কামবোৰক আমি আওকাণ কৰোঁ। কিন্তু সেইটো একেবাৰেই কৰা উচিত নহয়। সিহঁতে সামান্য কিবা এটা ভাল কাম কৰে বা আচৰণ প্ৰদৰ্শন কৰে, লগে লগেই তাৰ বাবে সিহঁতক পুৰস্কৃত আৰু প্ৰশংসা কৰা উচিত আৰু আগলৈও তেনে কাম কৰাৰ বাবে উৎসাহিত কৰা উচিত।\nপ্ৰতিটো চঞ্চল শিশুয়েই হাইপাৰ এক্টিভিটি সমস্যাত নুভূগিবও পাৰে। এই কথাত সজাগ হোৱা উচিত। এটা কথা খুবেই প্ৰয়োজনীয় যে প্ৰত্যেক শিশুৱে মৰম বিচাৰে। সিহঁতৰ লগত সময় কটাই সিহঁতক বুজি উঠাটো খুব দৰকাৰী। সকলোৰে চেষ্টাই হাইপাৰ এক্টিভিটি সমস্যাত ভোগা ল’ৰা-ছোৱালীকো সমস্যাৰপৰা মুক্ত কৰি এটা স্বাভাৱিক শৈশৱ ঘূৰাই দিব পাৰি।\n← ফিচ্ ফিংগাৰ আৰু ৰাইচ কেক ৰেছিপি— পপী বৰা\nঅসমীয়া সাহিত্যৰ বুৰঞ্জী — ড° মৃণাল জ্যোতি গোস্বামী →\nঅঘটন — অন্তৰা জি. জি. চৌধুৰী


এইটো কেৰেলাৰ কমিউনিষ্ট সকলে বিজেপিয়ে নাগৰিকত্ব সংশোধনী আইনৰ সপক্ষে উলিওৱা এক ৰেলীত আক্ৰমণ কৰা ভিডিঅ' নহয়! - Factcrescendo Assamese\nJanuary 16, 2020 January 16, 2020 Manjori BorkotokyLeaveaComment on এইটো কেৰেলাৰ কমিউনিষ্ট সকলে বিজেপিয়ে নাগৰিকত্ব সংশোধনী আইনৰ সপক্ষে উলিওৱা এক ৰেলীত আক্ৰমণ কৰা ভিডিঅ’ নহয়!\nসম্প্ৰতি অসমৰ লগতে গোটেই ভাৰতবৰ্ষতে নাগৰিকত্ব সংশোধনী আইনৰ (কা) বিৰুদ্ধে প্ৰবল আন্দোলন গঢ়ি উঠাৰ সময়তে ছচিয়েল মিডিয়াৰ জৰিয়তে শেহতীয়াকৈ এক বিশেষ ভিডিঅ’ ভাইৰেল হৈ পৰিছে । অসমতো ফেচবুকৰ জৰিয়তে ভাইৰেল হৈ পৰা এই ভিডিঅ’টোত বাইক ৰেলী কৰি অহা এদল মানুহক আন এদল মানুহে আক্ৰমণ কৰা দেখা গৈছে । এই ভিডিঅ’টো শ্বেয়াৰ কৰা পোষ্টবোৰত দাবী কৰা হৈছে যে কেৰেলাৰ কমিউনিষ্ট সকলে বিজেপিয়ে নাগৰিকত্ব সংশোধনী আইন আৰু এনআৰচি’ৰ সপক্ষে উলিওৱা এক ৰেলীত এইদৰে আক্ৰমণ কৰিছে ।\nএই ভিডিঅ’টো ASOMIYA365 নামৰ এটা ফেচবুক পেজত যোৱা ৯ জানুৱাৰী, ২০২০ তাৰিখে আগবেলা ১১:০২ বজাত আপলোড কৰা হৈছে য’ত শিৰোনামা দিয়া হৈছে- “এইয়া কেৰেলাৰ দৃশ্য । RSS আৰু BJP এ CAA ৰ সমৰ্থনত উলিওৱা বাইক ৰেলীক খেদিলে জনতাই ।” উক্ত পোষ্টটো এতিয়ালৈকে ২২১ বাৰ শ্বেয়াৰ হৈছে আৰু ভিডিঅ’টো ৮.৭ হাজাৰতকৈ অধিকবাৰ দৰ্শন কৰা হৈছে ।\nসঁচাকৈ কেৰেলাৰ কমিউনিষ্ট সকলে বিজেপিয়ে নাগৰিকত্ব সংশোধনী আইন আৰু এনআৰচি’ৰ সপক্ষে উলিওৱা এক ৰেলীত আক্ৰমণ কৰিছিল নেকি? সত্য কি? জানোঁ আহক ।\nপ্ৰথমতে আমি বিশেষ ছফ্টৱেৰৰ সহায়ত উক্ত ভিডিঅ’টো কীফ্ৰেমছত বিভক্ত কৰিলোঁ আৰু গুগলত ৰিভাৰ্ছ ইমেজ চাৰ্ছ কৰিলোঁ আৰু দেখিলোঁ যে ভিডিঅ’টো এবছৰমান পুৰণি আৰু দাবী কৰাৰ দৰে দেশৰ শেহতীয়া ঘটনাৰাজিৰ লগত কোনো সম্পৰ্ক নাই ।\nআমি এই সম্পৰ্কে টাইমছ অফ ইণ্ডিয়াৰ জানুৱাৰী ৩, ২০১৯ তাৰিখে প্ৰকাশ হোৱা এটা বাতৰি দেখা পালোঁ । বাতৰিটোৰ শিৰোনামা হ’ল, “সাবৰীমালা সংঘাত: উগ্ৰ জনতায়ে হৰতাল সমৰ্থনকাৰিক কেৰেলাৰ মালাপ্পুৰম জিলাৰ এডাপ্পালত আক্ৰমণ কৰে” আৰু বাতৰিটোত ভাইৰেল ভিডিঅ’টোত দেখা পোৱা একেটাই স্ক্ৰিন গ্ৰেব ব্যৱহাৰ কৰা হৈছে ।\nবাতৰিটোত আপলোড হোৱা ৫১ চেকেণ্ডৰ ভিডিঅ’টোত ভাইৰেল ভিডিঅ’টোত দেখা পোৱা একেইখিনি ভিজুৱেল দেখা গৈছে । টাইমছ অফ ইণ্ডিয়াৰ ৰিপৰ্টটোৰ মতে বৃহৎ সংখ্যক মানুহে কেৰেলাৰ মালাপ্পুৰম জিলাৰ এডাপ্পালত এক ৰেলীৰ সমৰ্থনকাৰিক আক্ৰমণ কৰে । ৰিপৰ্টটোত আৰু লিখা হৈছে যে সাবৰীমালা কৰ্মা সমিতিয়ে সাবৰীমালা মন্দিৰত যুৱতীৰ প্ৰৱেশৰ বিৰুদ্ধে ৰাতিপুৱাৰ পৰা ৰাতিলৈকে এক হৰতাল ঘোষণা কৰিছিল ।\nআমি এই বিষয়ে কিছুমান কীৱৰ্ডছ ব্যৱহাৰ কৰি আৰু অনুসন্ধান কৰিলোঁ ফলত আমি দেখিলোঁ যে দুগৰাকী ৫০তকৈ কম বয়সৰ মহিলা সাবৰীমালা মন্দিৰৰ গৰ্ভ গৃহৰ ভিতৰত সোমোৱাৰ পাছত সাবৰীমালা কৰ্মা সমিতিয়ে জানুৱাৰী ৩, ২০১৯ তাৰিখে দিনজোৰা হৰতাল ঘোষণা কৰিছিল আৰু এই বিষয়ে নিউজ মিনিট নামৰ নিউজ ৱেবছাইটত জানুৱাৰী ২, ২০১৯ তাৰিখে এক বাতৰি প্ৰকাশ কৰিছিল ।\nভাইৰেল হোৱা ভিডিঅ’টো প্ৰায় এক বছৰ পুৰণি আৰু শেহতীয়াকৈ নাগৰিকত্ব সংশোধনী আইনৰ (কা) বিৰুদ্ধে হোৱা আন্দোলনৰ লগত ইয়াৰ কোনো সম্পৰ্ক নাই । ভিডিঅ’টো আচলতে কেৰেলাৰ সাবৰীমালা মন্দিৰৰ লগত সম্পৰ্ক থকা এক সংঘাতৰ হয় ।\nTitle:এইটো কেৰেলাৰ কমিউনিষ্ট সকলে বিজেপিয়ে নাগৰিকত্ব সংশোধনী আইনৰ সপক্ষে উলিওৱা এক ৰেলীত আক্ৰমণ কৰা ভিডিঅ’ নহয়!\nTagged Anti CAA rallyCAAKeralaProtestRally\nফিনলেণ্ডত ‘সপ্তাহত চাৰিটা দিন আৰু ছয় ঘণ্টা প্ৰতিদিনে’ কৰ্মদিনৰ এক ব্যৱস্থা প্ৰৱৰ্তন কৰা হৈছে নেকি?\nলকডাউনৰ সময়ত ১২০০ কিলোমিটাৰ চাইকেল চলাই জনপ্ৰিয় হোৱা ছোৱালীজনীৰ মৃত্যু হোৱা নাই!\nJuly 7, 2020 July 7, 2020 Manjori Borkotoky\nApril 4, 2020 April 4, 2020 Manjori Borkotoky\nApril 24, 2020 April 24, 2020 Manjori Borkotoky\nঅসমৰ ডিব্ৰুগড় জিলাত পুলিচৰ গুলিত কোনো প্ৰতিবাদকাৰী ছোৱালীয়ে মৃত্যুবৰণ কৰা নাই! ফেচবুক পোষ্ট | সংৰক্ষিত পোষ্ট সম্প্ৰতি অসমৰ লগত... by Manjori Borkotoky


হীৰেন গোহাঁই - অসমীয়া ৱিকিপিডিয়া\nঅসমৰ এজন সাহিত্যিক আৰু সমালোচক\n"হীৰেন গোহাঁই" নামৰ পৃষ্ঠাই ইয়ালৈ পুনৰ্নিদেশ কৰিছে। একে নামৰ শিল্পীজনৰ বাবে, হীৰেন গোহাঁই (সংগীতজ্ঞ) চাওক।\nড॰ হীৰেন গোহাঁই (১৯৩৯-) (হিন্দী: हीरेन गोहाँइ, ইংৰাজী: Hiren Gohain), অসমীয়া আৰু ইংৰাজী সাহিত্যৰ এজন প্ৰতিষ্ঠিত সাহিত্যিক আৰু সমালোচক। ইয়াৰ উপৰিও তেখেত এজন কবি, সাংবাদিক, শিক্ষাবিদ আৰু শিক্ষক। তেখেত ১৯৩৯ চনত অসমৰ গোলাঘাট চহৰত জন্মগ্ৰহণ কৰিছিল। তেখেতৰ পিতৃ স্বৰ্গীয় মহেন্দ্ৰনাথ গোহাঁই আৰু মাতৃ স্বৰ্গীয় শৰৎকুমাৰী গোহাঁই। মহেন্দ্ৰ নাথ গোহাঁই শিক্ষক আছিল। তেওঁ পূৰ্বে গুৱাহাটী আৰু বৰপেটা জিলাৰ বিদ্যালয়সমূহৰ পৰিদৰ্শক আছিল আৰু অৱসৰৰ পাছত আৰ্য বিদ্যাপীঠত অধ্যক্ষৰূপে কাম কৰিছিল। উত্তৰ গুৱাহাটীত তেখেতৰ পৈতৃক ঘৰ আছিল। ড॰ গোহাঁই গুৱাহাটী বিশ্ববিদ্যালয়ৰ ইংৰাজী বিভাগৰ মুৰব্বী অধ্যাপক হিচাপে কাৰ্যনিৰ্বাহ কৰি কিছুবছৰ পূৰ্বে অৱসৰ লৈছে। তেখেতৰ জ্যেষ্ঠা ভগ্নী কমলা গোহাঁই এগৰাকী অসমীয়া মহিলা চিকিৎসক আছিল।\nড॰ হীৰেন গোহাঁই\n১৯৩৯ চনৰ এপ্ৰিল মাহত\nসমালোচক, বিশিষ্ট চিন্তাবিদ, সাংবাদিক, শিক্ষাবিদ, অধ্যাপক\n2.1 হীৰেন গোহাঁইৰ উল্লেখনীয় গ্ৰন্থ\n2.3 সাংবাদিকৰূপে ড॰ হীৰেন গোহাঁই\n2.4 অন্যান্য কৰ্মৰাজি\n১৯৫৫ চনত তেওঁ গুৱাহাটীৰ কটন কলেজিয়েট উচ্চতৰ মাধ্যমিক বিদ্যালয়ৰ পৰা বিশ্ববিদ্যালয়ৰ ভিতৰতে দ্বিতীয় স্থান (ইংৰাজী আৰু অসমীয়া বিষয়ত সৰ্বোচ্চ নম্বৰ লাভ কৰি প্ৰৱেশিকা পৰীক্ষাত উত্তীৰ্ণ হৈছিল।\nড॰ গোহাঁয়ে ১৯৫৭ চনত কটন কলেজৰ পৰা গুৱাহাটী বিশ্ববিদ্যালয়ৰ ভিতৰতে তৃতীয় স্থান লভি আই-এ লাভ কৰে।\nকলিকতাৰ প্ৰেছিডেন্সী কলেজৰ পৰা ইংৰাজী সাহিত্যত সন্মানসহ দ্বিতীয় শ্ৰেণীৰ স্নাতক সন্মান লাভ কৰে।\n১৯৬১ চনত তেওঁ ক্ৰিষ্টফাৰ মৰিছৰ তত্ত্বাবধানত ইংলেণ্ডৰ কেমব্ৰিজ বিশ্ববিদ্যালয়ৰ পৰা পি.এইচ.ডি উপাধি লাভ কৰে। তেওঁ মিল্টনৰ বিষয়ে গৱেষণা কৰিছিল।\n১৯৬২ চনত দিল্লী বিশ্ববিদ্যালয়ৰ পৰা ইংৰাজী বিষয়ত প্ৰথম স্থান লৈ স্নাতকোত্তৰ ডিগ্ৰী লাভ কৰে।\nড॰ গোহাঁই এজন কৃতী ছাত্ৰ আছিল।\nড॰ হীৰেন গোহাঁয়ে ছাত্ৰ অৱস্থাৰে পৰাই সাহিত্য চৰ্চা কৰিছিল। ড॰ বীৰেন্দ্ৰ কুমাৰ ভট্টাচাৰ্যই সম্পাদনা কৰা আলোচনী ৰামধেনুত তেখেতৰ কেইবাটাও কবিতা প্ৰকাশ হৈছিল।\nহীৰেন গোহাঁইৰ উল্লেখনীয় গ্ৰন্থসম্পাদনা কৰক\nসাহিত্যৰ সত্য (১৯৭০)\nসমাজ আৰু সমালোচনা (১৯৭২\nবাস্তৱৰ স্বপ্ন (১৯৭২)\nসাহিত্য আৰু চেতনা (১৯৭৬)\nকাল ভ্ৰমৰ (১৯৭৮)\nকীৰ্তন পুথিৰ ৰস-বিচাৰ (১৯৮৩)\nতেজৰ আখৰে লেখা (১৯৮৪)\nউপন্যাসৰ আধুনিক পাশ্চাত্য সমালোচনা (১৯৮৪)\nঅসমীয়া জাতীয় জীৱনত মহাপুৰুষীয়া পৰম্পৰা (১৯৮৭)\nবন্দৰৰ কাল (১৯৮৭)\nঐতিহ্যৰ ৰূপান্তৰ আৰু অন্যান্য প্ৰবন্ধ, পটপৰিবৰ্তন (১৯৮৯)\nআঞ্চলিকতাবাদ আৰু অসম, স্বাধীনতাৰ সপোন আৰু দিঠক (১৯৯০)\nউত্তৰণৰ সাধনা (১৯৯২)\nকেৱল মানুহৰ আছে গান, তৰা আৰু বোকা (১৯৯৩)\nকালস্ৰোত আৰু কাণ্ডাৰী (১৯৯৫)\nইমান তিতা সাগৰৰ পানী (২০১১)\nসাহিত্য, সত্তা আৰু সাধনা (২০০০)\nহেঙুল আকাশ, ক’লা চাইকেল আৰু এজন আৰোহী\nসপোনৰ দিকচৌ বনত\nTradition and Paradise Lost (১৯৭৬)\nOn the Present Movement in Assam (১৯৮০)\nAssam: A Burning Question (১৯৮৪)\nNature and Art in Shakespeare (১৯৮৮)\nAspects of Early 19th century Bengalee Culture (১৯৯০)\nThe Magic Plant (১৯৯২)\nড॰ হীৰেন গোহাঁই অসমীয়া আৰু ইংৰাজী সাহিত্যৰ এগৰাকী সুপ্ৰতিষ্ঠিত সমলোচক। তেওঁৰ তীক্ষ্ণধী সমালোচনাই অসমৰ সাহিত্য, ৰাজনীতি, সমাজনীতি আৰু সাংস্কৃতিক দিশলৈ নতুন গতিধাৰা আৰু চেতনাবোধ জগাব পাৰিছে। বৰ্তমান ইয়াৰ প্ৰতিটো দিশতে তেওঁ এগৰাকী কাণ্ডাৰীৰ ভূমিকা গ্ৰহণ কৰি আহিছে আৰু প্ৰকৃত গণতন্ত্ৰৰ মূল্যবোধক প্ৰমূল্য দিয়া এগৰাকী প্ৰকৃত গণতান্ত্ৰিক ব্যক্তিৰূপেও তেওঁ অসমৰ সমাজ জীৱনত আখ্যায়িত হৈছে।\n“ “এদলে অসমীয়া নপঢ়ে; ইংৰাজী পঢ়ে, ফলত অসমীয়া ভাষা-সংস্কৃতিৰ ক্ষেত্ৰত একো অৱদান যোগাব নোৱাৰে, আন দলে আকৌ কেৱল অসমীয়াহে পঢ়ে, ইংৰাজী নপঢ়ে; ফলত বিদেশৰ লগত আদান-প্ৰদানত যথেষ্ট বাধাৰ সন্মুখীন হয়। ” ”\nসাংবাদিকৰূপে ড॰ হীৰেন গোহাঁইসম্পাদনা কৰক\nড॰ হীৰেন গোহাঁই সংবাদ সেৱাৰ লগতো জড়িত আছিল। বিভিন্ন বাতৰি কাকত আৰু আলোচনীৰ লগত তেখেত জড়িত। তেখেতে নতুন পৃথিৱী (১৯১৭-১৯৭৩), পদাতিক (১৯৭৪-১৯৭৭), কলাখাৰ (১৯৭৯-১৯৮২), সংকেত প্ৰভৃতি কেইবাখনো আলোচনী আৰু বাতৰি কাকত সম্পাদনা কৰিছিল। সেই সমূহৰ ভিতৰত কেইখনমান বিশেষভাৱে উল্লেখযোগ্য হ’ল তলত উল্লেখ কৰা হ’ল:\nনতুন পৃথিৱী (১৯৭১-১৯৭৩)\nFrontier (কলকাতা), The Telegraph (কলকাতা), Economic and Political Weekly (মুম্বাই), Secular Democracy (দিল্লী), Mainsream (দিল্লী) আদি বাতৰি কাকতত বহুতো প্ৰবন্ধ প্ৰকাশ কৰি আহিছে। তেওঁ বিভিন্ন ছেমিনাৰসমূহত পাঠ কৰা কিছুমান পেপাৰ (ছিমলা) আৰু নেহৰু মেম’ৰিয়েল মিউজিয়ামৰ কাৰ্য-বিৱৰণীত প্ৰকাশিত হৈছে।\n১৯৭৪ চনত কলিকতাত অমল ভট্টাচাৰ্য স্মৃতি বক্তৃতা প্ৰদান কৰিছিল।\n১৯৯১ চনত তেওঁ কলিকতাত Centre for Studies in Social Science-ত সখাৰাম গণেশ দেউক্ৰৰ স্মাৰক বক্তৃতা প্ৰদান কৰে।\nড॰ হীৰেন গোহাঁই ৰাজনীতিৰ লগতো জড়িত। তেওঁ ১৯৭০-৭৩ চনলৈ আৰু ১৯৭৯-৮২ চনলৈ চি.পি.আই (এম.এল.)ৰ লগতো বিশেষ বিশেষ বিষয়ত সহযোগিতা ৰক্ষা কৰিছে। সম্প্ৰতি আঞ্চলিকতাবাদ ৰাজনৈতি দৰ্শনক এক জনমুখী আৰু গণতান্ত্ৰিক ৰূপ দিয়াত তেওঁ আত্মনিয়োগ কৰিছে।\nকমল কুমাৰী ফাউণ্ডেশ্যনৰ দ্বাৰা প্ৰদান কৰা কমল কুমাৰী বঁটা লাভ।\n"অসমীয়া জাতীয় জীৱনত মহাপুৰুষীয়া পৰম্পৰা" শীৰ্ষক গ্ৰন্থৰ বাবে ১৯৮৯ চনত ড॰ হীৰেন গোহাঁইক সাহিত্য অকাডেমী বঁটাৰে সন্মানিত কৰা হৈছিল। উল্লিখিত গ্ৰন্থখন ১৯৮৭ চনৰ ফ্ৰেব্ৰুৱাৰী মাহত প্ৰকাশ পাইছিল।\n↑ "Assamese Intellectuals Angry Over 'Injustice' to Gohain". Outlook. 23 February 2010. http://news.outlookindia.com/items.aspx?artid=675108। আহৰণ কৰা হৈছে: 1 December 2011.\n↑ Jotwani, Motilal Wadhumal (1979). Contemporary Indian literature and society. প্ৰকাশক New Delhi: Heritage. পৃষ্ঠা. 6. OCLC 5898943.\n↑ 4.0 4.1 4.2 4.3 4.4 4.5 4.6 4.7 4.8 সমীন কলিতা (২০০৮). সাহিত্য অকাডেমি বঁটা বিজয়ী অসমীয়া. পৃষ্ঠা. ১৩৭.\n↑ "বিজ্ঞানৰ জগতত অসমীয়া মহিলা". http://srotaswini.in/#our-volumes। আহৰণ কৰা হৈছে: 27 May 2020.\n↑ 6.0 6.1 সম্পাদনা: শোণিত বিজয় দাস, মুনীন বায়ন (২০০৯). হীৰেন গোহাঁইৰ ৰচনাৱলীঃপ্ৰথম খণ্ড-বিষয় সাহিত্য. কথা প্ৰকাশন. ISBN ৮১-৮৯১৪৮-১৮-৪.\n↑ ইমান তিতা সাগৰৰ পানী গ্ৰন্থৰ তথ্য\n↑ "কমল কুমাৰী বঁটা". http://www.bipuljyoti.in/authors/hirengohain.html। আহৰণ কৰা হৈছে: December 05, 2011.\n↑ শোণিত বিজয় দাস, মুনীন বায়ন (২০০৬). কথা বৰেন্য. কথা প্ৰকাশন. পৃষ্ঠা. ৯৯.\n"https://as.wikipedia.org/w/index.php?title=হীৰেন_গোহাঁই&oldid=232585"ৰ পৰা সংকলিত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=6808।


হত্যা নে দুৰ্ঘটনা? মহিলাৰ মৃত্যুক লৈ লাহোৱাত চাঞ্চল্য, আটক তিনি -\nHomeআঞ্চলিকহত্যা নে দুৰ্ঘটনা? মহিলাৰ মৃত্যুক লৈ লাহোৱাত চাঞ্চল্য, আটক তিনি\nহত্যা নে দুৰ্ঘটনা? মহিলাৰ মৃত্যুক লৈ লাহোৱাত চাঞ্চল্য, আটক তিনি\nডিব্ৰুগড়ঃ ৰাজ্যজুৰি অপৰাধজনিত ঘটনাৰ বিৰুদ্ধে আৰক্ষীয়ে অভিযান চলাই থকাৰ সময়তে সংঘটিত হৈছে আন এক হত্যাকাণ্ড! পত্নীক মৰিয়াই হত্যা কৰাৰ গুৰুতৰ অভিযোগ উত্থাপন হৈছে এজন ব্যক্তিৰ বিৰুদ্ধে। লাহোৱালৰ পাত্ৰ গাঁৱৰ মজিন্দ্ৰ বড়া নামৰ এজন লোকে পত্নী পৰিণীতা বড়া(২৫)ক হত্যা কৰা বুলি এজাহাৰ দাখিল কৰিছে মহিলাগৰাকীৰ পৰিয়ালে। আনহাতে, স্বামীগৃহই হত্যাৰ পৰিৱৰ্তে মহিলাগৰাকী দুৰ্ঘটনাত নিহত হোৱা বুলি দাবী কৰিছে। মোহনবাৰী জেমছন তিনিআলিৰ সমীপত ৩৭নং ৰাষ্ট্ৰীয় ঘাইপথত সংঘটিত হোৱা এক পথদুৰ্ঘটনাত পৰিণীতাৰ মৃত্যু হোৱা বুলি স্বামীগৃহৰ দাবীক নস্যাৎ কৰি ইয়াক ‘পৰিকল্পিত হত্যা’বুলি অভিযোগ মহিলাগৰাকীৰ পিতৃগৃহৰ। ৯বছৰৰ পূৰ্বে চাবুৱা নাডুৱা গোহাঁইগাঁৱৰ অৰুণ গন্ধীয়া আৰু মাইনু গন্ধীয়াৰ জীয়ৰী পৰিণীতা গন্ধীয়া বড়াৰ সৈতে বিবাহপাশত আবদ্ধ হৈছিল।\nমোহনবাৰী জেমছন তিনিআলিৰ মুনীন্দ্ৰ বড়াই ২০১৬ চনত দ্বিতীয়বাৰৰ বাবে বিবাহপাশত আবদ্ধ হৈছিল। সমাজে মুনীন্দ্ৰৰ দ্বিতীয় বিবাহক স্বীকৃতি নিদিয়াৰ লগতে আপত্তি কৰাত প্ৰথমা পত্নী পৰিণীতাক ওভতাই আনে আৰু ভৱিষ্যতে পত্নীক অত্যাচাৰ নকৰাৰ লিখিত প্ৰতিশ্ৰুতি দিয়ে। কিন্তু ইয়াৰ পাছতো মাজে-সময়ে অত্যাচাৰ চলাই অহাৰ গুৰুতৰ অভিযোগ তুলিছে পৰিণীতাৰ পৰিয়ালে। অভিযোগ অনুসৰি, মোহনবাৰী জেমছন তিনিআলিত থকা দোকানৰ পৰা প্ৰতিদিনে সন্ধিয়া ৬ বজাৰ লগে লগে উভতি আহে ঘৰলৈ। কিন্তু মঙলবাৰে ৰহস্যজনকভাৱে ৬ বজাৰ পৰিৱৰ্তে দুঘণ্টা পলমকৈ দোকান বন্ধ কৰি পতি-পত্নী দুয়ো এখন চাইকেলেৰে আহিছিল বাসগৃহলৈ। পৰিণীতাৰ পৰিয়ালে ঘটনা সন্দৰ্ভত এজাহাৰ দিবলৈ যোৱাৰ সময়ত লাহোৱাল আৰক্ষীয়ে অভব্য আচৰণ কৰাৰ অভিযোগ তুলিছে। প্ৰথম অৱস্থাত আৰক্ষীয়ে গ্ৰহণ কৰা নাছিল এজাহাৰ।\nযাৰবাবে আৰক্ষীৰ বিৰুদ্ধে প্ৰতিবাদমুখৰ হৈ পৰে মহিলাগৰাকীৰ পৰিয়াল। ইফালে, পৰিয়ালৰ অভিযোগক নস্যাৎ কৰিছে মুনীন্দ্ৰৰ পৰিয়ালে। কোনোকাৰণতে পৰিকল্পিত হত্যাকাণ্ড হ’ব নোৱাৰে বুলি দাবী কৰি দুৰ্ঘটনা সংঘটিত হোৱাৰ দৃশ্য প্ৰত্যক্ষ কৰাৰ কথা প্ৰকাশ কৰিছে মুনীন্দ্ৰৰ ভাতৃয়ে। আৰক্ষীৰ মতে, ডিব্ৰুগড়ৰ এখন হাস্পতালৰ পৰা মৃতদেহ আনিবলৈ বুলি যোৱা এ এছ ২৩ বি চি ৫৫১৪ নম্বৰৰ এম্বুলেঞ্চখনে ‘ছানফেষ্ট ধাবা’ৰ সন্মুখত পিছফালৰ পৰা খুন্দা মৰাৰ ফলত দুৰ্ঘটনাটো সংঘটিত হৈছে! দুৰ্ঘটনাত মহিলাগৰাকীৰ স্বামী মুনিন্দ্ৰ আঘাতপ্ৰাপ্ত হৈ বৰ্তমানেও ‘এএমচি’ত চিকিৎসাধীন হৈ আছে। আনহাতে, বাহনখন ঘটনাস্থলীত লুটি খাই পৰে। সম্প্ৰতি বাহনখনত থকা চালক ভাৰত পালেশ্বৰ, সুমন নাইক আৰু মদন পাটনায়কক গ্ৰেপ্তাৰ কৰিছে আৰক্ষীয়ে। ধৃত লোককেইজন ‘ৰাইডাং চাহ বাগিচা’ৰ ৮নং পকা লাইনৰ বুলি আমাৰ সাংবাদিকে জনাইছে। আৰক্ষীয়ে ইতিমধ্যে মৃতদেহটো মৰণোত্তৰ পৰীক্ষাৰ বাবে প্ৰেৰণ কৰিছে।\nPrevious articleধনকুবেৰ ছইবৰ ৰহমানৰ অট্টালিকাত ভিজিলেন্সৰ তালাচী\nNext articleৰান্ধিবলৈ কাটি থ’লে বিষাক্ত ফেঁটী, তাৰ পাছত কি হ’ল ৰান্ধনীৰ?


বিশ্লেষণ - The Cross Current\nঅনুসন্ধান গ্ৰাউণ্ড জিৰ' শীৰ্ষ সংবাদ\nআৰ বি এছ ৰিয়েল্টৰ্ছে ভূমি ক্ৰয় কৰোতে কি কি চৰকাৰী নিৰ্দেশনা উলংঘা কৰিছিল ?\nThe CrossCurrent\t Dec 10, 2021\nমুখ্যমন্ত্ৰীৰ পত্নী ৰিণিকি ভূঞা শৰ্মাৰ কোম্পেনীৰ বিয়াগোম ভূমি কেলেংকাৰি ফাদিল হোৱাৰ পাছত এতিয়া হাহাকাৰ লাগিছে দিছপুৰত ৷ আৰ বি এছ ৰিয়েল্টৰ্ছ প্ৰাইভেট লিমিটেডে বে আইনীভাৱে চৰকাৰী আৰু চিলিঙ চৰকাৰী ভূমি ক্ৰয় কৰাৰ তথ্য এক বিশেষ অনুসন্ধানৰ জড়িয়তে…\nThe CrossCurrent\t Oct 13, 2021\nবিনা যুদ্ধই আমেৰিকাই পাকিস্তানক গতালে নেকি আফগানিস্তান ?\nজৰ্জ বুশ্বৰ পৰা ওচামা বিন লাডেনলৈ সকলোৱে আফগান যুদ্ধক দেশখনৰ মুক্তিৰ যুদ্ধ হিচাপে বিশ্বৰ সন্মুখত তুলি ধৰিবলৈ চেষ্টা কৰিছিল ৷ কিন্তু বাস্তৱ সত্যটো হ’ল – কোনো এজন ৰাষ্ট্ৰপতিৰ আমোলতে আফগানিস্তান ৰাষ্ট্ৰ গঠনৰ চেষ্টা কৰা নহ’ল ৷\nঅতি পৰিতাপৰ বিষয় এইটোৱে যে সকলো প্ৰচেষ্টাৰ পিছতো বিশ্বত প্ৰতি মিনিটত ১১ জন লোক অনাহাৰ আৰু ভোকত মৰে। যোৱা বছৰত সমগ্ৰ বিশ্বতে দুৰ্ভিক্ষসদৃশ পৰিস্থিতিৰ সন্মুখীন হোৱা লোকৰ সংখ্যা ছয়গুণ বৃদ্ধি পাইছে।\nকোনে হাস্পতাল নিৰ্মানৰ নামত ২.৪০ কৌটি ব্ৰক্ষ্মপুত্ৰত পেলালে ?\nThe CrossCurrent\t Jul 15, 2021\nবিধানসভাত কেগে দাখিল কৰা শেহতীয়া প্ৰতিবেদনত পোহৰলৈ আহিছে স্বাস্থ্যখণ্ডৰ বহু অনিয়মৰ তথ্য ৷ কেনেদৰে চিকিৎসালয় নিৰ্মানৰ নামত কৌটি কৌটি টকাৰ অপচয় কৰা হৈছে , সেয়া প্ৰতিবেদনৰ পাতে পাতে উন্মোচিত হৈছে ৷ আনকি ব্ৰক্ষ্মপুত্ৰৰ বুকুত জাহাজ হাস্পতাল…\nEXCLUSIVE : ই- মেইলৰ জড়িয়তে কেনেদৰে হেক কৰা হয় সামাজিক কৰ্মীৰ কম্পিউটাৰ ?\nThe CrossCurrent\t Jul 8, 2021\nই-মেইলৰ জড়িয়তে কম্পিউটাৰ হেক , তাৰ পাছত সংস্থাপন প্ৰধানমন্ত্ৰীক হত্যাৰ পৰিকল্পনা সন্নিৱিষ্ট চিঠি ৷ ইয়াৰ ভিত্তিত নিয়াৰ গোচৰ ৷এক চাঞ্চল্যকৰ কাহিনী ৷


মনালিছা শইকীয়াৰ গল্প "কঠনা ফুলৰ ৰং" - জোনাক\nHome গল্প মনালিছা শইকীয়াৰ গল্প "কঠনা ফুলৰ ৰং"\nমনালিছা শইকীয়াৰ গল্প "কঠনা ফুলৰ ৰং"\nএঢলীয়া গড়াটোত খুপি খুপি ভৰি দি নয়না নদীখনৰ কাষ পালেগৈ। সৌ সীমাৰপৰা সৌ সীমালৈকে এইখন তাহাঁতৰ নদী আছিল। বাৰিষা কালটো বাদ দি বাকী গোটেই মাহ কেইটা তাই ককাকৰ সৈতে , ককায়েকৰ সৈতে আৰু কেতিয়াবা অকলে হ'লেও দিনটোত এবাৰ এই ঠাই খিনিলৈ আহিছিল। নদীৰ কাষৰ বাম মাটিখিনিত তাইৰ ককাকে আলু, ৰঙালাও, ধনিয়া , পিয়াঁজৰ খেতি কৰে। কেতিয়াবা হালধীয়া ফুলৰ সৰিয়হ এডৰা। পথাৰৰ সন্মুখৰ বাটটোৱেদি গৈ থাকিলে পৃথিৱী বিখ্যাত ডাঙৰ হাবিখন পাবগৈ পাৰি। আচলতে এই পথাৰখন তাইৰ ভাল লগাৰ কেবাটাও কাৰণ আছিল। সন্মুখৰ বাটটোৰ সিপাৰে থকা হোলাটোৰ পাৰ কেইটা কৰৈ আৰু এজাৰ গছেৰে ভৰা আছিল। এজাৰৰ বেঙুনীয়া ফুলবোৰ ফুলিলে তাই ব্যাকুলহৈ ফুলবোৰ চুই চাইছিল আৰু থোপাথোপে লগা গুটিবোৰ ছিঙি আনি আলু খেতিৰ পথাৰত নাৰিকলৰ কোৰোকাত থৈ ভোজৰ ভাজিখন ৰান্ধিছিল । হোলাটোত ককাকে মৰাপাট গোৰায়। অঁহীয়া অঁহীয়া গোন্ধ এটা অনবৰতে ঠাইখনত উপঙি থাকে। তাৰ কাষত থকা বাঁহনি ডৰাৰ ফুটুকানি হাবিখনত তাইৰ প্ৰিয় জেতুলীপকাৰ গছেৰে ভৰা। মুঠি মুঠি জেতুলীপকা খাই শেষ কৰিব নোৱাৰাকৈ ডালভৰি লাগে। বিস্তীৰ্ণ পথাৰখন, সীমনাত বুৰ যোৱা হেঙুলীয়া আবেলিৰ বেলিটো, দূৰৈত ৰিণিকি ৰিণিকি দেখাপোৱা গাঢ় সেউজীয়া অৰণ্যখন, বাঁহনিডৰালৈ উভতি অহা শৰালিজাক, বগলীজাক, পথৰুৱা বাটটোৰে গো ধূলি উৰুৱাই ঘৰলৈ উভতি অহা গৰুৰ জাকবোৰ , গৰখীয়া ল'ৰাৰ বাঁহী আৰু পেপাঁৰ মাতবোৰ তাইৰ কলিজাত খাজে খাপে আজিও বহি আছে। ৰাতি সপোনতো তাই সিহঁতৰ মূঢ়ানি পথাৰখনত পতা গৰখীয়া সবাহৰ ছবি দেখে। বিমুগ্ধ হৈ থাকে তাই। আৰু এই নদীখন! তাইৰযে প্ৰাণৰো আপোন। মাক দেউতাক, ককাক আইতাক , মামাক মাহীয়েক বা কাষে পাঁজৰে থকা আন কোনো মানুহক ক'ব নোৱাৰা কথাবোৰ তাই নদীখনতে কৈ আহেগৈ। ধনশিৰিৰ এৰা সুঁতি মৰি ধনশিৰি। তাহাঁতৰ অঞ্চলৰ কৃষক ৰাইজৰ প্ৰাণস্পন্দন আছিল এই নদীখন। খেতি পথাৰৰ লাগতিয়াল পানীৰপৰা মাছ কাছলৈকে সকলো নদীখনে ৰাইজলৈ লৈ আনিছিল। টিকা মাটিৰ গৰাকীবোৰৰ কাষত পৰা নদীখনৰ অংশবোৰ নিজৰ নিজৰ ভাগত পৰে। নদীখনৰ সেই ভাগৰপৰা গৰাকীয়ে পানী আনি খৰালি হোৱা শাক পাত বোৰত দিয়ে। দলঙা পাতি মাছ ধৰা, বালি খুচৰি বামী মাছ ধৰা আদি কামবোৰ নিজ ইচ্ছাত গৰাকীজনে নিজ অংশটোত কৰিব পাৰিছিল। তাইৰ ককাকৰ নিজ এলেকাত দুখন দলঙা আছিল আৰু নদীত ন পানী নহালৈকে ককাকে প্ৰতি সাজৰ মাছ তাৰেপৰাই ধৰি আনিছিল। তাই নিজেও ককাকৰ সৈতে দলঙা টানি মাছ ধৰিছিল। দলঙা টনাৰ উপৰিও খৰালি নদীখনৰ মাজত বহি তাই কেতিয়াবা লগৰীয়াৰ লগত আৰু কেতিয়াবা অকলে বালিঘৰ সাজিছিল। পানীৰ উঁহবোৰ বিচাৰি বিচাৰি নদীখনত দৌৰি ফুৰিছিল। নদীখনৰ সিপাৰে ধাননি পথাৰবোৰৰ সীমাত শাৰী শাৰী চাং ঘৰবোৰ জিলিকি আছিল। তাই এইপাৰৰ পৰাই চাই চাই ভাৱিছিল ঘৰবোৰত এদিন উঠি চোৱাৰ কথা। ককাকৰ অনুমতি অবিহনে সেইবোৰলৈ যোৱাত বাধা আছিল তাইৰ। কিযে শিহৰণকাৰী সময় আছিল সেয়া! এক অবিস্মৰণীয় সৌন্দৰ্যই তাইক কৰৈয়নী নামৰ পথাৰখনৰপৰা উভতি আহিব নোৱাৰাকৈ আকুল কৰি ৰাখিছিল।\n' ঐ মধূৰি খাবি ' হালি পৰা মধূৰি গছৰ ডালটোত পেট পেলাই শুই থকা বিনয়ৰ মাতত নয়নাই কাপোৰ জাপি থকাৰপৰাই মূৰ দুপিয়াইছিল। বিনয়হঁতৰ ওচৰতে নয়নাৰ ককাকৰ ঘৰ। বিনয়ৰ মাকে নয়নাক মৰমো কৰে আৰু সৰুসুৰা ইটো সিটো কাম কৰিবলৈও দিয়ে। নিজৰ খোৱাৰ ভাগৰ অকণমান হ'লেও নয়নালৈ থৈ দিয়ে। বিনয়ৰ পঢ়া টেবুলখন চাফা কৰা , কিতাপবোৰ জাপি থোৱা (কেতিয়াবা নয়নাৰ এনেকুৱা লাগে বিনয়ে যেন কৰোঁ বুলিয়ে টেবুলখনৰ কিতাপবোৰ বিশৃংখল কৰি থৈ দিয়ে!), মাকে চপাই আনি থোৱা কাপোৰবোৰ ধুনীয়াকৈ জপা (নয়নাই এই কামটো তেতিয়াই বৰ ধুনীয়াকৈ শিকি লৈছিল) এইবোৰ আছিল বিনয়হঁতৰ ঘৰত নয়নাৰ নিত্য নৈমিত্তিক কাম। চুবুৰীটোৰ সকলোবোৰ ল'ৰা ছোৱালী প্ৰায়ে আবেলি সময়খিনিত বিনয়হঁতৰ চোতালখনত হাইগুদু, বন্দী বন্দী, পিথু, ঘিলা খেলিবলৈ গোট খাইছিল আৰু সংখ্যা কম হ'লে সিহঁতে তাত চোৰ ডকাইত, পুলিচ পুলিচ অথবা লুডু খেলিছিল আৰু পেট ভৰি যোৱাকৈ মধুৰিবোৰ খাইছিল। লাহে লাহে সিহঁতবোৰ ডাঙৰ হৈ আহিছিল। খেলৰ লগবোৰ কমি গৈছিল। নয়নাৰ লগৰ কেবাজনীও নোৱাই তোলনি বিয়া হোৱাৰবাবে খেলিবলৈ নহা হৈছিল। নয়না কিন্তু বিনয় হঁতৰ ঘৰলৈ সদায় একেদৰেই আহিছিল। বিনয়ৰ মাকৰ লগত কাম কৰিছিল, কথা পাতিছিল আৰু বিনয়ে আনি দিয়া মধূৰি খাইছিল। বিনয়ৰ মাকে তাইক তাহাঁতৰ পৰিয়ালৰ মানুহৰ দৰেই আতোলতোলকৈ ৰাখিছিল।\n'ঐ বিনয় কৰৈয়নীলৈ যাবিনেকি আহ।' - সিদিনা সিহঁতৰ স্কুল বন্ধ আছিল। নয়নাৰ ককাকে কৰৈয়নীত থকা আলু খান্দিবলৈ মানুহ লগাইছেবাবে তাই চাহ জলপানলৈ তালৈ যাবলৈ ওলাই আহিছে। তাইৰ মাতত বিনয় লাহেকৈ ওলাই আহিল বাৰান্দালৈ। সি যাম বুলি কোৱাত তাই অকণমান ৰৈ দিলে ঠাইতে। তাহাঁত গৈ কৰৈয়নী পায়গৈ মানে বেলি মূৰৰ ওপৰ পালেহি। মৰহি যোৱা আলুগছৰ খলবোৰত ককাকে নাঙলটোৰে খান্দি যাওঁতে গোটে গোটে জিলিকি উঠা আলুবোৰ দেখি নয়নাৰ মনটো আনন্দত নাচি উঠিল। ককাকে কৈ গৈছিল বহুত পুৰণা দিনৰ কথা। নয়নাহঁত অভিভূত হৈ যায় ককাকৰ সাধু যেন কথাবোৰ শুনি। আস্ নয়নাৰ মাকহঁতে হেনো আলু খান্দিবলৈ গৈ তাতে চৌকা জ্বলাই, কেৰাহী পাতি আলুবোৰ গাখীৰত সিজাই খাইছিল। তাহাঁত দুয়োটাই সেইদিনা আলু খান্দিলে, মাছ ধৰিলে, নদীৰ পাৰত বহি বালি ঘৰ সাজিলে আৰু লাহে লাহে বিনয়ৰ হাতত ধৰি নয়না নদীখনৰ সিপাৰ পালেগৈ। ককাকে এই পাৰৰ পৰাই চিঞঁৰিলে বহুত দূৰলৈ নাযাবি। সিপাৰৰ গড়াটো উঠিয়ে নয়না হালধীয়া ফুলেৰে জকমকাই থকা সৰিয়হ ডৰালৈ দৌৰ মাৰিলে। 'দুয়োহাত মেলি দিয়া সৰিয়হ ফুলাৰ গান শুনা' বুলি নয়নাই বিনয়ক নি সৰিয়হ ডৰাৰ মাজ পোৱালেগৈ। ফুলি উঠা উলু বনবোৰ ছিঙি ছিঙি তাহাঁত দুয়োটা চাং ঘৰবোৰৰ কাষ পালেগৈ।\n'ইছ মানুহবোৰ ৰাতি কেনেকৈ থাকে বাৰু' - তাইৰ প্ৰশ্নৰ উত্তৰত বিনয়ে তাইক সেই মানুহবোৰৰ জীৱন কেনেকৈ চলে বিজ্ঞৰ দৰে বুজাই দিলে। হঠাতে তাইৰ বিনয়ক বৰ ডাঙৰ মানুহ যেন ভাৱ হ'ল। তাইক হাতত ধৰি এই পাৰলৈ লৈ অনা বিনয়টো হঠাতে নোহোৱা হ'ল। অজান অবুজ মায়াৰে তাইৰ মনৰ দাপোনত বিনয় এজোপা ছাঁ দিব পৰা গছৰদৰে তাইৰ কাষত ঠিয় দি আছে যেন! নয়না উচপ খাই উঠিল।\n: একো হোৱা নাই। ব'ল যাওঁগৈ!\n: যাওঁগৈ আহ ! ককাই গালি দিব নহ'লে\nনয়নাৰ তাৎক্ষণিকভাৱে সলনি হোৱা মুখখনলৈ চাই বিনয় নিৰ্বিবাদে অহা আলিটোৱেদি উভতি খোজ ল'লে আৰু আলফুলকৈ হাতখনত ধৰি নয়নাক এইপাৰলৈ পাৰ হোৱাত সহায় কৰি দিলে। নয়না কিন্তু সংকুচিতহৈ পৰিল। উছাহবোৰ , হেপাঁহবোৰ ক'ৰবাত থমকিল। লাহ দিয়া বেলিটোৰ পোহৰত জিলিকি উঠা বাটৰ কাষৰ কঠনা ফুলবোৰৰ শুভ্ৰতাই তাইক সোঁৱৰাই গ'ল বনৰীয়া হ'লেও ফুলবোৰৰ নিজস্ব সৌন্দৰ্য আছে। জোপোহা কঠনা গছবোৰে আনক ছাঁ দিব পৰাৰ শক্তি আছে।\n'নয়না বা তোমাক মায়ে মাতিছে' - মামাকৰ ছোৱালী জুমনৰ মাতত নয়না চক্ খাই উঠিল। কিমান সময় হ'ল বাৰু তাই এনেদৰে গড়াটোত বহি থকা! বেলিটো বাঁহনিৰ সিপাৰলৈ লাহ দিলে। নয়না লাহেকৈ উঠি ভৰি কেইটা পানীত জুবুৰিয়াই দিলেগৈ। গড়াটোৰ পাৰত কচু , ঢেকীয়া, বিহলঙনিবোৰ এডাল দুডাল এতিয়াও আছে। অনামী এক শীতল অনুভৱে তাইৰ ভিতৰৰ মানুহজনীক অকণমান কঁপাই তুলিলে। খুপি খুপি তাই টিকাটোলৈ উঠি আহিল। টিকাৰ মাটিখিনি এতিয়া এনেয়ে ছন্ পৰি আছে। কৰৈ এজাৰেৰে আৱৰি হোলাটো একেদৰেই আছে যদিও মৰাপাট গোৰোৱা অঁহীয়া গোন্ধটো নাই। বেলিৰ পোহৰ পাৰ নোহোৱা জয়াল বাঁহনিডৰা গাত ৰ'দ লগাকৈ তেনেই মুকলি হৈ পৰিল। জেতুলীপকাবোৰ নোহোৱা হ'ল। কেঁচা বাটতোও পকা হ'ল পৰ্যটন উদ্যোগৰ বিকাশৰ নামত। নয়নাৰ মনটো সেমেকি উঠিল। কঠনা ফুলৰ ৰং সানি কথাবোৰ আজিও তাইৰ বুকুত ফুলি থাকিল।


স্বাস্থ্য চৰ্চাঃ জেনেৰিক ঔষধ বনাম ব্ৰেণ্ডেড ঔষধ:: ডা০ ভূপেন শইকীয়া - অসমীয়াৰ সুখ-দুখ\nHome DR-BHUPEN-SAIKIA HEALTH ডাঃ ভূপেন শইকীয়া স্বাস্থ্য স্বাস্থ্য চৰ্চাঃ জেনেৰিক ঔষধ বনাম ব্ৰেণ্ডেড ঔষধ:: ডা০ ভূপেন শইকীয়া\nস্বাস্থ্য চৰ্চাঃ জেনেৰিক ঔষধ বনাম ব্ৰেণ্ডেড ঔষধ:: ডা০ ভূপেন শইকীয়া\nxukhdukh.com September 30, 2018 DR-BHUPEN-SAIKIA, HEALTH, ডাঃ ভূপেন শইকীয়া, স্বাস্থ্য,\nব্ৰেণ্ডেড মেডিচিননো কি ?\nযি কোনো ৰোগৰ এটা দৰব উদ্ভাৱন কৰোতে দৰবৰ কোম্পানীয়ে বহু ধন আৰু সময় খৰছ কৰিবলগীয়া হয়৷ সেই দৰবৰ গুণাগুণ পোনতে লেবৰেটৰীৰ এন্দুৰ, গিনিপিগ আদিত আৰু ক্ৰমে মানুহৰ দেহতো প্ৰয়োগ কৰি প্ৰমাণ চোৱা হয়৷ উপযোগী প্ৰমাণ হোৱা মৌলিক দৰবৰ বাবে কোম্পানীয়ে পেটেন্ট বিচাৰে৷ ১০,১২,১৫বছৰ বা ততোধিক সময়ৰ বাবে উপযুক্ত কৰ্তৃপক্ষৰ পৰা কোম্পানীয়ে পেটেন্ট লাভ কৰে৷ সেই সময়ছোৱাত আন কোনো কোম্পানীয়ে সেই দৰব প্ৰস্তুত কৰিব নোৱাৰে৷ পেটেন্ট লাভ কৰা কোম্পানীয়ে সমুদায় খৰছ আৰু লাভাংশ যোগদি দৰবৰ দাম আৰু ব্ৰেণ্ডৰ নাম নিজে নিৰ্ধাৰণ কৰে৷ সেই দৰবৰ প্ৰচাৰ আৰু বিক্ৰীৰ সমুদায় দায়িত্ব কোম্পানীটোৱে লাভ কৰে৷ এনেদৰে উদ্ভাৱন কৰি ওলোৱা স্ব-আবিষ্কৃত দৰববিলাক হ'ল ব্ৰেণ্ডেড মেডিচিন৷\nজেনেৰিক মেডিচিননো কি?\nপেটেন্টৰ ম্যাদ শেষ হোৱাৰ পিছত সেই ব্ৰেণ্ডেড মেডিচিনৰ ফৰ্মূলাৰে আন যি কোনো কোম্পানীয়ে একে দৰব তৈয়াৰ কৰিব পাৰে৷ তেনেদৰে প্ৰস্তুত কৰা দৰবক জেনেৰিক মেডিচিন বোলে৷ পৰৱৰ্তী সময়ত একে দৰব নিৰ্মাণ কৰোতে কোনো গবেষণাৰ আৰু মাৰ্কেটিংৰ খৰছ নাথাকে আৰু সেয়ে জেনেৰিক মেডিচিনৰ উৎপাদন ব্যয় বেচ কম৷ জেনেৰিক মেডিচিনৰ গুণাগুণ,চৰিত্ৰ,শক্তি,মানদণ্ড, প্ৰয়োগ বিধি,ব্যৱহাৰিক প্ৰয়োগ ব্ৰেণ্ডেড মেডিচিনৰ সৈতে হুবহু একে হব লাগে৷\nউদাহৰণ:- জ্বৰ-মূৰৰ বিষৰ দৰব যাৰ ৰাসায়নিক ফৰ্মূলা বা জেনেৰিক নাম হ'ল পেৰাচিটামল তাৰ ব্ৰেণ্ড নাম 'ক্ৰচিন'৷ ক্ৰচিন ব্ৰেণ্ডৰ আবিষ্কাৰক মূল নিৰ্মাতা হ'ল বিদেশী কোম্পানী GSK ৷ আন এটা জেনেৰিক দৰবৰ উদাহৰণ হ'ল নিদ্ৰাৰ বাবে ব্যৱহৃত ঔষধ ডায়েজেপাম-যাৰ ব্ৰেণ্ড নাম ভেলিয়াম (মূল নিৰ্মাতা Roshe)৷\nদৰবৰ সংক্ৰান্তত দুটি ভাৰতৰ আদালতৰ গোচৰ তলত লিপিবদ্ধ কৰাৰ মোহ সম্বৰণ কৰিব নোৱাৰিলোঁ:-\n১) চুইজাৰলেণ্ডৰ নভাৰ্টিজ কোম্পানীয়ে Gleevee নামৰ পেটেন্ট দৰব এবিধ নিৰ্মাণ কৰে৷ ইয়াৰ ৰাসায়নিক নাম হ'ল Imatinib Mesylate ৷ এই দৰব তেজৰ কৰ্কট ৰোগ ক্ৰনিক মায়েল'য়েড লিউকোমিয়াত প্ৰয়োগ হয়৷ ভাৰতৰ এটা জেনেৰিক কোম্পানীয়ে পেটেন্টৰ ম্যাদ শেষ হোৱাৰ পূৰ্বেই ইয়াৰ মাৰ্কেটিং আৰম্ভ কৰি দিয়াত আদালতত গোচৰ চলে৷ ব্ৰেণ্ডেড ৩লাখ টকীয়া দৰবৰ ভাৰতত জেনেৰিকৰ মূল্য হ'ল ৮হেজাৰ টকা৷ আদালতে মানবীয়তাৰ কথা বিবেচনা কৰি জেনেৰিক দৰবৰ ক্ষেত্ৰত বাধা আৰোপ নকৰিলে৷\n২)- কৰ্কটৰোগৰ আন এক ব্ৰেণ্ডেড দৰব হ'ল জাৰ্মানীৰ বেয়াৰৰ উৎপাদিত Nexavar - যাৰ জেনেৰিক নাম হ'ল Sorfenib tosylate ৷ এমাহৰ ব্ৰেণ্ডেড দৰবৰ মূল্য পৰে ২লাখ ৮০ হেজাৰ টকা৷ কিন্তু ভাৰতৰ চিপলাই নিৰ্মাণ কৰিলে ৬৮০০ টকাত আৰু নাটকো কোম্পানীয়ে নিৰ্মাণ কৰিলে ৮৮০০ টকাত৷ ভাৰতৰ চুপ্ৰিম কৰ্টে এইবাৰো দুখীয়া ৰোগীৰ স্বাৰ্থত এই দুই নিৰ্মাতাক সকাহ প্ৰদান কৰিলে৷\nদুয়োবিধ মেডিচিনৰ দামৰ তাৰতম্য কেনে আৰু কিয়?\nজেনেৰিক মেডিচিন আৰু ব্ৰেণ্ডেড মেডিচিনৰ মাজত মূল্যৰ বিৰাট প্ৰভেদ দেখা যায়৷ ঔষধভেদে জেনেৰিক মেডিচিন ৫০ শতাংশৰ পৰা ৮০ শতাংশলৈকে কম মূল্যত উপলব্ধ হব পাৰে৷ ইয়াৰ মূল কাৰণ আগতে উল্লেখ কৰা হৈছে৷\nবিশ্বত আৰু ভাৰতত জেনেৰিক মেডিচিনৰ প্ৰচলন : - বুৰঞ্জী অৱলোকন কৰিলে পাওঁ ১৯২০ চনত জাৰ্মানীৰ বেয়াৰ কোম্পানীয়ে নিৰ্মাণ কৰা জেনেৰিক এচপ্ৰিনে আদালতত তীব্ৰ প্ৰত্যাহ্বানৰ সন্মুখীন হৈছিল৷ গতিকে বুজা যায় যে তাৰো আগতেই বিশ্বত জেনেৰিক ঔষধৰ প্ৰচলন আৰম্ভ হৈছিল৷ ১৯৩৮ চনত আমেৰিকাৰ Food and Drug Administration বিভাগে ঔষধিৰ প্ৰয়োগৰ ক্ষেত্ৰত কিছু নিয়মাৱলী জাৰি কৰে৷ কিন্তু কেইবা দশক জুৰি দেখা পোৱা কোনো কোনো দৰবৰ দৰবৰ ভয়াবহ পাৰ্শ্বক্ৰিয়াই ১৯৬২ চনত নতুনকৈ আইনৰ সংশোধন কৰিবলৈ চিকিৎসা জগতক বাধ্য কৰায়৷উদাহৰণস্বৰূপে Thalidomide নামৰ ঔষধৰ কথা কব পাৰি৷ এই দৰবে লেটিন আমেৰিকা,কেনেডা, ইউৰোপ, আফ্ৰিকা আৰু এচিয়াৰ বৃহৎ জনবসতিৰ লোকৰ মাজত বিকলাংগ শিশুৰ জন্ম দি ত্ৰাসৰ সৃষ্টি কৰিছিল৷ Thalidomade নামৰ জেনেৰিক দৰবৰ ব্ৰেণ্ড নাম হ'ল Immunoprin - এই ইমিউনিটিত প্ৰভাৱ পেলোৱা (immunomodulatory) ঔষধৰ প্ৰয়োগ কুষ্ঠ ৰোগ আৰু কিছুমান কৰ্কটৰোগ (যেনে multiple myeloma) তো কৰিব পাৰি৷ ইয়াৰ প্ৰয়োগ গৰ্ভৱতী আৰু স্তনপান কৰোৱা মাতৃৰ বাবে নিষেধ৷\n১৯৮৭ চনৰ মেয়ো ক্লিনিকৰ Journal of the Society of Clinical Pharmacology & Therapeutics ত প্ৰকাশিত তথ্যমতে বিগত ৫টা দশকত সকলো প্ৰকাৰৰ ৰোগৰ চিকিৎসাত ব্যৱহৃত জেনেৰিক ঔষধৰ প্ৰভূত উন্নতি সাধন হয়৷\nআমাৰ দেশ ভাৰতবৰ্ষত বৰ্তমানৰ মোডী চৰকাৰে দেশখনত জেনেৰিক মেডিচিনৰ প্ৰয়োগত গুৰুত্ব দিব আৰম্ভ কৰিছে আৰু ইয়াৰ বাবে আইন বলবৎ কৰাৰ সম্ভাৱনাও ব্যক্ত কৰিছে৷ আৰম্ভ কৰিছে 'প্ৰধানমন্ত্ৰী জন ঔষধি যোজনা'৷\nভাৰতবৰ্ষৰ দৰব নিৰ্মাণ কৰা উদ্যোগৰ স্থান বিশ্বত তৃতীয় সৰ্ববৃহৎ৷ হায়দৰাবাদ,মুম্বাই,বাংগালোৰ,আহমেদাবাদ হ'ল বৃহৎ প্ৰকল্পৰ ঘাই স্থান৷ কেবল জেনেৰিক মেডিচিন নিৰ্মাণ কৰা কোম্পানীৰ সংখ্যা হেজাৰৰো অধিক৷ কিছুমান কোম্পানীয়ে ব্ৰেণ্ডেড মেডিচিন আৰু জেনেৰিক মেডিচিন দুয়োবিধেই উৎপাদন কৰে৷ আমাৰ দেশৰ উৎপাদিত জেনেৰিক মেডিচিন ইউনিচেফ জাতীয় মান্যতা প্ৰাপ্ত সংস্থায়ো ক্ৰয় কৰে৷ যোৱা ৯আগষ্টৰ টাইমচ অফ ইণ্ডিয়াৰ বাতৰিমতে আমেৰিকাই নিজৰ দেশত প্ৰয়োজন হোৱা ৪০ শতাংশ জেনেৰিক মেডিচিন ভাৰতবৰ্ষৰ পৰা আমদানি কৰে৷\nইণ্ডিয়ান মেডিকেল কাউঞ্চিলে জেনেৰিক মেডিচিনৰ ক্ষেত্ৰত কি ভূমিকা লৈছে?\n২১ চেপ্তেম্বৰ ২০১৬তাৰিখে ইণ্ডিয়ান মেডিকেল কাউঞ্চিলে এক নীতি নিৰ্দেশনা প্ৰকাশ কৰে৷ সেই অনুসৰি দুটা কথাত গুৰুত্ব দিয়া হয়৷ (১) সকলো ডাক্তৰেই প্ৰেচক্ৰিপচনত জেনেৰিক দৰব লিখিব লাগিব৷ (২) নিদান পত্ৰ অৰ্থাৎ প্ৰেচক্ৰিপচন গোট গোট পৰিষ্কাৰ আখৰেৰে লিখিব লাগিব৷\nদ্বিতীয় দফাটো পঢ়ি মোৰ এটা কৌতুক মনত পৰিছে৷ চহৰৰ এখন নামজলা ফাৰ্মাচীত বৰ ভীৰ চলি আছিল৷ এগৰাকী সুন্দৰী যুৱতী এটা কোণত অকলশৰে ৰৈ আছিল৷ ভীৰ সেৰেঙা হোৱাত যুৱতীগৰাকীয়ে চেলচমেন ল'ৰা এজনৰ হাতত কাকত এখিলা তুলি অনুস্ব স্বৰত ক'লে-প্লিজ, এই ডাক্তৰৰ চিঠিখন মোক পঢ়ি শুনোৱাচোন৷ তেওঁৰ লগত মোৰ বিয়াৰ বন্দোবস্ত হৈছে!\nএয়া হ'ল অধিকাংশ ডাক্তৰৰ হাতৰ আখৰৰ নমুনা৷ সেয়ে কথিত আছে ডাক্তৰৰ পাণ্ডলিপিৰ পাঠোদ্ধাৰ ফাৰ্মাচীয়েহে কৰিব পাৰে৷ মই সংযুক্ত আৰব আমীৰাটৰ আবু ধাবিত কাম কৰোতে দুটা কথা দেখা পাইছিলোঁ৷ প্ৰথমটো হ'ল চিকিৎসকসকলে দৰবৰ কেবল জেনেৰিক নামহে লিখাটো বাধ্যতামূলক৷ দ্বিতীয়তে প্ৰেচক্ৰিপচন সদায় কম্পিউটাৰৰ সহায়ত ছপা কৰিহে ৰোগীৰ হাতত তুলি দিব লাগে৷\nপ্ৰথম দফাটোৰ সন্দৰ্ভত কবলগীয়া হ'ল যে এই কথাখিনি কেবল আচৰণ বিধি নহৈ আইনত পৰিনত হলেহে ফলপ্ৰসু হব৷\nভাৰতৰ বিভিন্ন প্ৰদেশৰ চৰকাৰৰ জেনেৰিক মেডিচিনৰ সংক্ৰান্তত দৃষ্টিভংগী কি? - আটাইতকৈ সফল আৰু প্ৰশংসনীয় ভূমিকা লৈছে ৰাজস্থান চৰকাৰে৷ প্ৰদেশখনত 'প্ৰধানমন্ত্ৰী জন ঔষধি যোজনা'ৰ অধীনত জেনেৰিক দৰবৰ ফাৰ্মাচী ৰাজ্যৰ ঠায়ে ঠায়ে সহজে উপলব্ধ৷ ইয়াৰ ফলত এক উদাহৰণ স্বৰূপে ৪০০০টকাৰ ব্ৰেণ্ডেড দৰব ৰোগীয়ে ৪০০টকাৰ জেনেৰিক মেডিচিনত পৰিশোধ কৰিয়েই সংগ্ৰহ কৰিব পাৰিছে৷ জনামতে তামিলনাডুৱেও প্ৰশংসনীয় ভূমিকা পালন কৰিছে৷ এই ক্ষেত্ৰত আমাৰ অসমৰ ভূমিকা তথৈবচ৷\nঅসমত জেনেৰিক মেডিচিনৰ প্ৰতি অনীহাৰ সম্ভাব্য কাৰণ :- কেইদিনমানৰ আগতে অসমৰ দুটামান টিভি চেনেলত অসমৰ স্বাস্থ্য খণ্ডৰ সন্দৰ্ভত অনুসন্ধান মূলক বাতৰি প্ৰচাৰিত হৈছিল৷ তথ্যপ্ৰমাণসহ দেখুৱা হৈছিল অসম চৰকাৰে ক্ৰয় কৰা অধিকাংশ (৮০শতাংশৰো অধিক) জেনেৰিক দৰবেই নিম্নমান দণ্ডৰ৷ এনে দৰবক প্ৰচলিত কথিত ভাষাত 'ভুচি মাল' বুলে৷ গতিকে চিকিৎসকৰ আৰু লগতে ৰাইজৰো এনে জেনৰিক দৰবৰ প্ৰতি মোহভংগ হোৱাতো স্বাভাবিক কথা৷\nউপসংহাৰ আৰু খুটি-নাটি কিছু লাগতিয়াল কথা :-\n• বাস্তবিকতা হ'ল প্ৰকৃত জেনেৰিক মেডিচিন হ'ল সুলভ অৰ্থাৎ কম মূল্যত ক্ৰয় কৰিব পৰা ব্ৰেণ্ডেডৰ সৈতে সমান কাৰ্য্যক্ষম ঔষধি৷ ভাৰতবৰ্ষই তেনে মানসম্পন্ন\nজেনেৰিক মেডিচিন উৎপাদন কৰিব পাৰে বাবেই তেনে দৰব আমেৰিকা আৰু ইউনিচেফলৈ ৰপ্তানি হৈছে৷\n• কিন্তু উপযুক্ত চৰকাৰী মান নিৰ্ণায়ক (Quality control) আৰু সময়ে সময়ে পৰীক্ষণ ব্যৱস্থা নথকাৰ সুযোগ এক শ্ৰেণী অসাধু ব্যৱসায়ীয়ে গ্ৰহণ কৰি নিম্নমানৰ জেনেৰিক ঔষধ প্ৰস্তুত কৰে৷\n• জেনেৰিক দৰবৰ মূল্যৰ ওপৰত চৰকাৰৰ কোনো নিয়ন্ত্ৰণ নথকাৰ ফলত একেবিধ জেনেৰিক দৰবৰ কোম্পানীভেদে ভিন্ন ভিন্ন লিখিত মূল্য (MRP) হয়৷ উদাহৰণ স্বৰূপে এলাৰ্জিৰ এবিধ দৰব চেত্ৰিজিনৰ দহটা পিলৰ মূল্য ১৫টকাৰ পৰা ৬০টকাৰ ভিতৰত কোম্পানীভেদে৷ অথচ উৎপাদন খৰছ পৰে ১০টকাৰ তলত৷ কিন্তু দৰব বিক্ৰেতাক বিক্ৰী হয় (Price to wholeseller) ১০বা ১২টকা দৰত৷ গতিকে জেনেৰিক দৰবৰ আচল ৰেহাই সুবিধাতো লাভ কৰে দৰব বিক্ৰেতা বা কেমিষ্টে৷ আনহাতে ব্ৰেণ্ডেড চেত্ৰিজিনৰ দহটা পিলৰ মূল্য ২৫বা ৩০টকা৷ কেমিষ্টৰ মাৰ্জিন দিয়া হয় ৫৷৬টকা৷\n• আকৌ ভূতৰ ওপৰত দানহ পৰাৰ দৰে কিছুমান জেনেৰিক দৰব নিৰ্মাতা কোম্পানীয়ে নিজৰ জেনেৰিক দৰবৰ একোটা নাম দি লয়৷ সাধাৰণ গ্ৰাহকে তেনে ছদ্মবেশী ঔষধকো ব্ৰেণ্ডেড বুলি ভাবি লিখিত উচ্চ দাম দিবলৈ সংকোচ নকৰে৷\nআমি কিনা দৰব জেনেৰিক নে ব্ৰেণ্ডেড কেনেকৈ জানিম ?\nজেনেৰিক দৰব চিনাক্ত কৰাৰ কোনো উজু উপায় নাই৷ পোনতে বিক্ৰেতা কেমিষ্টজনক সুধি বিশ্বাসযোগ্য উত্তৰ নাপালে নেটত অনুসন্ধান কৰক৷ নেটত (যেনে Netmedsত) ঔষধৰ নাম লিখি অনুসন্ধান কৰিলে জেনেৰিক মেডিচিনৰ সন্ধান পোৱা যাব৷ আকৌ অনলাইনত genericwala.com নামৰ ঔষধ বিক্রেতা প্ৰতিষ্ঠানৰ পৰা সঠিক মূল্যত জেনেৰিক ঔষধ কিনিব পাৰিব৷ এনে প্ৰতিষ্ঠান বিচাৰিলে হয়তো আৰু ওলাব৷\nচিকিৎসকৰ দৃষ্টিৰে জেনেৰিক মেডিচিন বনাম ব্ৰেণ্ডেড মেডিচিন\n• ব্ৰেণ্ডেড দৰবৰ কোম্পানীৰ মেডিকেল ৰিপ্ৰেজন্টেটিভৰ অজস্ৰ প্ৰলোভনেও জেনেৰিক দৰব লিখাৰ পৰা ডাক্তৰক আতৰ কৰিব নোৱাৰে যদিহে ডাক্তৰজন আশ্বস্ত হয় যে তেওঁ লিখা জেনেৰিক দৰবটো সঁচাই কাৰ্য্যক্ষম আৰু সুলভ মূল্যৰ৷\n• সকলো চিকিৎসকেই নিজৰ ৰোগীৰ আৰোগ্য কামনা কৰে৷ কোনেও\nঅকাৰ্য্যকৰী দৰব লিখি নিজৰ যশ-মান হ্ৰাস কৰিব নিবিচাৰে৷\n• যদি কোনোবিধ জেনেৰিক দৰব দুটাতকৈ বেচি বিধ ৰাসায়নিক পদাৰ্থৰ সমিলমিলেৰে গঠিত হয় তেনে দৰবৰ নাম মনত ৰাখিবলৈ অসুবিধা বোধ হয়৷ (শুনামতে চৰকাৰে জেনেৰিক দৰবৰ ডাইৰেক্টৰী ওলিয়াই এনে দৰবৰ সংক্ষিপ্ত নাম দিয়াৰ চিন্তা-চৰ্চা কৰিছে৷)\nমোখনিত এই নিবন্ধৰ থুলমূল সাৰাংশ হ'ল : -\n১) চৰকাৰে অনতিপলমে জেনেৰিক দৰবৰ নামত চলি থকা 'ভুচি' বা জাবৰ দৰবৰ উৎপাদন আৰু ক্ৰয়-বিক্ৰয় বন্ধ কৰিব লাগে৷ এমুঠি অসৎ ব্যৱসায়ীক সাধাৰণ মানুহৰ জীৱনৰ সৈতে এইদৰে খেলা কৰিবলৈ এৰি দিয়াটো মুঠেই সমীচিন হোৱা নাই৷\n২) বৰ্তমান প্ৰায় ৫০০বিধ ঔষধক ভাৰত চৰকাৰে 'অত্যাৱশ্যকীয় দৰব' বুলি মান্যতা প্ৰদান কৰিছে আৰু সেইবিলাকৰ মূল্য নিয়ন্ত্ৰণত ৰাখিছে৷ এতিয়া জীৱনৰ বাবে লাগতিয়াল বুলি ভবা জেনেৰিক দৰবসমূহক চিনাক্ত কৰি সেইবিলাককো অত্যাৱশ্যকীয় দৰবৰ শ্ৰেণীবদ্ধ কৰি সৰ্বোচ্চ মূল্য নিৰ্ধাৰণ কৰি দিব লাগে৷\n৩) সকলো চৰকাৰী আৰু বেচৰকাৰী স্বাস্থ্য কেন্দ্ৰত প্ৰায়বিলাক জেনেৰিক দৰব যাতে উপলব্ধ হয় তাৰ সঠিক ব্যৱস্থা কৰক৷\nওপৰত উল্লেখিত আঁচনিৰ ৰূপায়ণ অবিহনে প্ৰধানমন্ত্ৰী মোডীৰ সপোন আৰু সৰ্বসাধাৰণ জনতাৰ সুলভ চিকিৎসাৰ সপোন আকাশ কুসুম হৈয়েই ৰব৷ নামী-দামী ব্ৰেণ্ডেড কোম্পানীৰ অসাধু প্ৰলোভনৰ জালৰ পৰা চিকিৎসকক মুক্ত কৰিবলৈকো এনে জনহিতকাৰী ব্যৱস্থাপনাৰ অতীব প্ৰয়োজন৷\nTags # DR-BHUPEN-SAIKIA # HEALTH # ডাঃ ভূপেন শইকীয়া # স্বাস্থ্য\nBy xukhdukh.com on September 30, 2018\nLabels: DR-BHUPEN-SAIKIA, HEALTH, ডাঃ ভূপেন শইকীয়া, স্বাস্থ্য\nAhem November 5, 2018 at 10:33 PM\nভাল লাগিল পঢ়ি । এনআৰচিয়ে পুন লিগেচি ডাটা দিয়া আৰম্ভ কৰিছে । আপোনাৰ লিগেচি কডৰ বাবে চাব পাৰে ।\nAhem November 5, 2018 at 10:35 PM\nভাল লাগিল পঢ়ি । এনআৰচিয়ে পুন লিগেচি ডাটা দিয়া আৰম্ভ কৰিছে । আপোনাৰ লিগেচি কডৰ বাবে চাব পাৰে । লিগেচি কড .\nৰূপালী পৰ্দাঃ ভিলেজ ৰকষ্টাৰৰ 'বাৰ্তা' আৰু দৰ্শকৰ অ...\nস্বাস্থ্য চৰ্চাঃ জেনেৰিক ঔষধ বনাম ব্ৰেণ্ডেড ঔষধ:: ...\nপ্ৰৱন্ধঃ সংৰচনাত্মক চিন্তাৰ অনুশীলন আৰু সমাজ উত্তৰ...\nচিন্তন:: অসমীয়া ভাষাকেন্দ্ৰিক জাতীয়তাবাদ কিয় লাগে?...\nসাক্ষাৎকাৰঃ অসমীয়াৰ গৌৰৱ উদ্ভাৱক উদ্ধৱ ভৰালীৰ সৈত...\nপ্ৰৱন্ধঃ ৰাখীগঢ়ীৰ ৰহস্যঃ ইতিহাস আৰু বিতৰ্ক :: ৰূপ...\nপ্ৰেৰণামূলকঃ জীয়াই থকাৰ প্ৰমাণ উশাহ নহয় জীৱনময়তাহে...\nমহীৰূহৰ লেখাঃ অসম আৰু জাতীয় সংস্কৃতিৰ বিলুপ্তি:: ...\nভাল খবৰঃ 'দাই' লৈ নগাঁও আন্তঃৰাষ্ট্ৰীয় চুটি ছবি, ...\nবিশ্লেষণঃ নাগৰিকপঞ্জী উন্নীতকৰণ: এই সন্দেহৰ অন্ত আ...\nমনৰ কথাঃ দুৰ্ঘটনাৰ বাতৰি পৰিবেশন কৰোঁতে সাংবাদিকসক...\nপ্ৰৱন্ধঃ সত্ৰ ব্যৱস্থাপনা আৰু ধৰ্মৰ চাৰিখুঁটি:: ভা...\nপ্ৰৱন্ধঃ অশান্ত ইলেক্ট্ৰনৰ পৰা প্ৰশান্ত মহাসাগৰলৈঃ...\nভাল খবৰঃ বিশ্ব চেম্পিয়ন হৈ জিলিকিছে অসমীয়া কিশোৰ হ...\nচিন্তনঃ চিন্তাৰ স্বাধীনতাত হস্তক্ষেপ কৰাৰ অধিকাৰ ৰ...\nমনৰ কথাঃ গাড়ী চালকৰ ৰূপত আপুনি লব লগা সাৱধানতা:: ...\nসাম্প্ৰতিক প্ৰসংগঃ পৰিবৰ্তনৰ ৰিভাৰ্চ গিয়েৰ আৰু মিত...\nচিন্তনঃ দেশত কোনে চলাইছে হত্যাকাৰীৰ মাল্যাপৰ্ণৰ ৰা...\nমনৰ কথাঃ উত্তৰ-পূৱ গ্ৰন্থমেলাক লৈ বিতৰ্ক আৰু অসমীয়...\nসম্পাদকীয়ঃ ডক্টৰেটে যেতিয়া হব খোজে পিয়নঃ শিক্ষিত ন...\nবিশ্লেষণঃ অপৰিকল্পিত গুৱাহাটী বনাম স্মাৰ্ট চিটিৰ স...\nপ্ৰৱন্ধঃ ৰাণা আয়ুবৰ কলমৰ জীয়া ছবি "গুজৰাট ফাইলছ এন...\nভাল খবৰঃ সুখী হোৱাৰ পাঠ্যক্ৰমৰ শুভাৰম্ভ কৰিলে কেজৰ...\nচিন্তনঃ জলবিদ্যুৎ প্ৰকল্পৰ নদী-বান্ধ: কোম্পানীৰ সম...


বেক্টেৰিয়া - অসমীয়া ৱিকিপিডিয়া\nজীৱাশ্ম কাল: সাঁচ:Long fossil range\nScanning electron micrograph of Escherichia coli bacilli\nGram positive / no outer membrane\nGram negative / outer membrane present\nFibrobacteres–Chlorobi/Bacteroidetes (FCB group)\nPlanctomycetes–Verrucomicrobia/Chlamydiae (PVC group)\nUnknown / ungrouped\nবেক্টেৰিয়া (ইংৰাজী: Bacteria) এবিধ সৰল আৰু অতি ক্ষুদ্ৰ এককোষী জীৱ। এণ্টন ফন লিউৱেনহ'ক(Anton von Leeuwenhoek,1676) নামৰ এজন ওলন্দাজ বিজ্ঞানীয়ে অণুবীক্ষণ যন্ত্ৰৰ সহায়ত পোনপ্ৰথমে কিছুমান ক্ষুদ্ৰ ক্ষুদ্ৰ জীৱৰ অস্তিত্ব পায়। বিজ্ঞানী এহৰনবাৰ্গ(Ehrenberg,1828)-এ এই জীৱবোৰক "বেক্টেৰিয়া" নাম দিয়ে। পৰৱৰ্তী সময়ত ফৰাচী বিজ্ঞানী লুই পাস্তৰ (Louis Pasteur,1822-1895) আৰু জাৰ্মান বিজ্ঞানী ৰবাৰ্ট কক (Robert Koch,1863-1910) এ নানা পৰীক্ষা-নিৰীক্ষাৰ সহায়ত প্ৰমাণ কৰে যে,উদ্ভিদ আৰু প্ৰাণীৰ বিভিন্ন ৰোগৰ কাৰণ হ'ল বেক্টেৰিয়া। ফৰাচী সেনাবাহিনীৰ শল্য চিকিৎসক ছেডিলট (Sedillot,1878 ) এ বেক্টেৰিয়াক অণুজীৱ বা মাইক্ৰ'বছ (microbes) আখ্যা দিয়ে। ।\nএণ্টন ফন লিউৱেনহ'ক, অণুবীক্ষণ যন্ত্ৰৰে বেক্টেৰিয়াৰ সন্ধান পোৱা প্ৰথম অণুজীৱবিদ।\nই ক'লাই বেক্টেৰিয়াৰ এটা কলনী\nগ্ৰাম ষ্টেইনেৰে দেখা পোৱা Streptococcus mutans\n1 বেক্টেৰিয়াৰ চাৰিত্ৰিক বৈশিষ্ট্যসমূহ\nবেক্টেৰিয়াৰ চাৰিত্ৰিক বৈশিষ্ট্যসমূহ[সম্পাদনা কৰক]\nবেক্টেৰিয়া হ'ল জীৱজগতৰ অন্তৰ্গত কোষীয় (cellular) জীৱবোৰৰ ভিতৰত আটাইতকৈ ক্ষুদ্ৰতম আৰু সৰলতম জীৱ।\nবেক্টেৰিয়া কোষবেৰযুক্ত এককোষী জীৱ,ইহঁতৰ দৈৰ্ঘ্য 2-10 nm আৰু বহলে 0.2-1nm হয়।\nবেছিভাগ বেক্টেৰিয়াই পৰপুষ্ট (heterotrophic) আৰু কিছুসংখ্যক বেক্টেৰিয়াৰ বেক্টেৰিঅ'ক্ল'ৰ'ফিল (bacteriochlorophyll) থকা বাবে স্বপুষ্ট (autotrophic)হয়।\nবেক্টেৰিয়াৰ কোষকেন্দ্ৰ সুসংগঠিত নহয় অৰ্থাৎ এইবিলাকৰ কোষকেন্দ্ৰত কেন্দ্ৰাৱৰণ (nuclear membrane),অতিকেন্দ্ৰ (nucleolus) আৰু নিউক্লিয় জালিকা (nuclear reticulum) নাথাকে। তাৰ সলনি এডাল পাকখাই থকা DNA সূত্ৰ থাকে,যাক বেক্টেৰিয়েল ক্ৰ'ম'জ'ম(bacterial chromosome) বোলে।\nবেক্টেৰিয়াৰ কোষত গলগি বডি,মাইট'কণ্ড্ৰিয়া আৰু অন্ত:প্ৰৰসীয় জালিকা নাথাকে।\nবেক্টেৰিয়াৰ দেহটো মাইট'ছিছ প্ৰক্ৰিয়াৰে বিভাজিত নহয়,তাৰ পৰিৱৰ্তে ইহঁতে ৰেণু আৰু দ্বি-বিভাজন পদ্ধতিৰে বংশবিস্তাৰ কৰে।\nযৌন প্ৰজনন বিৰল।\nবেক্টেৰিয়াৰ দেহত শ্বসন প্ৰক্ৰিয়া ঘটে।\nবেক্টেৰিয়াই মাটিৰ উৰ্বৰতা বৃদ্ধি কৰাত অংশগ্ৰহণ কৰে। যেনে - বেক্টেৰিয়া ৰাইয'বিয়াম(Rhizobium)।\nবেক্টেৰিয়াৰপৰা প্ৰতিজৈৱিক(antibiotic) উৎপন্ন হয়।\nবেক্টেৰিয়াই মাটি,পানী,বতাহ,মহাকাশ সকলো ঠাইতে বাস কৰে। তদুপৰি বিভিন্ন খাদ্যবস্তু,ফল-মূল,বস্ত্ৰ,উদ্ভিদ আৰু প্ৰাণীদেহ,মানুহৰ মুখগহ্বৰ,অন্ত্ৰ,জনন অংগ আদিত বেক্টেৰিয়াৰ উপস্থিতি দেখা যায়। বেক্টেৰিয়াই গৰম আৰু ঠাণ্ডা - দুয়োটা পৰিবেশত বাস কৰিব পাৰে। কিছুমান বেক্টেৰিয়াই যেনেকৈ সৰ্বনিম্ন -১৯০° C-ত বাচি থাকিব পাৰে ,ঠিক তেনেকৈ আন কিছুমানে ৭৬° C উষ্ণতাত নমৰাকৈ থাকে। অৰ্থাৎ বেক্টেৰিয়াৰ উষ্ণতা-তাৰতম্য সহ্য কৰা ক্ষমতা অত্যন্ত বেছি।\nসাধাৰণ বেক্টেৰিয়াজনিত সংক্ৰমণসমূহ আৰু জড়িত প্ৰজাতি।\nআকৃতি অনুসৰি বেক্টেৰিয়াক চাৰিটা ভাগত ভগাব পাৰি।\nএই এককোষী বেক্টেৰিয়াবিলাক দেখিবলৈ প্ৰায় গোলাকাৰ বা ডিম্বাকাৰ হয়। গোলাকাৰ বেক্টেৰিয়াক কক্কাছ,বহুবচনত কক্কি (cocci)বোলে। কক্কাছবোৰ এককভাৱে অৰ্থাৎ পৃথক পৃথক ভাৱে থাকিলে ইহঁতক মাইক্ৰ'কক্কাছ (micrococcus)বোলে। যেনে - মাইক্ৰ'কক্কাছ ফ্লেভাছ(Micrococcus)। দুটা কক্কাছ অৰ্থাৎ দুটা গোলাকাৰ কোষ একেলগে থাকিলে তাক ডিপ্ল'কক্কাছ (diplococcus) বোলে। যেনে - ডিপ্ল'কক্কাছ নিউম'নি(Diplococcus pneumoniae)। বহুতো কক্কাছ লগ হৈ শিকলিৰ দৰে হ'লে তাক ষ্ট্ৰেপ্ট'কক্কাছ (streptococcus) বোলে। যেনে - ষ্ট্ৰেপ্ট'কক্কাছ পায়'জেনছ(Streptococcus pyogens)। বহুতো কক্কাছ থুপ খাই আঙুৰৰ থোপাটোৰ দৰে হ'লে,তাক ষ্টেফাইল'কক্কাছ (staphylococcus) বোলে। যেনে - ষ্টেফাইল'কক্কাছ অ'ৰিয়াছ(Staphylococcus aureus)। ৮,১৬ বা ততোধিক কক্কাছ লগ হৈ ঘনকৰ আকৃতি ধাৰণ কৰিলে তাক ছাৰচিনি (sarcinae) বোলে।\nএইবিলাক বেক্টেৰিয়া দেখাত সৰু সৰু পোন দণ্ডৰ দৰে। দণ্ডাকাৰ বেক্টেৰিয়াক বেচিলাছ ,বহুবচনত বেচিলি (bacilli) বোলে। কক্কাছৰ দৰে বেচিলি বিভিন্ন প্ৰকাৰৰ হয় -\nম'ন'বেচিলি (Monobacilli): ইয়াত বেচিলিবিলাক একক বা পৃথকভাৱে থাকে।\nডিপ্ল'বেচিলি (Diplobacilli): ইয়াত দুটা বেচিলাছ লগ হৈ থাকে।\nষ্ট্ৰেপ্ট'বেচিলি (Streptobacilli): ইয়াত বেচিলিবোৰ লগ হৈ শৃখল আকাৰ ধাৰণ কৰে।\nক'মাকৃতি বা ভিব্ৰিঅ'(Comma shaped or vibrio)) এইপ্ৰকাৰ বেক্টেৰিয়া দেখিবলৈ 'ক'মা' চিহ্নটোৰ দৰে। ক'মাকৃতিৰ বেক্টেৰিয়াক ভিব্ৰিঅ'(vibrio) ,বহুবচনত ভিব্ৰিঅ'ছ (vibrios) বোলে। যেনে - ভিব্ৰিঅ'ক'লেৰি (Vibrio cholerae)।\nস্পাইৰিলাম (Spirillum) : এইবিলাক বেক্টেৰিয়া দেখাত একোটা স্ক্ৰু (screw) ৰ দৰে। এই প্ৰকাৰ বেক্টেৰিয়াক স্পাইৰিলাম,বহুবচনত স্পাইৰিলা (spirilla)বোলে। যেনে - মাইক্ৰ'স্পাইৰা(Microspira)।\nBacteria display many cell morphologies and arrangements\nকোষীয়(cellular) জীৱৰ ভিতৰত বেক্টেৰিয়াই আটাইতকৈ ক্ষুদ্ৰতম জীৱ। সাধাৰণতে বেক্টেৰিয়াৰ আকাৰ ০.৫-১.০×২.০-৫.০μm আৰু বহলে ২-৩μm। আটাইতকৈ ক্ষুদ্ৰতম বেক্টেৰিয়াটো হ'ল ডায়ালিষ্টাৰ নিউম'ছিণ্টছ(Dialister pneumosintes),যি দীঘলে প্ৰায় ০.১৫μm হয়। আনহাতে বৃহৎ বেক্টেৰিয়াটো হ'ল বেচিলাছ বুটছচিল্লী(Bacillus butshilli),যি দীঘলে প্ৰায় ৮০μm।\nStructure and contents ofatypical Gram positive bacterial cell\nবেক্টেৰিয়াই অংগজ,অযৌন আৰু যৌন প্ৰজনন প্ৰক্ৰিয়াৰে বংশবৃদ্ধি কৰে।\nঅংগজ প্ৰজনন(Vegetative reproduction)\nবেক্টেৰিয়াই দ্বি-বিভাজনআৰু মুকুলোদগম পদ্ধতিৰদ্বাৰা অংগজ প্ৰজনন কৰে।\nদ্বি-বিভাজনন(Binary fission): সকলো প্ৰকাৰ বেক্টেৰিয়া,বিশেষকৈ কক্কাছজাতীয় বেক্টেৰিয়াই প্ৰধানকৈ দ্বি-বিভাজন পদ্ধতিৰে প্ৰজনন কৰে। এই পদ্ধতিত প্ৰথমে বেক্টেৰিয়া কোষৰ নিউক্লিয় পদাৰ্থখিনি অৰ্থাৎ নগ্ন DNA সূত্ৰডাল বিভাজিত হৈ দুডাল সূত্ৰৰ সৃষ্টি কৰে। লগে লগে কোষটোৰ মাজত এখন প্ৰস্থবেৰৰ সৃষ্টি হৈ কোষপ্ৰৰসখিনি দুটা ভাগত ভাগ হৈ পৰে আৰু এটা সময়ত সম্পূৰ্ণ কোষটো দুটা ভাগত বিভক্ত হয়। প্ৰতিটো ভাগেই একোডাল অপত্য DNA সূত্ৰ পায়। এনেদৰে এটা কোষৰপৰা দুটা অপত্য কোষৰ সৃষ্টি হয়। উৎপন্ন হোৱা অপত্য কোষবোৰৰপৰা পুনৰায় দ্বি-বিভাজন পদ্ধতিৰে বিভাজিত হৈ অসংখ্য বেক্টেৰিয়া কোষৰ সৃষ্টি হয়।\nমুকুলোদগম(Budding): কিছুমান বেক্টেৰিয়াই মুকুলোদগমৰ সহায়ত অংগজ প্ৰজনন কৰে। এই পদ্ধতিত কোষটোৰ কোষবেৰত এটা টেমুনাৰ দৰে মুকুলৰ সৃষ্টি হয়। মাতৃকোষটোৰ DNA ৰ এটা অংশ মুকুলটোত প্ৰবেশ কৰে। মুকুলটো ক্ৰমাৎ বাঢ়িবলৈ ধৰে আৰু এটা সময়ত মাতৃকোষটোৰ পৰা পৃথক হৈ এটা অপত্য বেক্টেৰিয়া কোষৰ সৃষ্টি হয়।\nঅযৌন প্ৰজনন(Asexual reproduction)\nপ্ৰতিকূল পৰিবেশত কিছুমান বেক্টেৰিয়াই (যেনে-বেচিলাছ আৰু ক্লছট্ৰিডিয়াম) কোষত কোষপ্ৰৰসখিনি সংকুচিত হয় আৰু ইয়াৰ চাৰিওফালে এখন ডাঠ আৱৰণৰ সৃষ্টি হয়। ডাঠ আৱৰণেৰে সৈতে কোষস্থ সংকুচিত কোষপ্ৰৰসখিনিক অন্ত:ৰেণু(endospore) বোলে। অনুকূল পৰিবেশত অন্ত:ৰেণু বেক্টেৰিয়া কোষবেৰ ফাটি ওলাই আহে আৰু অংকুৰিত হৈ অপত্য বেক্টেৰিয়াৰ সৃষ্টি কৰে।\nইয়াৰ বাহিৰেও কিছুমান বেক্টেৰিয়া কোষৰ কোষপ্ৰৰসখিনি খণ্ডিত হৈ কিছুমান ক্ষুদ্ৰ ক্ষুদ্ৰ ফ্লেজেলাযুক্ত অন্ত:ৰেণুৰ সৃষ্টি হয়। এই অন্ত:ৰেণুবোৰক গনিডিয়া(gonidia)বোলে। গনিডিয়াবোৰ মাতৃ কোষবেৰ ধ্বংস হোৱাৰ পিছত বাহিৰলৈ ওলাই আহি অপত্য বেক্টেৰিয়াৰ সৃষ্টি কৰে। আনহাতে,সূত্ৰকাৰ বেক্টেৰিয়া টুকুৰা-টুকুৰ হৈ ৰেণু বা কনিডিয়া (conidia) গঠন কৰে। এইবিলাক অনুকূল পৰিবেশত অংকুৰিত হৈ অপত্য বেক্টেৰিয়াৰ সৃষ্টি হয়।\nযৌন প্ৰজনন(Sexual reproduction)\nবেক্টেৰিয়াৰ যৌন প্ৰজনন প্ৰক্ৰিয়া সংকোষকেন্দ্ৰীয়(eukaryotic) জীৱতকৈ বেলেগ। এইবিলাকৰ যৌন প্ৰজননৰ সময়ত সংকোষকেন্দ্ৰীয় জীৱৰ দৰে কোনো ধৰণৰ জননকোষ(gamete) বা যোজনকোষ(zygote) ৰ সৃষ্টি নহয়,তাৰ সলনি বংশগতি নিৰ্ণায়ক পদাৰ্থৰ কোনো অংশ এটা কোষ দাতা(donor) ৰপৰা আন এটা কোষ গ্ৰহীতা(recipient) লৈ স্থানান্তৰ হয়। ফলত গ্ৰহীতা বেক্টেৰিয়া কোষৰ গুণগত পাৰ্থক্য দেখা যায়। এই প্ৰক্ৰিয়াটোক জিনগত পুনৰ সংযোজন(genetic recombination) বোলে। পিছত গ্ৰহীতা বা পুনৰ সংযোজিত বেক্টেৰিয়া কোষটোৱে দ্বি-বিভাজন পদ্ধতিৰে প্ৰজনন কৰে।\n↑ "Bacteria (eubacteria)". Taxonomy Browser. http://www.ncbi.nlm.nih.gov/Taxonomy/Browser/wwwtax.cgi?mode=Undef&id=2&lvl=3&lin=f&keep=1&srchmode=1&unlock। আহৰণ কৰা হৈছে: 2008-09-10.\n↑ উচ্চতৰ মাধ্যমিক প্ৰাথমিক জীৱবিদ্যা" লেখক - কৰুণা কান্ত দাস আৰু ড॰ অনুপ কুমাৰ চক্ৰবৰ্ত্তী। প্ৰকাশক - শ্ৰী শান্তিৰঞ্জন দে,বীণা লাইব্ৰেৰী,কলেজ হোষ্টেল ৰোড,পানবজাৰ,গুৱাহাটী -৭৮৭০০১, অসম, পৃষ্ঠা নং : ২৫০।\n↑ Stewart EJ, Madden R, Paul G, Taddei F (2005). "Aging and death in an organism that reproduces by morphologically symmetric division". PLoS Biol. খণ্ড3(2): e45. doi:10.1371/journal.pbio.0030045. PMID 15685293.\n↑ Fisher, Bruce; Harvey, Richard P.; Champe, Pamela C. (2007). Lippincott's Illustrated Reviews: Microbiology (Lippincott's Illustrated Reviews Series). প্ৰকাশক Hagerstwon, MD: Lippincott Williams & Wilkins. পৃষ্ঠা. Chapter 33, pages 367–392. ISBN 0-7817-8215-5.\n↑ LEF.org > Bacterial Infections Updated: 01/19/2006. Retrieved on April 11, 2009\n"https://as.wikipedia.org/w/index.php?title=বেক্টেৰিয়া&oldid=236136"ৰ পৰা অনা হৈছে


অসমৰ ৰাইজৰ স্বাৰ্থক পিঠি দি আপোচ কৰিছে নেকি মুখ্য মন্ত্ৰী সোণোৱালে?\nসংবাদ মাধ্যমৰ সম্পাদকৰ আগত দিয়া প্ৰতিশ্ৰুতি ভুৱা আছিল নেকি মুখ্য মন্ত্ৰী সোণোৱালৰ?\nগুৱাহাটী , October 22, 2018 10:08 am\n‘অসমীয়া জাতিয়েই যদি নাথাকে তেন্তে মই মুখ্য মন্ত্ৰী হৈ থাকি কি লাভ?’ অসমৰ ৰাইজৰ স্বাৰ্থ বিঘ্নিত হ’ব পৰা কোনো কামেই নকৰো।‘ উপৰোক্ত বচন দুফাঁকি জাতীয় নায়ক অসমৰ মুখ্য মন্ত্ৰী সৰ্বানন্দ সোণোৱালৰ প্ৰায়েই আওৰাই থকা দেখা যায়।\nউল্লেখযোগ্য যে, অসমৰ ৰাইজৰ স্বাৰ্থ বিঘ্নিত হ’ব পৰা কোনো কামেই বৰ্তমানৰ ৰাজ্য চৰকাৰখনে নকৰে বুলি যোৱা ১২ মে’ত ব্ৰহ্মপুত্ৰ অতিথিশালাত সংবাদ মাধ্যমৰ জ্যেষ্ঠ সম্পাদক সকলৰ আগত ব্যক্ত কৰিছিল মুখ্যমন্ত্রী সোণোৱালে ।\nইয়াৰ বিপৰীতে, ৫ মাহৰ পিছতেই অৰ্থাৎ যোৱা ১২ অক্টোবৰত মুখ্য মন্ত্ৰী সৰ্বানন্দ সোণোৱালৰ উপস্থিতিত বিজেপিৰ ৰাজ্যিক কাৰ্য্য নিৰ্বাহকৰ বৈঠকত কেন্দ্ৰীয় চৰকাৰে হিন্দু বাংলাদেশীক সংস্থাপিত কৰিবলৈ সংসদত উত্থাপন কৰিবলগীয়া নাগৰিকত্ব সংশোধনী বিধেয়কখনৰ প্ৰতি সমৰ্থন দিবলৈ আনুষ্ঠানিকভাৱে সাজু হোৱাৰ বাবে প্ৰস্তাৱ গ্ৰহণ কৰে।\nইয়াৰ পৰা মুখ্য মন্ত্ৰী সৰ্বানন্দ সোণোৱালৰ দুই মেৰুত অৱস্থানৰ কথাটো সু-স্পষ্ট হৈ পৰিছে বুলি সচেতন মহলত ব্যাপক চৰ্চা চলিছে। এই ক্ষেত্ৰত অসমৰ ৰাইজক জাতি-মাটি-ভেটি ৰক্ষাৰ প্ৰতিশ্ৰুতি দি, অসমখনক বিদেশীমুক্ত হিচাপে গঢ় দিয়াৰ প্ৰতিশ্ৰুতি যেন নেচেল হৈ পৰিছে।\nএসময়ৰ জাতীয় নায়ক তথা বৰ্তমানৰ অসমৰ মুখ্য মন্ত্ৰীৰ দুমুখীয়া স্থিতিয়ে কেনেদৰে এখন সৰ্বাংগ সুন্দৰ ৰাজ্য গঢ় দিব তাক লৈও এক প্ৰশ্ন উত্থাপন হৈছে।\nলক্ষণীয় কথা যে, মুখ্য মন্ত্ৰীয়ে সংবাদ মাধ্যমৰ মুখ্য সম্পাদক সকলৰ আগত কৰা উক্ত দুই মন্তব্যক ‘আবেগ সৃষ্টিৰ চমক’ আখ্যা দিছে প্ৰদেশ কংগ্ৰেছৰ সভাপতি ৰিপুন বৰাই।\nতদুপৰি মুখ্য মন্ত্ৰী সৰ্বানন্দ সোণোৱালৰ সন্মুখতে ৰাজ্যিক বিজেপিৰ কাৰ্য্য নিৰ্বাহকত নাগৰিকত্ব সংশোধনী বিধেয়কৰ সমৰ্থনত প্ৰস্তাৱ গ্ৰহণ কৰাৰ বিষয়টোৰ সন্দৰ্ভত উদ্বিগ্নতা প্ৰকাশ কৰি বৰাই সংবাদ মাধ্যমৰ আগত কয়, ‘’তেওঁ যদি প্ৰকৃততে জাতীয় নায়ক, তেন্তে তেওঁ বিধেয়কখনৰ বিৰোধিতা কৰিব লাগিছিল।‘’\nআনহাতে, বিৰোধী দলপতি দেবব্ৰত শইকীয়ায়ো মুখ্য মন্ত্ৰীৰ দুমুখীয়া স্থিতিৰ বিৰুদ্ধে সৰব হৈ নৰ্থ ইষ্ট নাওৰ আগত কয়, ‘’তেওঁ নিজৰ কথাৰ মৰ্যাদা ৰাখিব পৰা নাই। যদি তেওঁৰ কথাৰ মৰ্যাদা ৰাখিব বিচাৰে তেন্তে তেওঁ অনতি পলমে মুখ্য মন্ত্ৰীৰ পদৰ পৰা পদত্যাগ কৰিব লাগে।‘’\nশইকীয়াই লগতে কয়, ‘’তেওঁৰ সন্মুখতে মাজুলীত নাগৰিকত্ব সংশোধনী বিধেয়কৰ সপক্ষে প্ৰস্তাৱ ল’লে আৰু ঘৰে-ঘৰে গৈ নাগৰিকত্ব সংশধনী বিধেয়কৰ সপক্ষে প্ৰচাৰ চলোৱাৰ সিদ্ধান্ত ল’ব পাৰিলে, গতিকে এই দুয়োটাই অসম চুক্তি বিৰোধী কথা। গতিকে অসমীয়া জাতিৰ স্বাৰ্থত তেওঁ গাদী এৰা উচিত।‘’\nইপিনে আলোচনাপন্থী আলফা তথা খিলঞ্জীয়া মঞ্চ অসমৰ সদস্য সচিব মৃণাল হাজৰিকাই নৰ্থ ইষ্ট নাওৰ আগত মুখ্য মন্ত্ৰী সৰ্বানন্দ সোণোৱালৰ স্থিতিক লৈ ক্ষুৰধাৰ সমালোচনা কৰে।\nতেওঁ কয়, ‘’সৰ্বানন্দ সোণোৱালৰ নিজস্ব বুলিবলৈ একো নাই এতিয়া। সদৌ অসম ছাত্ৰ সন্থাত থাকোঁতে তেওঁৰ জাতীয়তাবাদী যি দৃষ্টিভংগী আছিল সেইবোৰ জলাঞ্জলি দি তেওঁ বিজেপিলৈ আহিছে। যিহেতু আৰএছএছৰ নীতি-নিৰ্দেশনা মতে বিজেপি দল চলে, গতিকে তেঁৱো এতিয়া সেই আদৰ্শ মতেই চলিব লাগিব।‘’\nতদুপৰি ‘’মুখ্য মন্ত্ৰীয়ে সংবাদ মাধ্যমৰ সম্পাদক সকলৰ আগত মন ভাল লগাবলৈ জাতীয়তাবাদী বক্তব্য ৰাখি কিছুদিনলৈ অসমবাসীক সন্তুষ্ট কৰি ৰাখিলে।‘’\n‘’সৰ্বানন্দ সোণোৱালে কেন্দ্ৰীয় বিজেপি চৰকাৰৰ সিদ্ধান্তক বিৰোধ কৰিব নোৱাৰে, যদি কৰে তেন্তে তেওঁক মুখ্য মন্ত্ৰী পদৰ পৰা আঁতৰাই দিব। দেশ-জাতিৰ কাৰণে ইমানখিনি ত্যাগ কৰিব পৰা মানসিকতা তেওঁৰ আগতেও নাছিল, এতিয়াও নাই।‘’ মৃণাল হাজৰিকাই এইদৰে কয়।\nআনহাতে, এই সম্পৰ্কত ডিমাছা ছাত্ৰ সন্থাৰ সভাপতি নবীন জহৰিয়ে নৰ্থ ইষ্ট নাওৰ আগত প্ৰতিক্ৰিয়া প্ৰকাশ কৰি কয়, ‘’এই নাগৰিকত্ব সংশোধনী বিধেয়কখন গৃহীত হ’লে কেনেকৈ জাতিটো বাচিব? এইখন অসমীয়া জাতিধ্বংসী বিধেয়ক।‘’\nতদুপৰি ‘’অসমীয়া জাতিৰ বিঘ্নিত হোৱাকৈ কোনো সিদ্ধান্ত লোৱা নহয়’ বুলি মুখ্য মন্ত্ৰী সৰ্বানন্দ সোণোৱালে আগবঢ়োৱা মন্তব্যৰ প্ৰতিক্ৰিয়া প্ৰকাশ কৰি তেওঁ কয়, ‘’এইটো ৰাজনৈতিক ডাইলগ, গতিকে তেওঁ নিজৰ লগতে ৰাখক। মুঠতে নাগৰিকত্ব সংশোধনী বিধেয়কখন ডিমাছা ছাত্ৰ সন্থাই কোনোপধ্যে গৃহীত হ’বলৈ নিদিওঁ, ইয়াক বাতিল কৰিবই লাগিব।‘‘\nআনহাতে, এই সন্দৰ্ভত দুৰ্নীতি বিৰোধী যুৱশক্তি অসমৰ সভাপতি ধৰ্মকান্ত গগৈয়ে নৰ্থ ইষ্ট নাওৰ আগত কয়, ‘’অসমৰ মুখ্য মন্ত্ৰী হ’ল ভাৰতৰ প্ৰধান মন্ত্ৰী নৰেন্দ্ৰ মোদীৰ অনুগামী, গতিকে সোণোৱালে মিছা মতাটো কোনো ডাঙৰ কথা নহয়।‘’\nতেওঁ লগতে কয়, ‘’তেওঁলোকে জনসাধাৰণৰ মন ভুলাবৰ বাবে এনেধৰণৰ মন্তব্যবোৰ কৰি থাকে। মুঠৰ ওপৰত দিল্লীৰ ওচৰত অসমৰ চৰকাৰখনে আঁঠু লৈছে।‘’ তেওঁ সৰ্বানন্দ সোণোৱালক ‘জাতিৰ কাৰণে এক কলংক’ বুলি আখ্যা দিয়ে।\nসেইদৰে এই সম্পৰ্কত প্ৰতিক্ৰিয়া প্ৰকাশ কৰে অনুসূচিত জাতি যুৱ পৰিষদৰ ৰাজ্যিক সভাপতি ৰুবুল দাসে। তেওঁ কয়, ‘’মুখ্য মন্ত্ৰী সৰ্বানন্দ সোণোৱাল মেৰুদণ্ডহীন আৰু অকমৰ্ণ্য মুখ্য মন্ত্ৰী। কেন্দ্ৰীয় বিজেপি চৰকাৰে নাগৰিকত্ব সংশোধনী বিধেয়ক গৃহীত কৰিবলৈ গৈ থকাৰ সময়তে ধৃতৰাষ্ট্ৰৰ দৰে অভিনয় কৰি আছে সৰ্বানন্দ সোণোৱালে।‘‘\nতেওঁ লগতে কয়, ‘’অসমৰ ইতিহাসত এনেকুৱা মুখ্য মন্ত্ৰীৰ উদাহৰণ নাছিল যি অসমীয়াৰ অস্তিত্ব নিঃশেষ কৰি ৰাজপাট দখল কৰিলে।‘’\nবিভিন্ন দল-সংগঠনৰ এনেবোৰ মন্তব্যৰ পৰা বিষয়টো স্পষ্ট হৈ উঠিছে যে অসমীয়া জাতিৰ অস্তিত্ব ৰক্ষাৰ ক্ষেত্ৰত সৰ্বানন্দ সোণোৱালে প্ৰকৃততে কৰিছে কি? প্ৰশ্ন হয়, ২০১৯ চনৰ লোকসভা নিৰ্বাচনৰ সময়ত জাতি-মাটি-ভেটিৰ শ্ল’গান দি কেনেদৰে অসমীয়া খিলঞ্জীয়া ৰাইজৰ সমৰ্থন আদায় কৰিব মুখ্য মন্ত্ৰী সৰ্বানন্দ সোণোৱাল নেতৃত্বাধীন বিজেপি চৰকাৰে?’


৮১ বছৰীয়া স্মৃতি বুকুত সামৰি স্তব্ধ হৈ পৰিল লক্ষ্মীৰ যাত্ৰা৷ দায়ী কোন? চৰকাৰ নে আমি? | News Next One\nnewsnextone.com | শিৱসাগৰঃ ১৯৩৫ চনত আৰম্ভ হৈছিল অসমৰ ছবি জগতৰ বৰ্ণিল যাত্ৰা। সমসাময়িক ভাৱে শিৱসাগৰত ১৯৩৭ চনত প্ৰতিষ্ঠা হৈছিল লক্ষ্মী ট’কীজ নামৰ ছবিগৃহ। একাশী বছৰীয়া স্মৃতি বুকুত সামৰি আজিৰ পৰা বন্ধ হ’ল অসমৰ দ্বিতীয় ছবিগৃহ লক্ষ্মী ট’কীজ।\nনিৰ্বাক ধাৰাৰ পৰা সবাক ধাৰালৈ, ক’লা-বগা প্ৰযুক্তিৰ পৰা ৰঙীন প্ৰযুক্তিলৈ, ৰীলৰ যুগৰ পৰা ডিজিটেল ফৰ্মেটলৈ ছিনেমা যুগৰ এই সমূহ সময়ৰ সাক্ষী শিৱসাগৰৰ লক্ষ্মী ট’কীজ। ১৯৩৭ চনত অসমৰ দ্বিতীয়টো ছবিগৃহৰূপে মুকলি হৈছিল লক্ষ্মী ট’কীজ। তেজপুৰৰ আগৰৱালা পৰিয়ালৰ জোনাকী ছবিগৃহৰ পাছতে শিৱসাগৰত ৰামনিৱাস খেমকা পৰিয়ালে শিৱসাগৰত স্থাপন কৰিছিল এই ছবিগৃহ।\nতেতিয়াৰ পৰা কালিলৈ সগৌৰৱে ৮১ বছৰে ৰাজ্যিক-ৰাষ্ট্ৰীয় ছবিৰ আমেজ দি আহিছিল লক্ষ্মী ট’কীজে। বিগত একাশী বছৰে লক্ষ্মীৰ নিৰৱে খোদিত হৈছিল অসমৰ ছিনেমা উদ্যোগৰ ইতিহাস। নিৰৱ সাক্ষী হৈছিল ভাৰতীয় ছিনেমা উদ্যোগৰ উত্থান আৰু পতন।\nদ্বিতীয় মহাসমৰৰ সময়ত আন্তঃৰাষ্ট্ৰীয় প্ৰেক্ষাপটত কিছুদিনৰ বাবে বন্ধ হৈছিল এই ছবিগৃহ। তাৰ পাছত আজিৰ পৰা স্থায়ীভাৱে ইতি পৰিল লক্ষ্মীৰ যাত্ৰা।\nঅসম চৰকাৰৰ পয়ালগা চিনেমা উদ্যোগ নীতিও লক্ষ্মীৰ শ্মশান যাত্ৰাৰ অন্যতম কাৰণ। চৰকাৰে কোনো সাহাৰ্যৰ ব্যৱস্থা নকৰিলে এই ছবিগৃহৰ বাবে। দিনক দিনে উত্তৰণ ঘটা প্ৰযুক্তি আৰু উন্নত সেৱাৰ লগত ফেৰ মাৰিব নোৱাৰি বহুদিনৰ পৰা লোকচানত চলি আছিল লক্ষ্মী ট’কীজ।\nসুধাকণ্ঠ ড০ ভূপেন হাজৰিকা, জাহ্নু বৰুৱা, পুলক গগৈ, বিষ্ণু খাৰঘৰীয়া, অশোক কুমাৰ বিষয়াৰ পৰা আৰম্ভ কৰি বলিউদৰ বহুজন বৰেণ্যৰ পদৰেণুৰে ধন্য এই ট’কীজ৷ সুদীৰ্ঘ ৮১ বছৰ কলানুৰাগীক বিনোদনৰ সুবিধা প্ৰদান কৰা এই ট’কীজলৈ এটা সময়ত জনতাৰ প্ৰৱল সোঁত বৈছিল৷ বাছ ভাড়া কৰি অসমীয়া ছবি উপভোগ কৰিবলৈ আহিছিল সহস্ৰজন৷\nসেয়া এতিয়া মাথোঁ সুখৰ স্মৃতি মাথোন। ভাগ্য চিনেমাই লক্ষ্মী ট’কীজৰ ভাগ্য সলনি কৰিছিল। ভাগ্য চিনেমাক আদৰিবৰ বাবে ছবিগৃহৰ বাহিৰত ৰোৱা কটা কলগছৰ পুলিত কল লাগিছিল।\nকিন্তু নব্বৈ দশকৰ আলফাৰাজৰ সময়ত অসমৰ চিনেমা উদ্যোগ পঁয়া লাগিছিল। শিৱসাগৰ জিলাৰ ৯টা ছবিগৃহৰ ৮টাই বন্ধ হৈ গৈছিল। সময়ৰ সৈতে যুঁজ দি জীয়াই আছিল লক্ষ্মী ট’কীজ৷\nদ্বিতীয়খন অসমীয়া ছবি ইন্দ্ৰমালতীৰ পিছত সৌ সিদিনা লক্ষ্মী ছবিগৃহত মুক্তি পাইছিল ক্ৰোধ ছবি। আশী বছৰৰ দস্তাৱেজ সামৰি আজিৰ পৰা নিজম পৰিল লক্ষ্মী চৌহদ।\nএই মূহুৰ্তত শিৱসাগৰৰ বহুজনৰ মনত ৰিঙিয়াইছে কৰুণ বাঁহীৰ সুৰ। লক্ষ্মী ট’কীজৰ সৈতে সংপৃক্ত হৈ থকা মিঠা সোঁৱৰণীয়ে আমনি কৰিছে।


Alteplase - ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Alteplase in Assamese\nAlteplase की जानकारी\nAlteplase ৰ লাভ আৰু ব্যৱহাৰসমূহ- Alteplase Benefits & Uses in Assamese- Alteplase ar laabh aaru byavaharsamuh\nAlteplase ৰ পালি আৰু সেয়া কেনেদৰে ল'ব- Alteplase Dosage & How to Take in Assamese - Alteplase ar paali aaru xeya kenedore lobo\nAlteplase ৰ পাৰ্শ্চক্ৰিয়াসমূহ- Alteplase Side Effects in Assamese- Alteplase ar parshwakriyasamuh\nAlteplase সংক্ৰান্ত সতৰ্কতাবাণীসমূহ- Alteplase Related Warnings in Assamese- Alteplase xonkranta xatarkatabanisamuh\nঅইন দৰৱৰ সৈতে Alteplaseৰ গুৰুতৰ ক্ৰিয়া-প্ৰতিক্ৰিয়া- Severe Interaction of Alteplase with Other Drugs in Assamese- Oinor xoite Alteplase ar gurutor kriya-pratikriya\nAlteplase মতভেদসমূহ- Alteplase Contraindications in Assamese- Alteplase nishedhsamuh\nAlteplase ৰ বিষয়ে সততে সোধা প্ৰশ্নসমূহ- Frequently asked Questions about Alteplase in Assamese- Alteplase ar bikhoye satate xodha prashnasamuh\nখাদ্য আৰু মদৰ সৈতে Alteplase ক্ৰিয়া-প্ৰতিক্ৰিয়া- Alteplase Interactions with Food and Alcohol in Assamese- khadya aaru modor xoite Alteplase kriya-pratikriya\nAlteplase ৰ লাভ আৰু ব্যৱহাৰসমূহ - Alteplase Benefits & Uses in Assamese - Alteplase ar laabh aaru byavaharsamuh\nAlteplase তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nAlteplase ৰ পালি আৰু সেয়া কেনেদৰে ল'ব - Alteplase Dosage & How to Take in Assamese - Alteplase ar paali aaru xeya kenedore lobo\nAlteplase-ৰ উপাদানসমূহ - Alteplase Active Ingredients in Assamese - Alteplase-ar upadaansamuh\nAlteplase ৰ পাৰ্শ্চক্ৰিয়াসমূহ - Alteplase Side Effects in Assamese - Alteplase ar parshwakriyasamuh\nগৱেষণাৰ ভিত্তিত, Alteplase ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nAlteplase সংক্ৰান্ত সতৰ্কতাবাণীসমূহ - Alteplase Related Warnings in Assamese - Alteplase xonkranta xatarkatabanisamuh\nAlteplase-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nAlteplase এ গৰ্ভাবস্থাৰ সময়ত কি প্ৰভাৱ পেলাব সেয়া জনা নাযায় কাৰণ এইটোৰ ওপৰত এতিয়ালৈকে কোনো গৱেষনা কৰা হোৱা নাই।\nAlteplase-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ক্ষেত্ৰত Alteplase ৰ পাৰ্শ্ব-প্ৰতিক্ৰিয়াৰ কোনো উপলব্ধ গৱেষনা নাই।গতিকে কি প্ৰভাৱ পেলাব সেয়া জনা নাযায়।\nবৃক্কত Alteplase কি প্ৰভাৱ দেখা গৈছে?\nবৃক্ক can be affected by Alteplaseৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nযকৃতত Alteplase কি প্ৰভাৱ দেখা গৈছে?\nAlteplaseৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Alteplase ৰ কি প্ৰভাৱ দেখা গৈছে?\nAlteplaseৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Alteplaseৰ গুৰুতৰ ক্ৰিয়া-প্ৰতিক্ৰিয়া - Severe Interaction of Alteplase with Other Drugs in Assamese - Oinor xoite Alteplase ar gurutor kriya-pratikriya\nAlteplase তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nAlteplase মতভেদসমূহ - Alteplase Contraindications in Assamese - Alteplase nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Alteplase লোৱা অনুচিত যাতে -\nAlteplase ৰ বিষয়ে সততে সোধা প্ৰশ্নসমূহ - Frequently asked Questions about Alteplase in Assamese - Alteplase ar bikhoye satate xodha prashnasamuh\nএই Alteplase-এ অভ্য়াস বা নিচাৰ সৃষ্টি কৰে নেকি?\nনহয়, Alteplaseয়ে অভ্যাসৰ সৃষ্টি নকৰে।\nহয়, Alteplase লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Alteplase লোৱা উচিত।\nমানসিক ৰোগৰ চিকিত্সাৰ বাবে Alteplase লৈ কোনো লাভ নাই।\nখাদ্য আৰু মদৰ সৈতে Alteplase ক্ৰিয়া-প্ৰতিক্ৰিয়া - Alteplase Interactions with Food and Alcohol in Assamese - khadya aaru modor xoite Alteplase kriya-pratikriya\nখাদ্য আৰু Alteplaseৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Alteplase আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Alteplaseৰ মাজৰ প্ৰতিক্ৰিয়া\nAlteplaseৰ সৈতে মদ্যপানৰ প্ৰভাৱৰ বিষয়ে একো কোৱাটো এতিয়া কঠিন। কিয়নো এইবিষয়ে এতিয়ালৈ একো গৱেষণা হোৱা নাই।\nআপুনি বা আপোনাৰ পৰিয়ালৰ কোনোবাই Alteplase লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Alteplase ব্যৱহাৰ কৰিছিল নেকি?\nআপুনি কিমান পৰিমাণে Alteplase সেৱন কৰিছিল?\nআপুনি Alteplase ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Alteplase সেৱন কৰে?


দীপাৱলীৰ পূৰ্বে ৰাজ্যৰ প্ৰশাসন ব্যৱস্থাত সাল-সলনি: কোন উপায়ুক্ত গ’ল কোনখন জিলালৈ? -\nHomeআঞ্চলিকদীপাৱলীৰ পূৰ্বে ৰাজ্যৰ প্ৰশাসন ব্যৱস্থাত সাল-সলনি: কোন উপায়ুক্ত গ’ল কোনখন জিলালৈ?\nদীপাৱলীৰ পূৰ্বে ৰাজ্যৰ প্ৰশাসন ব্যৱস্থাত সাল-সলনি: কোন উপায়ুক্ত গ’ল কোনখন জিলালৈ?\nডিজিটেল ডেস্ক: দীপাৱলীৰ পূৰ্বে ৰাজ্যৰ প্ৰশাসন ব্যৱস্থাত দেখা যায় ব্যাপক সাল-সলনি৷ ৰাজ্যৰ কেইবাখনো জিলাত উপায়ুক্তৰ সাল-সলনি কৰা হৈছে৷ প্ৰাপ্ত তথ্য অনুসৰি, পল্লৱ গোপাল ঝা কামৰূপ মেট্ৰ’ৰ নতুন উপায়ুক্ত৷ দৰঙৰ উপায়ুক্ত পদত প্ৰণৱ কুমাৰ শৰ্মা৷\nডিমা হাছাওৰ নতুন উপায়ুক্ত নাজৰিন আহমেদ৷ বিশ্বজিৎ পেগুক ডিব্ৰুগড়ৰ উপায়ুক্তৰূপে বদলি কৰা হৈছে৷ চৰাইদেউৰ নতুন উপায়ুক্ত পল বৰুৱা৷ দেৱকুমাৰ মিশ্ৰ বিশ্বনাথ জিলাৰ উপায়ুক্ত৷\nএইচএন গৌতমক নগাঁৱৰ নতুন উপায়ুক্ত হিচাপে নিযুক্তি প্ৰদান কৰা হৈছে৷ মৃদুল যাদৱক কৰিমগঞ্জৰ নতুন উপায়ুক্ত হিচাপে ঘোষণা কৰা হৈছে৷ কৃষ্ণ বৰুৱাক পঃ কাৰ্বিআংলঙৰ নতুন উপায়ুক্ত হিচাপে দায়িত্ব প্ৰদান কৰা হৈছে৷ চৰাইদেউৰ উপায়ুক্ত পদত অধিস্থিত হয় পল বৰুৱা।\nPrevious articleভয়ংকৰ পথদুৰ্ঘটনা! গুৰুতৰভাৱে আহত চালক\nNext articleভয়ংকৰ বিপদত দেশ! নৌসেনাৰ দুৰ্নীতিগ্ৰস্ত বিষয়াই শত্ৰুক যোগান ধৰিছিল নিৰাপত্তাৰ গুপুত তথ্য


xukhdukh.com November 03, 2015 goodnews, ভাল খবৰ,\n১. দিল্লী আন্তঃৰাষ্ট্ৰীয় চুটি ছবি মহোৎসৱত পাৰ্থজিত বৰুৱাৰ ‘দি ধেমাজি ট্ৰেজেডিঃ এন আনডিফাইণ্ড চেপ্টাৰ’ শীৰ্ষক তথ্যচিত্ৰখনে তথ্যচিত্ৰ শাখাত শ্ৰেষ্ঠ চিত্ৰনাট্যৰ বঁটা লাভ কৰিবলৈ সক্ষম হৈছে। ৬০খনৰো অধিক বিদেশী ছবিৰ লগতে মুঠ তিনিশখন ছবিয়ে অংশ লৈছিল মহোৎসৱখনিত।\n২. ৰাষ্ট্ৰীয় বঁটাৰে সন্মানিত সংগীত পৰিচালক তথা তথ্যচিত্ৰ নিৰ্মাতা প্ৰয়াত শ্বেৰ চৌধুৰীৰ সোঁৱৰণত প্ৰতিবছৰে সূৰ্য আৰু ভৱানী বুকচে আয়োজন কৰি আহিছে বাৰ্ষিক বক্তৃতানুষ্ঠানৰ। এই বৰ্ষত অহা ৮নৱেম্বৰৰ সন্ধিয়া ৬বজাত গুৱাহাটীৰ বিবেকানন্দ কেন্দ্ৰৰ প্ৰেক্ষাগৃহত এই বক্তৃতা প্ৰদান কৰিব ডঃ বীৰেন্দ্ৰ নাথ দত্তই। লোককলাৰ গৱেষক গৰাকীয়ে ‘সমাজ, সংস্কৃতি, কলা আৰু কলাকাৰঃ আন্তঃসম্পৰ্কৰ সূত্ৰ ধৰি কিছু মুকলি চিন্তা’ বিষয়ত প্ৰদান কৰিব এই বক্তৃতা।\n৩. শিৱসাগৰ গ্ৰন্থ উৎসৱৰ মজিয়াৰ পৰা সংবাদ শীৰ্ষত স্থান লাভ কৰিছে শিৱসাগৰৰ কোঁৱৰপুৰৰ কৈজান গাঁৱৰ নবীন বুঢ়াগোঁহাইয়ে। ত্ৰিশ বছৰীয়া জীৱনকালতে তিনিখন সম্পাদনা গ্ৰন্থ সহ মুঠ ২০খন কিতাপ লিখি উলিওৱাৰ কৃৰ্তিত্ব লভিছে এই যুৱকজনে। ২০১৩চনৰ পৰা কুঁহিপাত প্ৰকাশন নামৰ প্ৰকাশন সংস্থাটো গঢ় দি তেওঁ শিৱসাগৰৰ বিশিষ্ট ব্যক্তিসকলৰ ২১খনকৈ গ্ৰন্থও প্ৰকাশ কৰি উলিয়াইছে।\n৪. যোৰহাট জিলাৰ এগৰাকী সমাজসংগঠক, উদ্যমী, প্ৰৱন্ধকাৰ, কবি প্ৰণৱ কুমাৰ গগৈয়ে কৰ্মৰাজিৰ লাভ কৰিবলৈ সক্ষম হৈছে ভাৰতীয় দলিত সাহিত্য একাডেমীৰ বাবা চাহেব ডঃ ভীমৰাও আম্বেদকাৰ ৰাষ্ট্ৰীয় ফেলশ্বিপ বঁটা। তেখেতে পাছচমুৱা গাঁৱৰ দীপজ্যোতি সংঘ আৰু পুথিভঁৰাল, নেহৰু বিদ্যাপীঠ আৰু নকছাৰী কলেজৰ প্ৰতিষ্ঠাপক হিচাবেও সামাজিক ভূমিকা গ্ৰহণ কৰি আহিছে।\n৫. দুলীয়াজানৰ অন্যতম সামাজিক-সাংস্কৃতিক গোষ্ঠী পথাৰৰ প্ৰযোজনাত নিৰ্মাণ হোৱা চুটি ছবি ‘স্মাইল’য়ে গুৱাহাটী অনুষ্ঠিত হৈ যোৱা চুটি ছবি মহোৎসৱত দ্বিতীয় শ্ৰেষ্ঠ সন্মান লাভ কৰিছে। ৰাজ্যিক চলচ্চিত্ৰ মহোৎসৱতো ছবিখনে শ্ৰেষ্ঠ চুটি ছবি আৰু পৰিচালকৰ বঁটা লাভ কৰিবলৈ সক্ষম হোৱাৰ সুখবৰ। লগতে অহা ১৬-১৯ডিচেম্বৰলৈ পথাৰ আয়োজনতে দুলীয়াজান ক্লাৱৰ প্ৰেক্ষাগৃহত দশম বাৰ্ষিক ডঃ ভৱেন্দ্ৰ নাথ শইকীয়া পথাৰ ৰাষ্ট্ৰীয় নাট সমাৰোহখনো অনুষ্ঠিত কৰিবলৈ লোৱা হৈছে।\n৬. গুৱাহাটী প্ৰেছ ক্লাৱত কালি উন্মোচিত হয় কবি নিবেদন দাস পাটোৱাৰীৰ ‘ঐহিক’ নামৰ কাব্য গ্ৰন্থখনি উন্মোচিত হয়। উত্তৰ-পূৱ গ্ৰন্থমেলা প্ৰাংগনত উন্মোচিত হয় বিশিষ্ট লেখক ডঃ এ এম ৰহমানৰ গ্ৰন্থ ‘দ্বীপৰ বিলৰ গধূলি’ আৰু ‘দিছপুৰত গাভৰু’ৰ পঞ্চম সংস্কৰণ।\n৭. মৰিগাঁৱৰ মৈৰাবাৰী অঞ্চলত যোগদান কৰা আৰক্ষী বিষয়া যতীন চন্দ্ৰ বৰাই সমাজ বিৰোধী কাৰ্যকলাপৰ বিৰুদ্ধে কঠোৰ পদক্ষেপ গ্ৰহণ কৰি নৈকাষৰীয়া অঞ্চলটোত ড্ৰাগছ, অবৈধ সুৰা, তীৰ খেল, জুৱাৰ ঘাটি আদিত নাকী লগাবলৈ সক্ষম হোৱা বুলিও বাতৰি কাকতে সুখবৰ প্ৰকাশ কৰিছে।\n৮. ভাৰতক ক’লা ধনৰ তথ্য লাভ কৰাত সহায় কৰিবলৈ আগবাঢ়ি আহিছে এইছ এছ বি চি বেংকৰ ‘হুইচেলব্লৱাৰ’ হাৰ্ভে ফালচিয়ানি।\n৯. দিল্লীৰ মুখ্যমন্ত্ৰী অৰবিন্দ কেজৰীৱালে ১৯৮৪চনৰ শিখ গণহত্যাত ক্ষতিগ্ৰস্ত ১৫০০ পৰিয়াললৈ ৫লাখকৈ টকাৰ ক্ষতিপূৰণৰ চেক বিতৰণ কৰে। আৰু ১৫০০ পৰিয়ালৰ কাগজ-পাতি পৰীক্ষণৰ কাম চলি আছে আৰু সেই সকলকো একেই পৰিমানৰ ক্ষতিপূৰণ প্ৰদান কৰাৰ ব্যৱস্থা কৰা হব। এই সাম্প্ৰদায়িক ঘটনাৰাজিৰ বাবে দোষীৰ দৃষ্টান্তমূলক শাস্তিৰ বিধান হোৱা হ’লে দেশক সাম্প্ৰদায়িক শক্তি সমূহে শিক্ষা পালেহেতেন বুলিও মুখ্যমন্ত্ৰীজনে অভিমত প্ৰকাশ কৰে।\n১০. ৰাষ্ট্ৰীয় উদ্যোগ আৰু বাণিজ্য সংস্থা ফিকিয়ে মেঘালয় চৰকাৰৰ সহযোগত অহা ১৬নৱেম্বৰত দ্বিতীয় বাৰৰ বাবে উত্তৰ-পূৱ সংযোগী সন্মিলনৰ আয়োজন কৰিছে। দেশৰ নীতি নিৰ্ধাৰক সকল, বিশেষজ্ঞ, চৰকাৰ. উদ্যোগী, ব্যৱসায়ী সকলক একেখন মঞ্চত উপনীত কৰোৱাৰ বাবে লোৱা এই আয়োজনলৈ প্ৰতিবেশী ৰাষ্ট্ৰ সমূহৰ প্ৰতিনিধিয়েও অংশ লব বুলিও জানিব পৰা গৈছে।